නමෝ තස්ස භගවතෝ අරහතෝ සම්මා සම්බුද්ධස්ස !

ඒ භාග්‍යවත් අරහත් සම්මා සම්බුදු රජාණන් වහන්සේට මාගේ නමස්කාරය වේවා !

පිරිත් පේ කිරීම

# සරණාගමනය

බුද්ධං සරණං ගච්ඡාමි

ධම්මං සරණං ගච්ඡාමි

සංඝං සරණං ගච්ඡාමි

දුතියම්පි බුද්ධං සරණං ගච්ඡාමි

දුතියම්පි ධම්මං සරණං ගච්ඡාමි

දුතියම්පි සංඝං සරණං ගච්ඡාමි

තතියම්පි බුද්ධං සරණං ගච්ඡාමි

තතියම්පි ධම්මං සරණං ගච්ඡාමි

තතියම්පි සංඝං සරණං ගච්ඡාමි

# බුද්ධානුස්සති

ඉතිපි සෝ භගවා අරහං සම්මාසම්බුද්ධෝ විජ්ජාචරණසම්පන්නෝ සුගතෝ ලෝකවිදූ අනුත්තරෝ පුරිසදම්මසාරථී සත්ථා දේවමනුස්සානං බුද්ධෝ භගවා’ති.

සෝ හි භගවා ජානං ජානාති, පස්සං පස්සති, චක්ඛුභූතෝ, ඤාණභූතෝ, ධම්මභූතෝ, බ්‍රහ්මභූතෝ, වත්තා, පවත්තා, අත්ථස්ස නින්නේතා, අමතස්ස දාතා, ධම්මස්සාමී, තථාගතෝ’ති.

යාවතා සත්තා අපදා වා දිපදා වා චතුප්පදා වා බහුප්පදා වා රූපිනෝ වා අරූපිනෝ වා සඤ්ඤිනෝ වා අසඤ්ඤිනෝ වා නේවසඤ්ඤානාසඤ්ඤිනෝ වා තථාගතෝ තේසං අග්ගමක්ඛායති අම්හාකං භගවා අරහං සම්මාසම්බුද්ධෝ.

යේ බුද්ධේ පසන්නා, අග්ගේ තේ පසන්නා. අග්ගේ ඛෝ පන පසන්නානං අග්ගෝ විපාකෝ හෝතී’ති.

තං අම්හාකං බුද්ධං භගවන්තං ලෝකනාථං තථාගතං අරහං සම්මාසම්බුද්ධං අභිපූජයාමි අනුස්සරාමි සිරසා නමාමි සරණං ගච්ඡාමි.

# ධම්මානුස්සති

ස්වාක්ඛාතෝ භගවතා ධම්මෝ සන්දිට්ඨිකෝ, අකාලිකෝ, ඒහිපස්සිකෝ, ඕපනයිකෝ, පච්චත්තං වේදිතබ්බෝ විඤ්ඤූහී’ති.

කතමේ ච තේ ධම්මා අම්හාකං භගවතා අරහතා සම්බුද්ධේන අභිඤ්ඤා දේසිතා යේ සාවකා සාධුකං උග්ගහෙත්වා, ආසේවිතබ්බා, භාවේතබ්බා, බහුලීකාතබ්බා, යථයිදං බ්‍රහ්මචරියං අද්ධනියං අස්ස චිරට්ඨිතිකං. තදස්ස බහුජනහිතාය, බහුජනසුඛාය, ලෝකානුකම්පාය, අත්ථාය, හිතාය, සුඛාය දේවමනුස්සානං.

සෙය්‍යථීදං: චත්තාරෝ සතිපට්ඨානා, චත්තාරෝ සම්මප්පධානා, චත්තාරෝ ඉද්ධිපාදා, පඤ්චින්ද්‍රියානි, පඤ්චබලානි, සත්ත බොජ්ඣංගා, අරියෝ අට්ඨංගිකෝ මග්ගෝ.

යාවතා ධම්මා සංඛතා අරියෝ අට්ඨංගිකෝ මග්ගෝ තේසං අග්ගමක්ඛායති. යේ අරියේ අට්ඨංගිකේ මග්ගේ පසන්නා, අග්ගේ තේ පසන්නා. අග්ගේ ඛෝ පන පසන්නානං අග්ගෝ විපාකෝ හෝති.

තං ස්වාක්ඛාතං නවලෝකුත්තරං සද්ධම්මං නිබ්බානපටිසංයුත්තං අභිපූජයාමි අනුස්සරාමි සිරසා නමාමි සරණං ගච්ඡාමි.

# සංඝානුස්සති

සුපටිපන්නෝ භගවතෝ සාවකසංඝෝ. උජුපටිපන්නෝ භගවතෝ සාවකසංඝෝ. ඤායපටිපන්නෝ භගවතෝ සාවකසංඝෝ. සාමීචිපටිපන්නෝ භගවතෝ සාවකසංඝෝ. යදිදං චත්තාරි පුරිසයුගානි අට්ඨ පුරිසපුග්ගලා, ඒස භගවතෝ සාවකසංඝෝ ආහුනෙය්‍යෝ, පාහුනෙය්‍යෝ, දක්ඛිණෙය්‍යෝ, අඤ්ජලිකරණීයෝ අනුත්තරං පුඤ්ඤක්ඛෙත්තං ලෝකස්සා’ති.

යාවතා සංඝා වා, ගණා වා, තථාගතසාවකසංඝෝ තේසං අග්ගමක්ඛායති. යේ සංඝේ පසන්නා, අග්ගේ තේ පසන්නා. අග්ගේ ඛෝ පන පසන්නානං අග්ගෝ විපාකෝ හෝති.

යාවතා සත්තාවාසා, යාවතා භවග්ගං ඒතේ අග්ගා, ඒතේ සෙට්ඨා ලෝකස්මිං. යදිදං අරහන්තෝ’ති.

සුඛිනෝ වත අරහන්තෝ - තණ්හා තේසං න විජ්ජති

අස්මිමානෝ සමුච්ඡින්නෝ - මෝහජාලං පදාලිතං

අනේජං තේ අනුප්පත්තා - චිත්තං තේසං අනාවිලං

ලෝකේ අනුපලිත්තා තේ - බ්‍රහ්මභූතා අනාසවා

පඤ්චක්ඛන්ධේ පරිඤ්ඤාය - සත්තසද්ධම්මගෝචරා

පාසංසියා සප්පුරිසා - පුත්තා බුද්ධස්ස ඕරසා

සත්තරතනසම්පන්නා - තීසු සික්ඛාසු සික්ඛිතා

අනුවිචරන්ති මහාවීරා - පහීනභයභේරවා

දසහංගේහි සම්පන්නා - මහානාගා සමාහිතා

ඒතේ ඛෝ සෙට්ඨා ලෝකස්මිං - තණ්හා තේසං න විජ්ජති

අසේඛඤාණං උප්පන්නං - අන්තිමෝයං සමුස්සයෝ

යෝ සාරෝ බ්‍රහ්මචරියස්ස - තස්මිං අපරපච්චයා

විධාසු න විකම්පන්ති - විප්පමුත්තා පුනබ්භවා

දන්තභූමිං අනුප්පත්තා - තේ ලෝකේ විජිතාවිනෝ

උද්ධං තිරියං අපාචීනං - නන්දි තේසං න විජ්ජති

නදන්ති තේ සීහනාදං - බුද්ධා ලෝකේ අනුත්තරා’ති.

තං අනුත්තරං පුඤ්ඤක්ඛෙත්තං අරියං සාවකසංඝං අභිපූජයාමි අනුස්සරාමි සිරසා නමාමි සරණං ගච්ඡාමි.

# සත්බුදු වන්දනාව

1. විපස්සිස්ස නමත්ථු - චක්ඛුමන්තස්ස සිරීමතෝ

සිඛිස්ස’පි නමත්ථු - සබ්බභූතානුකම්පිනෝ

2. වෙස්සභුස්ස නමත්ථු - නහාතකස්ස තපස්සිනෝ

නමත්ථු කකුසන්ධස්ස - මාරසේනාපමද්දිනෝ

3. කෝණාගමනස්ස නමත්ථු - බ්‍රාහ්මණස්ස වුසීමතෝ

කස්සපස්ස නමත්ථු - විප්පමුත්තස්ස සබ්බධී

4. අංගීරසස්ස නමත්ථු - සක්‍යපුත්තස්ස සිරීමතෝ

යෝ ඉමං ධම්මමදේසේසී - සබ්බදුක්ඛාපනූදනං

5. යේ චාපි නිබ්බුතා ලෝකේ - යථාභූතං විපස්සිසුං

තේ ජනා අපිසුණා - මහන්තා වීතසාරදා

6. හිතං දේවමනුස්සානං - යං නමස්සන්ති ගෝතමං

විජ්ජාචරණසම්පන්නං - මහන්තං වීතසාරදං

විජ්ජාචරණසම්පන්නං - බුද්ධං වන්දාම ගෝතමං

පටිච්චසමුප්පාද සමුදයෝ නිරෝධෝ

අවිජ්ජා පච්චයා සංඛාරා. සංඛාර පච්චයා විඤ්ඤාණං. විඤ්ඤාණ පච්චයා නාමරූපං. නාමරූප පච්චයා සළායතනං. සළායතන පච්චයා ඵස්සෝ. ඵස්ස පච්චයා වේදනා. වේදනා පච්චයා තණ්හා. තණ්හා පච්චයා උපාදානං. උපාදාන පච්චයා භවෝ. භව පච්චයා ජාති. ජාති පච්චයා ජරාමරණං සෝකපරිදේව දුක්ඛදෝමනස්සුපායාසා සම්භවන්ති. ඒවමේතස්ස කේවලස්ස දුක්ඛක්ඛන්ධස්ස සමුදයෝ හෝති.

අවිජ්ජායත්වේව අසේස විරාග නිරෝධා සංඛාර නිරෝධෝ. සංඛාර නිරෝධා විඤ්ඤාණ නිරෝධෝ. විඤ්ඤාණ නිරෝධා නාමරූප නිරෝධෝ. නාමරූප නිරෝධා සළායතන නිරෝධෝ. සළායතන නිරෝධා ඵස්ස නිරෝධෝ. ඵස්ස නිරෝධා වේදනා නිරෝධෝ. වේදනා නිරෝධා තණ්හා නිරෝධෝ. තණ්හා නිරෝධා උපාදාන නිරෝධෝ. උපාදාන නිරෝධා භව නිරෝධෝ. භව නිරෝධා ජාති නිරෝධෝ. ජාති නිරෝධා ජරා මරණං සෝක පරිදේව දුක්ඛ දෝමනස්සුපායාසා නිරුජ්ඣන්ති. ඒවමේතස්ස කේවලස්ස දුක්ඛක්ඛන්ධස්ස නිරෝධෝ හෝති.

1. අනේකජාතිසංසාරං සන්ධාවිස්සං අනිබ්බිසං

ගහකාරකං ගවේසන්තෝ දුක්ඛා ජාති පුනප්පුනං

2. ගහකාරක දිට්ඨෝසි පුන ගේහං න කාහසී

සබ්බා තේ ඵාසුකා භග්ගා ගහකූටං විසංඛිතං

විසංඛාරගතං චිත්තං තණ්හානං ඛයමජ්ඣගා’තී

# ලෝකාවබෝධසුත්තං

වුත්තං හේතං භගවතා. වුත්තමරහතා’ති මේ සුතං.

ලෝකෝ භික්ඛවේ තථාගතේන අභිසම්බුද්ධෝ. ලෝකස්මා තථාගතෝ විසඤ්ඤුත්තෝ. ලෝකසමුදයෝ භික්ඛවේ තථාගතේන අභිසම්බුද්ධෝ ලෝකසමුදයෝ තථාගතස්ස පහීණෝ. ලෝකනිරෝධෝ භික්ඛවේ තථාගතේන අභිසම්බුද්ධෝ. ලෝකනිරෝධෝ තථාගතස්ස සච්ඡිකතෝ. ලෝකනිරෝධගාමිනී පටිපදා භික්ඛවේ තථාගතේන අභිසම්බුද්ධා. ලෝකනිරෝධගාමිනී පටිපදා තථාගතස්ස භාවිතා.

යං භික්ඛවේ සදේවකස්ස ලෝකස්ස සමාරකස්ස සබ්‍රහ්මකස්ස, සස්සමණබ්‍රාහ්මණියා පජාය සදේවමනුස්සාය දිට්ඨං සුතං මුතං විඤ්ඤාතං පත්තං පරියේසිතං අනුවිචරිතං මනසා, යස්මා තං තථාගතේන අභිසම්බුද්ධං තස්මා තථාගතෝ’ති වුච්චති.

යඤ්ච භික්ඛවේ රත්තිං තථාගතෝ අනුත්තරං සම්මාසම්බෝධිං අභිසම්බුජ්ඣති, යඤ්ච රත්තිං අනුපාදිසේසාය නිබ්බානධාතුයා පරිනිබ්බායති, යං ඒතස්මිං අන්තරේ භාසති ලපති නිද්දිසති, සබ්බං තං තථේව හෝති. නෝ අඤ්ඤථා. තස්මා තථාගතෝ’ති වුච්චති.

යථාවාදී භික්ඛවේ තථාගතෝ තථාකාරී. යථාකාරී තථාගතෝ තථාවාදී. ඉති යථාවාදී තථාකාරී, යථාකාරී තථාවාදී. තස්මා තථාගතෝ’ති වුච්චති.

සදේවකේ භික්ඛවේ, ලෝකේ සමාරකේ සබ්‍රහ්මකේ, සස්සමණබ්‍රාහ්මණියා පජාය සදේවමනුස්සාය තථාගතෝ අභිභූ අනභිභූතෝ. අඤ්ඤදත්ථුදසෝ වසවත්තී. තස්මා තථාගතෝ’ති වුච්චති.

ඒතමත්ථං භගවා අවෝච. තත්ථේතං ඉති වුච්චති.

1. සබ්බලෝකං අභිඤ්ඤාය - සබ්බලෝකේ යථා තථං

සබ්බලෝකවිසංයුත්තෝ - සබ්බලෝකේ අනූපයෝ

2. සබ්බේ සබ්බාභිභූ ධීරෝ - සබ්බගන්ථප්පමෝචනෝ

ඵුට්ඨස්ස පරමා සන්ති - නිබ්බානං අකුතෝභයං

3. ඒස ඛීණාසවෝ බුද්ධෝ - අනීඝෝ ඡින්නසංසයෝ

සබ්බකම්මක්ඛයං පත්තෝ - විමුත්තෝ උපධිසංඛයෝ

4. ඒස සෝ භගවා බුද්ධෝ - ඒස සීහෝ අනුත්තරෝ

සදේවකස්ස ලෝකස්ස - බ්‍රහ්මචක්කං පවත්තයී

5. ඉති දේවා මනුස්සා ච - යේ බුද්ධං සරණං ගතා

සංගම්ම තං නමස්සන්ති - මහන්තං වීතසාරදං

6. දන්තෝ දමයතං සෙට්ඨෝ - සන්තෝ සමයතං ඉසි

මුත්තෝ මෝචයතං අග්ගෝ - තිණ්ණෝ තාරයතං වරෝ

7. ඉති හේතං නමස්සන්ති මහන්තං වීතසාරදං

සදේවකස්මිං ලෝකස්මිං නත්ථි තේ පටිපුග්ගලෝ’ති

අයම්පි අත්ථෝ වුත්තෝ භගවතා. ඉති මේ සුතන්ති.

ඒතේන සච්චේන සුවත්ථි හෝතු

# ජයමංගල ගාථා

1. බාහුං සහස්සමභිනිම්මිතසා’යුධං තං

ගිරිමේඛලං උදිතඝෝර සසේනමාරං

දානාදිධම්මවිධිනා ජිතවා මුනින්දෝ

තං තේජසා භවතු තේ ජයමංගලානි

2. මාරාතිරේකමභියුජ්ඣිතසබ්බරත්තිං

ඝෝරම්පනා’ලවකමක්ඛමථද්ධයක්ඛං

ඛන්තීසුදන්තවිධිනා ජිතවා මුනින්දෝ

තං තේජසා භවතු තේ ජයමංගලානි

3. නාලාගිරිං ගජවරං අතිමත්තභූතං

දාවග්ගිචක්කමසනීව සුදාරුණං තං

මෙත්තම්බුසේකවිධිනා ජිතවා මුනින්දෝ

තං තේජසා භවතු තේ ජයමංගලානි

4. උක්ඛිත්තඛග්ගමතිහත්ථසුදාරුණං තං

ධාවං තියෝජනපථංගුලිමාලවං තං

ඉද්ධීභිසංඛතමනෝ ජිතවා මුනින්දෝ

තං තේජසා භවතු තේ ජයමංගලානි

5. කත්වාන කට්ඨමුදරං ඉව ගබ්භිනීයා

චිඤ්චාය දුට්ඨවචනං ජනකායමජ්fක්‍ධ්

සන්තේන සෝමවිධිනා ජිතවා මුනින්දෝ

තං තේජසා භවතු තේ ජයමංගලානි

6. සච්චං විහාය මතිසච්චකවාදකේතුං

වාදාභිරෝපිතමනං අතිඅන්ධභූතං

පඤ්ඤාපදීපජලිතෝ ජිතවා මුනින්දෝ

තං තේජසා භවතු තේ ජයමංගලානි

7. නන්දෝ’පනන්දභුජගං විබුධං මහිද්ධිං

පුත්තේන ථේරභුජගේන දමාපයන්තෝ

ඉද්ධූපදේසවිධිනා ජිතවා මුනින්දෝ

තං තේජසා භවතු තේ ජයමංගලානි

8. දුග්ගාහදිට්ඨිභුජගේන සුදට්ඨහත්ථං

බ්‍රහ්මං විසුද්ධිජුතිමිද්ධිබකාභිධානං

ඤාණාගදේන විධිනා ජිතවා මුනින්දෝ

තං තේජසා භවතු තේ ජයමංගලානි

9. ඒතා’පි බුද්ධජයමංගල අට්ඨගාථා

යෝ වාචකෝ දිනදිනේ සරතේ මතන්දි

හිත්වාන නේකවිවිධානි චුපද්දවානි

මොක්ඛං සුඛං අධිගමෙය්‍ය නරෝ සපඤ්ඤෝ

භවතු සබ්බ මංගලං රක්ඛන්තු සබ්බ දේවතා

සබ්බ බුද්ධානුභාවේන සදා සොත්ථි භවන්තු තේ

භවතු සබ්බ මංගලං රක්ඛන්තු සබ්බ දේවතා

සබ්බ ධම්මානුභාවේන සදා සොත්ථි භවන්තු තේ

භවතු සබ්බ මංගලං රක්ඛන්තු සබ්බ දේවතා

සබ්බ සංඝානුභාවේන සදා සොත්ථි භවන්තු තේ

සබ්බේ බුද්ධා බලප්පත්තා පච්චේකානඤ්ච යං බලං

අරහන්තානඤ්ච තේජේන රක්ඛං බන්ධාමි සබ්බසෝ

සබ්බේ බුද්ධා බලප්පත්තා පච්චේකානඤ්ච යං බලං

අරහන්තානඤ්ච තේජේන රක්ඛං බන්ධාමි සබ්බසෝ

සබ්බේ බුද්ධා බලප්පත්තා පච්චේකානඤ්ච යං බලං

අරහන්තානඤ්ච තේජේන රක්ඛං බන්ධාමි සබ්බසෝ

(මෙතෙකින් පිරිත් පේ කිරීම අවසන් වේ.)

මහ පිරිත

නමෝ තස්ස භගවතෝ අරහතෝ සම්මා සම්බුද්ධස්ස !

# මහාමංගල සුත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. අථ ඛෝ අඤ්ඤතරා දේවතා අභික්කන්තාය රත්තියා අභික්කන්තවණ්ණා කේවලකප්පං ජේතවනං ඕභාසෙත්වා යේන භගවා තේනුපසංකමි. උපසංකමිත්වා භගවන්තං අභිවාදෙත්වා ඒකමන්තං අට්ඨාසි. ඒකමන්තං ඨිතා ඛෝ සා දේවතා භගවන්තං ගාථාය අජ්ඣභාසි.

1. බහූදේවා මනුස්සා ච - මංගලානි අචින්තයුං

ආකංඛමානා සොත්ථානං - බ්‍රෑහි මංගලමුත්තමං

2. අසේවනා ච බාලානං - පණ්ඩිතානඤ්ච සේවනා

පූජා ච පූජනීයානං - ඒතං මංගලමුත්තමං

3. පතිරූපදේසවාසෝ ච - පුබ්බේ ච කතපුඤ්ඤතා

අත්තසම්මාපණිධි ච - ඒතං මංගලමුත්තමං

4. බාහුසච්චඤ්ච සිප්පඤ්ච - විනයෝ ච සුසික්ඛිතෝ

සුභාසිතා ච යා වාචා - ඒතං මංගලමුත්තමං

5. මාතාපිතූ උපට්ඨානං - පුත්තදාරස්ස සංගහෝ

අනාකුලා ච කම්මන්තා - ඒතං මංගලමුත්තමං

6. දානඤ්ච ධම්මචරියා ච - ඤාතකානඤ්ච සංගහෝ

අනවජ්ජානි කම්මානි - ඒතං මංගලමුත්තමං

7. ආරති විරති පාපා - මජ්ජපානා ච සඤ්ඤමෝ

අප්පමාදෝ ච ධම්මේසු - ඒතං මංගලමුත්තමං

8. ගාරවෝ ච නිවාතෝ ච - සන්තුට්ඨි ච කතඤ්`ක්‍දුතා

කාලේන ධම්මසවණං - ඒතං මංගලමුත්තමං

9. ඛන්තී ච සෝවචස්සතා - සමණානඤ්ච දස්සනං

කාලේන ධම්මසාකච්ඡා - ඒතං මංගලමුත්තමං

10. තපෝ ච බ්‍රහ්මචරියඤ්ච - අරියසච්චානදස්සනං

නිබ්බාණසච්ඡිකිරියා ච - ඒතං මංගලමුත්තමං

11. ඵුට්ඨස්ස ලෝකධම්මේහි - චිත්තං යස්ස න කම්පති

අසෝකං විරජං ඛේමං - ඒතං මංගල මුත්තමං

12. ඒතාදිසානි කත්වාන - සබ්බත්ථමපරාජිතා

සබ්බත්ථ සොත්ථිං ගච්ඡන්ති තං - තේසං මංගලමුත්තමන්ති

ඒතේන සච්චේන සුවත්ථි හෝතු!

# රතන සුත්තං

01. යානීධ භූතානි සමාගතානි

භුම්මානි වා යානිව අන්තලික්ඛේ

සබ්බේව භූතා සුමනා භවන්තු

අථෝපි සක්කච්ච සුණන්තු භාසිතං

02. තස්මා හි භූතා නිසාමේථ සබ්බේ

මෙත්තං කරෝථ මානුසියා පජාය

දිවා ච රත්තෝ ච හරන්ති යේ බලිං

තස්මා හි නේ රක්ඛථ අප්පමත්තා

03. යං කිඤ්චි විත්තං ඉධ වා හුරං වා

සග්ගේසු වා යං රතනං පණීතං

න නෝ සමං අත්ථි තථාගතේන

ඉදම්පි බුද්ධේ රතනං පණීතං

ඒතේන සච්චේන සුවත්ථි හෝතු

04. ඛයං විරාගං අමතං පණීතං

යදජ්ඣගා සක්‍යමුනී සමාහිතෝ

න තේන ධම්මේන සමත්ථි කිඤ්චි

ඉදම්පි ධම්මේ රතනං පණීතං

ඒතේන සච්චේන සුවත්ථි හෝතු

05. යං බුද්ධසෙට්ඨෝ පරිවණ්ණයී සුචිං

සමාධිමානන්තරිකඤ්ඤමාහු

සමාධිනා තේන සමෝ න විජ්ජති

ඉදම්පි ධම්මේ රතනං පණීතං

ඒතේන සච්චේන සුවත්ථි හෝතු

06. යේ පුග්ගලා අට්ඨ සතං පසත්ථා

චත්තාරි ඒතානි යුගානි හොන්ති

තේ දක්ඛිණෙය්‍යා සුගතස්ස සාවකා

ඒතේසු දින්නානි මහප්ඵලානි

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

07. යේ සුප්පයුත්තා මනසා දළ්හේන

නික්කාමිනෝ ගෝතමසාසනම්හි

තේ පත්තිපත්තා අමතං විගය්හ

ලද්ධා මුධා නිබ්බුතිං භුඤ්ජමානා

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

08. යථින්දඛීලෝ පඨවිංසිතෝසියා

චතුබ්භි වාතේභි අසම්පකම්පියෝ

තථූපමං සප්පුරිසං වදාමි

යෝ අරියසච්චානි අවෙච්ච පස්සති

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

09 යේ අරිය සච්චානි විභාවයන්ති

ගම්භීරපඤ්ඤේන සුදේසිතානි

කිඤ්චා’පි තේ හොන්ති භුසප්පමත්තා

න තේ භවං අට්ඨමං ආදියන්ති

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

10. සහාවස්ස දස්සනසම්පදාය

තයස්සු ධම්මා ජහිතා භවන්ති

සක්කායදිට්ඨි විචිකිච්ඡිතඤ්ච

සීලබ්බතංවා’පි යදත්ථි කිඤ්චි

චතූහපායේහි ච විප්පමුත්තෝ

ඡචාභි ඨානානි අභබ්බෝකාතුං

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

11. කිඤ්චා’පි සෝ කම්මං කරෝති පාපකං

කායේන වාචා උද චේතසා වා

අභබ්බෝ සෝ තස්ස පටිච්ඡාදාය

අභබ්බතා දිට්ඨපදස්ස වුත්තා

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

12. වනප්පගුම්බේ යථාඵුස්සිතග්ගේ

ගිම්හානමාසේ පඨමස්මිංගිම්හේ

තථූපමං ධම්මවරං අදේසයී

නිබ්බාණගාමිං පරමං හිතාය

ඉදම්පි බුද්ධේ රතනං පණීතං

ඒතේන සච්චේන සුවත්ථි හෝතු

13. වරෝ වරඤ්`ක්‍දූ වරදෝ වරාහරෝ

අනුත්තරෝ ධම්මවරං අදේසයී

ඉදම්පි බුද්ධේ රතනං පණීතං

ඒතේන සච්චේන සුවත්ථි හෝතු

14. ඛීණං පුරාණං නවං නත්ථි සම්භවං

විරත්තචිත්තා ආයතිකේ භවස්මිං

තේ ඛීණබීජා අවිරූළ්හිච්ඡන්දා

නිබ්බන්ති ධීරා යථායම්පදීපෝ

ඉදම්පි සංඝේ රතනං පණීතං

ඒතේන සච්චේන සුවත්ථි හෝතු

15. යානීධ භූතානි සමාගතානි

භුම්මානි වා යානිව අන්තලික්ඛේ

තථාගතං දේවමනුස්ස පූජිතං

බුද්ධං නමස්සාම සුවත්ථි හෝතු

16. යානීධ භූතානි සමාගතානි

භුම්මානි වා යානිව අන්තලික්ඛේ

තථාගතං දේවමනුස්ස පූජිතං

ධම්මං නමස්සාම සුවත්ථි හෝතු

17. යානීධ භූතානි සමාගතානි

භුම්මානි වා යානිව අන්තලික්ඛේ

තථාගතං දේවමනුස්ස පූජිතං

සංඝං නමස්සාම සුවත්ථි හෝතු

ඒතේන සච්චේන සුවත්ථි හෝතු!

# කරණීයමෙත්ත සුත්තං

01. කරණීයමත්ථකුසලේන

යං තං සන්තං පදං අභිසමෙච්ච

සක්කෝ උජූ ච සූජූ ච

සුවචෝ චස්ස මුදු අනතිමානී

02. සන්තුස්සකෝ ච සුභරෝ ච

අප්පකිච්චෝ ච සල්ලහුකවුත්තී

සන්තින්ද්‍රියෝ ච නිපකෝ ච

අප්පගබ්භෝ කුලේසු අනනුගිද්ධෝ

03. න ච ඛුද්දං සමාචරේ කිඤ්චි

යේන විඤ්`ක්‍දූ පරේ උපවදෙය්‍යුං

සුඛිනෝ වා ඛේමිනෝ හොන්තු

සබ්බේ සත්තා භවන්තු සුඛිතත්තා

04. යේ කේචි පාණභූතත්ථි

තසා වා ථාවරා වා අනවසේසා

දීඝා වා යේ මහන්තා වා

මජ්ක්‍ධිමා රස්සකාණුකථූලා

05. දිට්ඨා වා යේව අද්දිට්ඨා

යේ ච දූරේ වසන්ති අවිදූරේ

භූතා වා සම්භවේසීවා

සබ්බේ සත්තා භවන්තු සුඛිතත්තා

06. න පරෝ පරං නිකුබ්බේථ

නාතිමඤ්ඤේථ කත්ථචි නං කඤ්චි

බ්‍යාරෝසනා පටිඝසඤ්ඤා

නාඤ්ඤමඤ්ඤස්ස දුක්ඛමිච්ඡෙය්‍ය

07. මාතා යථා නියං පුත්තං

ආයුසා ඒකපුත්තමනුරක්ඛේ

ඒවම්පි සබ්බභූතේසු

මානසං භාවයේ අපරිමාණං

08. මෙත්තං ච සබ්බ ලෝකස්මිං

මානසං භාවයේ අපරිමාණං

උද්ධං අධෝ ච තිරියඤ්ච

අසම්බාධං අවේරං අසපත්තං

09. තිට්ඨං චරං නිසින්නෝ වා

සයානෝ වා යාවතස්ස විගතමිද්ධෝ

ඒතං සතිං අධිට්ඨෙය්‍ය

බ්‍රහ්මමේතං විහාරං ඉධමාහු

10. දිට්ඨිං ච අනුපගම්ම සීලවා

දස්සනේන සම්පන්නෝ

කාමේසු විනෙය්‍ය ගේධං

නහි ජාතු ගබ්භසෙය්‍යං පුනරේතී ති

ඒතේන සච්චේන සුවත්ථි හෝතු!

# මහාජයමංගල ගාථා

මහාකාරුණිකෝ නාථෝ හිතාය සබ්බපාණිනං

පූරෙත්වා පාරමී සබ්බා පත්තෝ සම්බෝධිමුත්තමං

ඒතේන සච්චවජ්ජේන හෝතු තේ ජයමංගලං

ජයන්තෝ බෝධියා මූලේ සක්‍යානං නන්දිවද්ධනෝ

ඒවං තුය්හං ජයෝ හෝතු ජයස්සු ජයමංගලං

සක්කත්වා බුද්ධරතනං ඕසධං උත්තමං වරං

හිතං දේවමනුස්සානං බුද්ධතේජේන සොත්ථිනා

නස්සන්තුපද්දවා සබ්බේ දුක්ඛා වූපසමෙන්තු තේ

සක්කත්වා ධම්මරතනං ඕසධං උත්තමං වරං

පරිළාහූපසමනං ධම්මතේජේන සොත්ථිනා

නස්සන්තුපද්දවා සබ්බේ භයා වූපසමෙන්තු තේ

සක්කත්වා සංඝරතනං ඕසධං උත්තමං වරං

ආහුනෙය්‍යං පාහුනෙය්‍යං සංඝතේජේන සොත්ථිනා

නස්සන්තුපද්දවා සබ්බේ රෝගා වූපසමෙන්තු තේ

යං කිංචි රතනං ලෝකේ විජ්ජති විවිධා පුථූ

රතනං බුද්ධසමං නත්ථි තස්මා සොත්ථි භවන්තු තේ

යං කිංචි රතනං ලෝකේ විජ්ජති විවිධා පුථූ

රතනං ධම්මසමං නත්ථි තස්මා සොත්ථි භවන්තු තේ

යං කිංචි රතනං ලෝකේ විජ්ජති විවිධා පුථූ

රතනං සංඝසමං නත්ථි තස්මා සොත්ථි භවන්තු තේ

නත්ථි මේ සරණං අඤ්ඤං බුද්ධෝ මේ සරණං වරං

ඒතේන සච්චවජ්ජේන හෝතු තේ ජයමංගලං

නත්ථි මේ සරණං අඤ්ඤං ධම්මෝ මේ සරණං වරං

ඒතේන සච්චවජ්ජේන හෝතු තේ ජයමංගලං

නත්ථි මේ සරණං අඤ්ඤං සංඝෝ මේ සරණං වරං

ඒතේන සච්චවජ්ජේන හෝතු තේ ජයමංගලං

සබ්බීතියෝ විවජ්ජන්තු සබ්බරෝගෝ විනස්සතු

මා තේ භවත්වන්තරායෝ සුඛී දීඝායුකෝ භව

භවතු සබ්බමංගලං රක්ඛන්තු සබ්බදේවතා

සබ්බබුද්ධානුභාවේන සදා සොත්ථි භවන්තු තේ

භවතු සබ්බමංගලං රක්ඛන්තු සබ්බදේවතා

සබ්බධම්මානුභාවේන සදා සොත්ථි භවන්තු තේ

භවතු සබ්බමංගලං රක්ඛන්තු සබ්බදේවතා

සබ්බසංඝානුභාවේන සදා සොත්ථි භවන්තු තේ

(මහ පිරිත නිමි)

පළවෙනි බණවර

# ඛන්ධ පරිත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. තේන ඛෝ පන සමයේන සාවත්ථියං අඤ්ඤතරෝ භික්ඛු, අහිනා දට්ඨෝ කාලකතෝ හෝති.

අථ ඛෝ සම්බහුලා භික්ඛූ යේන භගවා තේනුපසංකමිංසු. උපසංකමිත්වා භගවන්තං අභිවාදෙත්වා ඒකමන්තං නිසීදිංසු. ඒකමන්තං නිසින්නා ඛෝ තේ භික්ඛූ භගවන්තං ඒතදවෝචුං. ඉධ භන්තේ සාවත්ථියං අඤ්ඤතරෝ භික්ඛු අහිනා දට්ඨෝ කාලකතෝති.

නහනූන සෝ භික්ඛවේ භික්ඛු චත්තාරි අහිරාජකුලානි මෙත්තේන චිත්තේන ඵරි. සචේ හි සෝ භික්ඛවේ භික්ඛු චත්තාරි අහිරාජකුලානි මෙත්තේන චිත්තේන ඵරෙය්‍ය, නහි සෝ භික්ඛවේ භික්ඛු අහිනා දට්ඨෝ කාලං කරෙය්‍ය.

කතමානි චත්තාරි අහිරාජකුලානි? විරූපක්ඛං අහිරාජකුලං, ඒරාපථං අහිරාජකුලං, ඡබ්‍යාපුත්තං අහිරාජකුලං, කණ්හාගෝතමකං අහිරාජකුලං.

නහනූන සෝ භික්ඛවේ භික්ඛු ඉමානි චත්තාරි අහිරාජකුලානි මෙත්තේන චිත්තේන ඵරි. සචේ හි සෝ භික්ඛවේ භික්ඛු ඉමානි චත්තාරි අහිරාජකුලානි මෙත්තේන චිත්තේන ඵරෙය්‍ය, න හි සෝ භික්ඛවේ භික්ඛු අහිනා දට්ඨෝ කාලං කරෙය්‍ය.

අනුජානාමි භික්ඛවේ ඉමානි චත්තාරි අහිරාජකුලානි මෙත්තේන චිත්තේන ඵරිතුං. අත්තගුත්තියා අත්තරක්ඛාය අත්තපරිත්තායාති.

ඉදමවෝච භගවා, ඉදං වත්වා සුගතෝ අථාපරං ඒතදවෝච සත්ථා.

1. විරූපක්ඛේහි මේ මෙත්තං - මෙත්තං ඒරාපථේහි මේ

ඡබ්‍යාපුත්තේහි මේ මෙත්තං - මෙත්තං කණ්හාගෝතමකේහි ච

2. අපාදකේහි මේ මෙත්තං - මෙත්තං දිපාදකේහි මේ

චතුප්පදේහි මේ මෙත්තං - මෙත්තං බහුප්පදේහි මේ

3. මා මං අපාදකෝ හිංසි - මා මං හිංසි දිපාදකෝ

මා මං චතුප්පදෝ හිංසි - මා මං හිංසි බහුප්පදෝ

4. සබ්බේ සත්තා සබ්බේ පාණා - සබ්බේ භූතා ච කේවලා

සබ්බේ භද්‍රානි පස්සන්තු - මා කඤ්චි පාපමාගමා

අප්පමාණෝ බුද්ධෝ අප්පමාණෝ ධම්මෝ අප්පමාණෝ සංඝෝ. පමාණවන්තානි සිරිංසපානි අහිවිච්ඡිකා සතපදි උණ්ණානාභි සරබූ මූසිකා. කතා මේ රක්ඛා කතා මේ පරිත්තා පටික්කමන්තු භූතානි සෝ’හං නමෝ භගවතෝ නමෝ සත්තන්නං සම්මාසම්බුද්ධානන්ති.

ඒතේන සච්චේන සුවත්ථි හෝතු!

# මෙත්තානිසංස සුත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. තත්‍ර ඛෝ භගවා භික්ඛූ ආමන්තේසි භික්ඛවෝති. භදන්තේති තේ භික්ඛූ භගවතෝ පච්චස්සෝසුං. භගවා ඒතදවෝච.

මෙත්තාය භික්ඛවේ චේතෝ විමුත්තියා ආසේවිතාය භාවිතාය බහුලීකතාය යානිකතාය වත්ථුකතාය අනුට්ඨිතාය පරිචිතාය සුසමාරද්ධාය. ඒකාදසානිසංසා පාටිකංඛා.

කතමේ ඒකාදස ?

සුඛං සුපති. සුඛං පටිබුජ්ඣති. න පාපකං සුපිනං පස්සති. මනුස්සානං පියෝ හෝති. අමනුස්සානං පියෝ හෝති. දේවතා රක්ඛන්ති. නාස්ස අග්ගි වා විසං වා සත්ථං වා කමති. තුවටං චිත්තං සමාධියති. මුඛවණ්ණෝ විප්පසීදති. අසම්මූළ්හෝ කාලං කරෝති. උත්තරිං අප්පටිවිජ්ඣන්තෝ බ්‍රහ්මලෝකූපගෝ හෝති.

මෙත්තාය භික්ඛවේ චේතෝ විමුත්තියා ආසේවිතාය භාවිතාය බහුලීකතාය යානිකතාය වත්ථුකතාය අනුට්ඨිතාය පරිචිතාය සුසමාරද්ධාය. ඉමේ ඒකාදසානිසංසා පාටිකංඛා’ති.

ඉදමවෝච භගවා. අත්තමනා තේ භික්ඛූ භගවතෝ භාසිතං අභිනන්දුන්ති.

ඒතේන සච්චේන සුවත්ථි හෝතු!

# මිත්තානිසංස සුත්තං

1. පහූතභක්ඛෝ භවති - විප්පවුත්තෝ සකාඝරා

බහූ නං උපජීවන්ති - යෝ මිත්තානං න දූභති

2. යං යං ජනපදං යාති - නිගමේ රාජධානියෝ

සබ්බත්ථ පූජිතෝ හෝති - යෝ මිත්තානං න දූභති

3. නාස්ස චෝරා පසහන්ති - නාතිමඤ්ඤේති ඛත්තියෝ

සබ්බේ අමිත්තේ තරති - යෝ මිත්තානං න දූභති

4. අක්කුද්ධෝ සඝරං ඒති - සභාය පටිනන්දිතෝ

ඤාතීනං උත්තමෝ හෝති - යෝ මිත්තානං න දූභති

5. සක්කත්වා සක්කතෝ හෝති - ගරු හෝති සගාරවෝ

වණ්ණකිත්තිභතෝ හෝති - යෝ මිත්තානං න දූභති

6. පූජකෝ ලභතේ පූජං - වන්දකෝ පටිවන්දනං

යසෝ කිත්තිඤ්ච පප්පෝති - යෝ මිත්තානං න දූභති

7. අග්ගි යථා පජ්ජලති - දේවතාව විරෝචති

සිරියා අජහිතෝ හෝති - යෝ මිත්තානං න දූභති

8. ගාවෝ තස්ස පජායන්ති - ඛෙත්තේ වුත්තං විරූහති

පුත්තානං ඵලමස්නාති - යෝ මිත්තානං න දූභති

9. දරිතෝ පබ්බතාතෝ වා - රුක්ඛාතෝ පතිතෝ නරෝ

චුතෝ පතිට්ඨං ලභති - යෝ මිත්තානං න දූභති

10. විරූළ්හමූලසන්තානං - නිග්‍රෝධමිව මාලුතෝ

අමිත්තා නප්පසහන්ති - යෝ මිත්තානං න දූභති

ඒතේන සච්චේන සුවත්ථි හෝතු!

# මෝර පරිත්තං

1. උදේත’යං චක්ඛුමා ඒකරාජා

හරිස්සවණ්ණෝ පඨවිප්පභාසෝ

තං තං නමස්සාමි හරිස්සවණ්ණං පඨවිප්පභාසං

තයජ්ජ ගුත්තා විහරේමු දිවසං

2. යේ බ්‍රාහ්මණා වේදගූ සබ්බධම්මේ

තේ මේ නමෝ තේ ච මං පාලයන්තු

නමත්ථු බුද්ධානං නමත්ථු බෝධියා

නමෝ විමුත්තානං නමෝ විමුත්තියා

ඉමං සෝ පරිත්තං කත්වා මෝරෝ චරති ඒසනා

3. අපේත’යං චක්ඛුමා ඒකරාජා

හරිස්සවණ්ණෝ පඨවිප්පභාසෝ

තං තං නමස්සාමි හරිස්සවණ්ණං පඨවිප්පභාසං

තයජ්ජ ගුත්තා විහරේමු රත්තිං

4. යේ බ්‍රාහ්මණා වේදගූ සබ්බධම්මේ

තේ මේ නමෝ තේ ච මං පාලයන්තු

නමත්ථු බුද්ධානං නමත්ථු බෝධියා

නමෝ විමුත්තානං නමෝ විමුත්තියා

ඉමං සෝ පරිත්තං කත්වා මෝරෝ වාසමකප්පයීති.

ඒතේන සච්චේන සුවත්ථි හෝතු!

# චන්ද පරිත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. තේන ඛෝ පන සමයේන චන්දිමා දේවපුත්තෝ රාහුනා අසුරින්දේන ගහිතෝ හෝති. අථ ඛෝ චන්දිමා දේවපුත්තෝ භගවන්තං අනුස්සරමානෝ තායං වේලායං ඉමං ගාථං අභාසි.

1. නමෝ තේ බුද්ධවීර’ත්ථු - විප්පමුත්තෝ’සි සබ්බධී

සම්බාධපටිපන්නොස්මි - තස්ස මේ සරණං භවා’ති

අථ ඛෝ භගවා චන්දිමං දේවපුත්තං ආරබ්භ රාහුං අසුරින්දං ගාථාය අජ්ඣභාසි.

2. තථාගතං අරහන්තං

චන්දිමා සරණං ගතෝ

රාහු චන්දං පමුඤ්චස්සු

බුද්ධා ලෝකානුකම්පකාති

අථ ඛෝ රාහු අසුරින්දෝ චන්දිමං දේවපුත්තං මුඤ්චිත්වා තරමාන රූපෝ යේන වේපචිත්ති අසුරින්දෝ තේනුපසංකමි. උපසංකමිත්වා සංවිග්ගෝ ලෝමහට්ඨජාතෝ ඒකමන්තං අට්ඨාසි. ඒකමන්තං ඨිතං ඛෝ රාහුං අසුරින්දං වේපචිත්ති අසුරින්දෝ ගාථාය අජ්ඣභාසි.

3. කින්නුසන්තරමානෝ’ව - රාහු චන්දං පමුඤ්චසි

සංවිග්ගරූපෝ ආගම්ම - කින්නුභීතෝ’ව තිට්ඨසී’ති

4. සත්තධා මේ ඵලේ මුද්ධා

ජීවන්තෝ න සුඛං ලභේ

බුද්ධගාථාභිගීතොම්හි

නෝ චේ මුඤ්චෙය්‍ය චන්දිමන්’ති.

ඒතේන සච්චේන සුවත්ථි හෝතු!

# සූරිය පරිත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. තේන ඛෝ පන සමයේන සුරියෝ දේවපුත්තෝ රාහුනා අසුරින්දේන ගහිතෝ හෝති. අථ ඛෝ සුරියෝ දේවපුත්තෝ භගවන්තං අනුස්සරමානෝ තායං වේලායං ඉමං ගාථං අභාසි.

1. නමෝ තේ බුද්ධවීර’ත්ථු - විප්පමුත්තෝ’සි සබ්බධී

සම්බාධපටිපන්නොස්මි - තස්ස මේ සරණං භවා’ති

අථ ඛෝ භගවා සුරියං දේවපුත්තං ආරබ්භ රාහුං අසුරින්දං ගාථාය අජ්ඣභාසි.

2. තථාගතං අරහන්තං

සුරියෝ සරණං ගතෝ

රාහු සුරියං පමුඤ්චස්සු

බුද්ධා ලෝකානුකම්පකාති

3. යෝ අන්ධකාරේ තමසී පභංකරෝ

වේරෝචනෝ මණ්ඩලී උග්ගතේජෝ

මා රාහු ගිලී චරං අන්තලික්ඛේ

පජං මම රාහු පමුඤ්ච සුරියන්’ති

අථ ඛෝ රාහු අසුරින්දෝ සුරියං දේවපුත්තං මුඤ්චිත්වා තරමාන රූපෝ යේන වේපචිත්ති අසුරින්දෝ තේනුපසංකමි. උපසංකමිත්වා සංවිග්ගෝ ලෝමහට්ඨජාතෝ ඒකමන්තං අට්ඨාසි. ඒකමන්තං ඨිතං ඛෝ රාහුං අසුරින්දං වේපචිත්ති අසුරින්දෝ ගාථාය අජ්ඣභාසි.

4. කින්නුසන්තරමානෝ’ව

රාහු සුරියං පමුඤ්චසි

සංවිග්ගරූපෝ ආගම්ම

කින්නු භීතෝ’ව තිට්ඨසී’ති

5. සත්තධා මේ ඵලේ මුද්ධා

ජීවන්තෝ න සුඛං ලභේ

බුද්ධගාථාභිගීතොම්හි

නෝ චේ මුඤ්චෙය්‍ය සුරියන්’ති

ඒතේන සච්චේන සුවත්ථි හෝතු!

# ධජග්ග පරිත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. තත්‍ර ඛෝ භගවා භික්ඛූ ආමන්තේසි භික්ඛවෝති. භදන්තේති තේ භික්ඛූ භගවතෝ පච්චස්සෝසුං. භගවා ඒතදවෝච.

භූතපුබ්බං භික්ඛවේ, දේවා’සුරසංගාමෝ සමූපබ්බූළ්හෝ අහෝසි.

අථ ඛෝ භික්ඛවේ සක්කෝ දේවානමින්දෝ දේවේ තාවතිංසේ ආමන්තේසි. සචේ මාරිසා දේවානං සංගාමගතානං උප්පජ්ජෙය්‍ය භයං වා ඡම්භිතත්තං වා ලෝමහංසෝ වා මමේ’ව තස්මිං සමයේ ධජග්ගං උල්ලෝකෙය්‍යාථ, මමං හි වෝ ධජග්ගං උල්ලෝකයතං, යං භවිස්සති භයං වා ඡම්භිතත්තං වා ලෝමහංසෝ වා සෝ පහීයිස්සති.

නෝ චේ මේ ධජග්ගං උල්ලෝකෙය්‍යාථ, අථ පජාපතිස්ස දේවරාජස්ස ධජග්ගං උල්ලෝකෙය්‍යාථ. පජාපතිස්ස හි වෝ දේවරාජස්ස ධජග්ගං උල්ලෝකයතං, යං භවිස්සති භයං වා ඡම්භිතත්තං වා ලෝමහංසෝ වා සෝ පහීයිස්සති.

නෝ චේ පජාපතිස්ස දේවරාජස්ස ධජග්ගං උල්ලෝකෙය්‍යාථ, අථ වරුණස්ස දේවරාජස්ස ධජග්ගං උල්ලෝකෙය්‍යාථ. වරුණස්ස හි වෝ දේවරාජස්ස ධජග්ගං උල්ලෝකයතං, යං භවිස්සති භයං වා ඡම්භිතත්තං වා ලෝමහංසෝ වා සෝ පහීයිස්සති.

නෝ චේ වරුණස්ස දේවරාජස්ස ධජග්ගං උල්ලෝකෙය්‍යාථ, අථ ඊසානස්ස දේවරාජස්ස ධජග්ගං උල්ලෝකෙය්‍යාථ. ඊසානස්ස හි වෝ දේවරාජස්ස ධජග්ගං උල්ලෝකයතං, යං භවිස්සති භයං වා ඡම්භිතත්තං වා ලෝමහංසෝ වා සෝ පහීයිස්සති.

තං ඛෝ පන භික්ඛවේ, සක්කස්ස වා දේවානමින්දස්ස ධජග්ගං උල්ලෝකයතං පජාපතිස්ස වා දේවරාජස්ස ධජග්ගං උල්ලෝකයතං වරුණස්ස වා දේවරාජස්ස ධජග්ගං උල්ලෝකයතං ඊසානස්ස වා දේවරාජස්ස ධජග්ගං උල්ලෝකයතං යං භවිස්සති භයං වා ඡම්භිතත්තං වා ලෝමහංසෝ වා සෝ පහියේථා’පි නෝ’පි පහීයේථ.

තං කිස්ස හේතු?

සක්කෝ භික්ඛවේ, දේවානමින්දෝ අවීතරාගෝ අවීතදෝසෝ අවීතමෝහෝ භීරුච්ඡම්භි උත්‍රාසි පලායීති.

අහඤ්ච ඛෝ භික්ඛවේ, ඒවං වදාමි. සචේ තුම්හාකං භික්ඛවේ, අරඤ්ඤගතානං වා රුක්ඛමූලගතානං වා සුඤ්ඤාගාරගතානං වා උප්පජ්ජෙය්‍ය භයං වා ඡම්භිතත්තං වා ලෝමහංසෝ වා මමේ’ව තස්මිං සමයේ අනුස්සරෙය්‍යාථ.

ඉති’පි සෝ භගවා අරහං සම්මා සම්බුද්ධෝ විජ්ජාචරණ සම්පන්නෝ සුගතෝ ලෝකවිදූ අනුත්තරෝ පුරිසදම්මසාරථී සත්ථා දේවමනුස්සානං බුද්ධෝ භගවා’ති

මමං හි වෝ භික්ඛවේ, අනුස්සරතං යං භවිස්සති භයං වා ඡම්භිතත්තං වා ලෝමහංසෝ වා සෝ පහීයිස්සති.

නෝ චේ මං අනුස්සරෙය්‍යාථ. අථ ධම්මං අනුස්සරෙය්‍යාථ.

ස්වාක්ඛාතෝ භගවතා ධම්මෝ සන්දිට්ඨිකෝ අකාලිකෝ ඒහිපස්සිකෝ ඕපනයිකෝ පච්චත්තං වේදිතබ්බෝ විඤ්`ක්‍දූහී’ති.

ධම්මං හි වෝ භික්ඛවේ, අනුස්සරතං, යං භවිස්සති භයං වා ඡම්භිතත්තං වා ලෝමහංසෝ වා සෝ පහීයිස්සති.

නෝ චේ ධම්මං අනුස්සරෙය්‍යාථ. අථ සංඝං අනුස්සරෙය්‍යාථ.

සුපටිපන්නෝ භගවතෝ සාවකසංඝෝ. උජුපටිපන්නෝ භගවතෝ සාවකසංඝෝ. ඤායපටිපන්නෝ භගවතෝ සාවකසංඝෝ. සාමීචිපටිපන්නෝ භගවතෝ සාවකසංඝෝ. යදිදං චත්තාරි පුරිසයුගානි අට්ඨපුරිසපුග්ගලා ඒස භගවතෝ සාවකසංඝෝ. ආහුනෙය්‍යෝ පාහුනෙය්‍යෝ දක්ඛිණෙය්‍යෝ අඤ්ජලිකරණීයෝ අනුත්තරං පුඤ්ඤක්ඛෙත්තං ලෝකස්සා’ති.

සංඝං හි වෝ භික්ඛවේ අනුස්සරතං, යං භවිස්සති භයං වා වා ඡම්භිතත්තං වා ලෝමහංසෝ වා සෝ පහීයිස්සති.

තං කිස්ස හේතු ?

තථාගතෝ භික්ඛවේ, අරහං සම්මා සම්බුද්ධෝ වීතරාගෝ වීතදෝසෝ වීතමෝහෝ අභීරු අච්ඡම්භි අනුත්‍රාසි අපලායී’ති.

ඉදම වෝච භගවා. ඉදං වත්වා සුගතෝ අථා’පරං ඒතදවෝච සත්ථා

1. අරඤ්ඤේ රුක්ඛමූලේ වා

සුඤ්ඤාගාරේව භික්ඛවෝ

අනුස්සරේථ සම්බුද්ධං

භයං තුම්හාක නෝ සියා

2. නෝ චේ බුද්ධං සරෙය්‍යාථ

ලෝකජෙට්ඨං නරාසභං

අථ ධම්මං සරෙය්‍යාථ

නීය්‍යානිකං සුදේසිතං

3. නෝ චේ ධම්මං සරෙය්‍යාථ

නීය්‍යානිකං සුදේසිතං

අථ සංඝං සරෙය්‍යාථ

පුඤ්ඤක්ඛෙත්තං අනුත්තරං

4. ඒවං බුද්ධං සරන්තානං

ධම්මං සංඝඤ්ච භික්ඛවෝ

භයං වා ඡම්භිතත්තං වා

ලෝමහංසෝ න හෙස්සතී’ති.

ඒතේන සච්චේන සුවත්ථි හෝතු!

(පළවෙනි බණවර නිමි)

දෙවෙනි බණවර

# මහාකස්සපත්ථේර බොජ්ඣංගං

ඒවං මේ සුතං. ඒකං සමයං භගවා රාජගහේ විහරති වේළුවනේ කලන්දකනිවාපේ. තේන ඛෝ පන සමයේන ආයස්මා මහාකස්සපෝ පිප්ඵලීගුහායං විහරති ආබාධිකෝ දුක්ඛිතෝ බාළ්හගිලානෝ.

අථ ඛෝ භගවා සායන්හසමයං පතිසල්ලානා වුට්ඨිතෝ යේනායස්මා මහාකස්සපෝ තේනුපසංකමි. උපසංකමිත්වා පඤ්ඤත්තේ ආසනේ නිසීදි. නිසජ්ජ ඛෝ භගවා ආයස්මන්තං මහාකස්සපං ඒතදවෝච.

කච්චි? තේ කස්සප ඛමනීයං. කච්චි? යාපනීයං. කච්චි? දුක්ඛා වේදනා පටික්කමන්ති නෝ අභික්කමන්ති. පටික්කමෝසානං පඤ්ඤායති නෝ අභික්කමෝති.

න මේ භන්තේ ඛමනීයං. න යාපනීයං. බාළ්හා මේ දුක්ඛා වේදනා අභික්කමන්ති නෝ පටික්කමන්ති. අභික්කමෝසානං පඤ්ඤායති නෝ පටික්කමෝති.

සත්තිමේ කස්සප බොජ්ඣංගා මයා සම්මදක්ඛාතා භාවිතා බහුලීකතා අභිඤ්ඤාය සම්බෝධාය නිබ්බානාය සංවත්තන්’ති.

කතමේ සත්ත?

සතිසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

ධම්මවිචයසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

විරියසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

පීතිසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

පස්සද්ධිසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

සමාධිසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

උපෙක්ඛාසම්බොජ්ඣංගෝ ඛෝ කස්සප, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

ඉමේ ඛෝ කස්සප, සත්තබොජ්ඣංගා මයා සම්මදක්ඛාතා භාවිතා බහුලීකතා අභිඤ්ඤාය සම්බෝධාය නිබ්බානාය සංවත්තන්ති.

තග්ඝ භගව, බොජ්ඣංගා තග්ඝ සුගත, බොජ්ඣංගා’ති

ඉදම’ වෝච භගවා.

අත්තමනෝ ආයස්මා මහාකස්සපෝ භගවතෝ භාසිතං අභිනන්දි. වුට්ඨාහිචා’යස්මා මහාකස්සපෝ තම්හා ආබාධා. තථා පහීනෝචා’ යස්මතෝ මහාකස්සපස්ස සෝ ආබාධෝ අහෝසී’ති.

ඒතේන සච්චේන සුවත්ථි හෝතු!

# මහාමොග්ගල්ලානත්ථේර බොජ්ඣංගං

ඒවං මේ සුතං. ඒකං සමයං භගවා රාජගහේ විහරති වේළුවනේ කලන්දකනිවාපේ. තේන ඛෝ පන සමයේන ආයස්මා මහාමොග්ගල්ලානෝ ගිජ්ඣකූටේ පබ්බතේ විහරති ආබාධිකෝ දුක්ඛිතෝ බාළ්හගිලානෝ.

අථ ඛෝ භගවා සායන්හසමයං පතිසල්ලානා වුට්ඨිතෝ යේනායස්මා මහාමොග්ගල්ලානෝ තේනුපසංකමි. උපසංකමිත්වා පඤ්ඤත්තේ ආසනේ නිසීදි. නිසජ්ජ ඛෝ භගවා ආයස්මන්තං මහාමොග්ගල්ලානං ඒතදවෝච.

කච්චි? තේ මොග්ගල්ලාන ඛමනීයං. කච්චි? යාපනීයං. කච්චි? දුක්ඛා වේදනා පටික්කමන්ති නෝ අභික්කමන්ති. පටික්කමෝසානං පඤ්ඤායති නෝ අභික්කමෝති.

න මේ භන්තේ ඛමනීයං. න යාපනීයං. බාළ්හා මේ දුක්ඛා වේදනා අභික්කමන්ති නෝ පටික්කමන්ති. අභික්කමෝසානං පඤ්ඤායති නෝ පටික්කමෝති.

සත්ති’මේ මොග්ගල්ලාන බොජ්ඣංගා මයා සම්මදක්ඛාතා භාවිතා බහුලීකතා අභිඤ්ඤාය සම්බෝධාය නිබ්බානාය සංවත්තන්’ති.

කතමේ සත්ත?

සතිසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

ධම්මවිචයසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

විරියසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

පීතිසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

පස්සද්ධිසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

සමාධිසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

උපෙක්ඛාසම්බොජ්ඣංගෝ ඛෝ මොග්ගල්ලාන, මයා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

ඉමේ ඛෝ මොග්ගල්ලාන, සත්තබොජ්ඣංගා මයා සම්මදක්ඛාතා භාවිතා බහුලීකතා අභිඤ්ඤාය සම්බෝධාය නිබ්බානාය සංවත්තන්ති.

තග්ඝ භගව, බොජ්ඣංගා තග්ඝ සුගත, බොජ්ඣංගා’ති

ඉදම’ වෝච භගවා.

අත්තමනෝ ආයස්මා මහාමොග්ගල්ලානෝ භගවතෝ භාසිතං අභිනන්දි. වුට්ඨාහිචා’යස්මා මහාමොග්ගල්ලානෝ තම්හා ආබාධා. තථා පහීනෝචා’ යස්මතෝ මහා මොග්ගල්ලානස්ස සෝ ආබාධෝ අහෝසී’ති.

ඒතේන සච්චේන සුවත්ථි හෝතු!

# මහාචුන්දත්ථේර බොජ්ඣංගං

ඒවං මේ සුතං. ඒකං සමයං භගවා රාජගහේ විහරති වේළුවනේ කලන්දකනිවාපේ. තේන ඛෝ පන සමයේන භගවා ආබාධිකෝ හෝති දුක්ඛිතෝ බාළ්හගිලානෝ.

අථ ඛෝ ආයස්මා මහාචුන්දෝ සායන්හසමයං පතිසල්ලානා වුට්ඨිතෝ යේන භගවා තේනුපසංකමි. උපසංකමිත්වා භගවන්තං අභිවාදෙත්වා ඒකමන්තං නිසීදි. ඒකමන්තං නිසින්නං ඛෝ ආයස්මන්තං මහාචුන්දං භගවා ඒතද’වෝච.

පටිභන්තු තං චුන්ද බොජ්ඣංගා’ති.

සත්ති’මේ භන්තේ බොජ්ඣංගා භගවතා සම්මදක්ඛාතා භාවිතා බහුලීකතා අභිඤ්ඤාය සම්බෝධාය නිබ්බානාය සංවත්තන්’ති.

කතමේ සත්ත?

සතිසම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

ධම්මවිචයසම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

විරියසම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

පීතිසම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

පස්සද්ධිසම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

සමාධි සම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

උපෙක්ඛාසම්බොජ්ඣංගෝ ඛෝ භන්තේ, භගවතා සම්මදක්ඛාතෝ භාවිතෝ බහුලීකතෝ අභිඤ්ඤාය සම්බෝධාය නිබ්බානාය සංවත්තති.

ඉමේ ඛෝ භන්තේ, සත්තබොජ්ඣංගා භගවතා සම්මදක්ඛාතා භාවිතා බහුලීකතා අභිඤ්ඤාය සම්බෝධාය නිබ්බානාය සංවත්තන්ති.

තග්ඝ චුන්ද, බොජ්ඣංගා තග්ඝ චුන්ද, බොජ්ඣංගා’ති

ඉදමවෝචා’ යස්මා මහාචුන්දෝ

සමනුඤ්ඤෝ සත්ථා අහෝසි. වුට්ඨාහි ච භගවා තම්හා ආබාධා. තථා පහීනෝ ච භගවතෝ සෝ ආබාධෝ අහෝසී’ති

ඒතේන සච්චේන සුවත්ථි හෝතු!

# ගිරිමානන්ද සුත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. තේන ඛෝ පන සමයේන ආයස්මා ගිරිමානන්දෝ ආබාධිකෝ හෝති දුක්ඛිතෝ බාළ්හගිලානෝ.

අථ ඛෝ ආයස්මා ආනන්දෝ යේන භගවා තේනුපසංකමි. උපසංකමිත්වා භගවන්තං අභිවාදෙත්වා ඒකමන්තං නිසීදි. ඒකමන්තං නිසින්නෝ ඛෝ ආයස්මා ආනන්දෝ භගවන්තං ඒතද’වෝච.

ආයස්මා භන්තේ ගිරිමානන්දෝ ආබාධිකෝ හෝති දුක්ඛිතෝ බාළ්හගිලානෝ. සාධු භන්තේ, භගවා යේනා’යස්මා ගිරිමානන්දෝ තේනුපසංකමතු අනුකම්පං උපාදායා’ති.

සචේ ඛෝ ත්වං ආනන්ද, ගිරිමානන්දස්ස භික්ඛුනෝ උපසංකමිත්වා දස සඤ්ඤා භාසෙය්‍යාසි, ඨානං ඛෝ පනේතං විජ්ජති යං ගිරිමානන්දස්ස භික්ඛුනෝ දස සඤ්ඤා සුත්වා සෝ ආබාධෝ ඨානසෝ පටිප්පස්සම්භෙය්‍ය.

කතමා දස?

අනිච්චසඤ්ඤා, අනත්තසඤ්ඤා, අසුභසඤ්ඤා, ආදීනවසඤ්ඤා, පහානසඤ්ඤා, විරාගසඤ්ඤා, නිරෝධසඤ්ඤා, සබ්බලෝකේ අනභිරතසඤ්ඤා, සබ්බසංඛාරේසු අනිච්චසඤ්ඤා, ආනාපානසති.

කතමාචා’නන්ද අනිච්චසඤ්ඤා?

ඉධා’නන්ද, භික්ඛු අරඤ්ඤගතෝ වා රුක්ඛමූලගතෝ වා සුඤ්ඤාගාරගතෝ වා ඉතිපටිසංචික්ඛති. රූපං අනිච්චං වේදනා අනිච්චා සඤ්ඤා අනිච්චා සංඛාරා අනිච්චා විඤ්ඤාණං අනිච්චන්’ති. ඉති ඉමේසු පඤ්චසුපාදානක්ඛන්ධේසු අනිච්චානුපස්සී විහරති. අයං වුච්චතා’ නන්ද අනිච්චසඤ්ඤා.

කතමාචා’නන්ද අනත්තසඤ්ඤා?

ඉධා’නන්ද, භික්ඛු අරඤ්ඤගතෝ වා රුක්ඛමූලගතෝ වා සුඤ්ඤාගාරගතෝ වා ඉතිපටිසංචික්ඛති. චක්ඛුං අනත්තා රූපා අනත්තා සෝතං අනත්තා සද්දා අනත්තා ඝාණං අනත්තා ගන්ධා අනත්තා ජිව්හා අනත්තා රසා අනත්තා කායෝ අනත්තා ඵොට්ඨබ්බා අනත්තා මනෝ අනත්තා ධම්මා අනත්තා’ති. ඉති ඉමේසු ඡසු අජ්ඣත්තික බාහිරේසු ආයතනේසු අනත්තානුපස්සී විහරති. අයං වුච්චතා’නන්ද අනත්තසඤ්ඤා.

කතමාචා’නන්ද අසුභ සඤ්ඤා?

ඉධා’නන්ද භික්ඛු ඉමමේව කායං උද්ධං පාදතලා අධෝ කේසමත්ථකා තචපරියන්තං පූරං නානප්පකාරස්ස අසුචිනෝ පච්චවෙක්ඛති.

අත්ථි ඉමස්මිං කායේ කේසා ලෝමා නඛා දන්තා තචෝ මංසං නහාරු අට්ඨි අට්ඨිමිඤ්ජා වක්කං හදයං යකනං කිලෝමකං පිහකං පප්ඵාසං අන්තං අන්තගුණං උදරියං කරීසං පිත්තං සෙම්හං පුබ්බෝ ලෝහිතං සේදෝ මේදෝ අස්සු වසා ඛේලෝ සිංඝානිකා ලසිකා මුත්තන්ති. ඉති ඉමස්මිං කායේ අසුභානුපස්සී විහරති. අයං වුච්චතා’නන්ද අසුභසඤ්ඤා.

කතමාචා’නන්ද ආදීනව සඤ්ඤා?

ඉධා’නන්ද, භික්ඛු අරඤ්ඤගතෝ වා රුක්ඛමූලගතෝ වා සුඤ්ඤාගාරගතෝ වා ඉතිපටිසංචික්ඛති. බහු දුක්ඛෝ ඛෝ අයං කායෝ බහු ආදීනවෝ. ඉති ඉමස්මිං කායේ විවිධා ආබාධා උප්පජ්ජන්ති. සෙය්‍යථීදං, චක්ඛුරෝගෝ සෝතරෝගෝ ඝාණ රෝගෝ ජිව්හාරෝගෝ කායරෝගෝ සීසරෝගෝ කණ්ණරෝගෝ මුඛරෝගෝ දන්තරෝගෝ කාසෝ සාසෝ පිනාසෝ ඩහෝ ජරෝ කුච්ඡිරෝගෝ මුච්ඡා පක්කන්දිකා සූලා විසූචිකා කුට්ඨං ගණ්ඩෝ කිලාසෝ සෝසෝ අපමාරෝ දද්දු කණ්ඩු කච්ඡු රඛසා විතච්ඡිකා ලෝහිතපිත්තං මධුමේහෝ අංසා පිළකා භගන්දළා. පිත්තසමුට්ඨනා ආබාධා සෙම්හසමුට්ඨානා ආබාධා වාතසමුට්ඨානා ආබාධා සන්නිපාතිකා ආබාධා උතුපරිණාමජා ආබාධා විසමපරිහාරජා ආබාධා ඕපක්කමිකා ආබාධා කම්මවිපාකජා ආබාධා සීතං උණ්හං ජිඝච්ඡා පිපාසා උච්චාරෝ පස්සාවෝති. ඉති ඉමස්මිං කායේ ආදීනවානුපස්සී විහරති. අයං වුච්චතා’නන්ද ආදීනවසඤ්ඤා.

කතමාචා’නන්ද පහානසඤ්ඤා?

ඉධා’නන්ද භික්ඛු උප්පන්නං කාමවිතක්කං නාධිවාසේති පජහති විනෝදේති බ්‍යන්තීකරෝති අනභාවං ගමේති. උප්පන්නං ව්‍යාපාද විතක්කං නාධිවාසේති පජහති විනෝදේති බ්‍යන්තීකරෝති අනභාවං ගමේති. උප්පන්නං විහිංසාවිතක්කං නාධිවාසේති පජහති විනෝදේති බ්‍යන්තීකරෝති අනභාවං ගමේති. උප්පන්නුප්පන්නේ පාපකේ අකුසලේ ධම්මේ නාධිවාසේති පජහති විනෝදේති බ්‍යන්තීකරෝති අනභාවං ගමේති. අයං වුච්චතා’නන්ද පහාන සඤ්ඤා.

කතමාචා’නන්ද විරාගසඤ්ඤා?

ඉධා’නන්ද, භික්ඛු අරඤ්ඤගතෝ වා රුක්ඛමූලගතෝ වා සුඤ්ඤාගාරගතෝ වා ඉතිපටිසංචික්ඛති. ඒතං සන්තං ඒතං පණීතං යදිදං සබ්බසංඛාරසමථෝ සබ්බූපධිපටිනිස්සග්ගෝ තණ්හක්ඛයෝ විරාගෝ නිබ්බානන්’ති. අයං වුච්චතා’නන්ද විරාග සඤ්ඤා.

කතමාචා’නන්ද නිරෝධසඤ්ඤා?

ඉධා’නන්ද, භික්ඛු අරඤ්ඤගතෝ වා රුක්ඛමූලගතෝ වා සුඤ්ඤාගාරගතෝ වා ඉතිපටිසංචික්ඛති. ඒතං සන්තං ඒතං පණීතං යදිදං සබ්බසංඛාරසමථෝ සබ්බූපධිපටිනිස්සග්ගෝ තණ්හක්ඛයෝ නිරෝධෝ නිබ්බානන්’ති. අයං වුච්චතා’නන්ද නිරෝධ සඤ්ඤා.

කතමාචා’නන්ද සබ්බලෝකේ අනභිරතසඤ්ඤා?

ඉධා’නන්ද, භික්ඛු යේ ලෝකේ උපයුපාදානා චේතසෝ අධිට්ඨානා’ භිනිවේසානුසයා තේ පජහන්තෝ විරමති න උපාදියන්තෝ. අයං වුච්චතා’ නන්ද සබ්බලෝකේ අනභිරතසඤ්ඤා.

කතමාචා’නන්ද සබ්බසංඛාරේසු අනිච්චසඤ්ඤා?

ඉධා’නන්ද, භික්ඛු සබ්බසංඛාරේහි අට්ටීයති හරායති ජිගුච්ඡති. අයං වුච්චතා’නන්ද සබ්බසංඛාරේසු අනිච්චසඤ්ඤා.

කතමාචා’නන්ද ආනාපානසති?

ඉධා’නන්ද, භික්ඛු අරඤ්ඤගතෝ වා රුක්ඛමූලගතෝ වා සුඤ්ඤාගාරගතෝ වා නිසීදති පල්ලංකං ආභුජිත්වා උජුං කායං පණිධාය පරිමුඛං සතිං උපට්ඨපෙත්වා.

සෝ සතෝ ව අස්සසති. සතෝ ව පස්සසති

දීඝං වා අස්සසන්තෝ දීඝං අස්සසාමීති පජානාති. දීඝං වා පස්සසන්තෝ දීඝං පස්සසාමීති පජානාති.

රස්සං වා අස්සසන්තෝ රස්සං අස්සසාමීති පජානාති. රස්සං වා පස්සසන්තෝ රස්සං පස්සසාමීති පජානාති.

සබ්බකායපටිසංවේදී අස්සසිස්සාමීති සික්ඛති. සබ්බකායපටිසංවේදී පස්සසිස්සාමීති සික්ඛති.

පස්සම්භයං කායසංඛාරං අස්සසිස්සාමීති සික්ඛති. පස්සම්භයං කායසංඛාරං පස්සසිස්සාමීති සික්ඛති.

පීතිපටිසංවේදී අස්සසිස්සාමීති සික්ඛති. පීතිපටිසංවේදී පස්සසිස්සාමීති සික්ඛති.

සුඛපටිසංවේදී අස්සසිස්සාමීති සික්ඛති. සුඛපටිසංවේදී පස්සසිස්සාමීති සික්ඛති.

චිත්තසංඛාරපටිසංවේදී අස්සසිස්සාමීති සික්ඛති. චිත්තසංඛාරපටිසංවේදී පස්සසිස්සාමීති සික්ඛති.

පස්සම්භයං චිත්ත සංඛාරං අස්සසිස්සාමීති සික්ඛති. පස්සම්භයං චිත්ත සංඛාරං පස්සසිස්සාමීති සික්ඛති.

චිත්තපටිසංවේදී අස්සසිස්සාමීති සික්ඛති. චිත්තපටිසංවේදී පස්සසිස්සාමීති සික්ඛති.

අභිප්පමෝදයං චිත්තං අස්සසිස්සාමීති සික්ඛති. අභිප්පමෝදයං චිත්තං පස්සසිස්සාමීති සික්ඛති.

සමාදහං චිත්තං අස්සසිස්සාමීති සික්ඛති. සමාදහං චිත්තං පස්සසිස්සාමීති සික්ඛති.

විමෝචයං චිත්තං අස්සසිස්සාමීති සික්ඛති. විමෝචයං චිත්තං පස්සසිස්සාමීති සික්ඛති.

අනිච්චානුපස්සී අස්සසිස්සාමීති සික්ඛති. අනිච්චානුපස්සී පස්සසිස්සාමීති සික්ඛති.

විරාගානුපස්සී අස්සසිස්සාමීති සික්ඛති. විරාගානුපස්සී පස්සසිස්සාමීති සික්ඛති.

නිරෝධානුපස්සී අස්සසිස්සාමීති සික්ඛති. නිරෝධානුපස්සී පස්සසිස්සාමීති සික්ඛති.

පටිනිස්සග්ගානුපස්සී අස්සසිස්සාමීති සික්ඛති. පටිනිස්සග්ගානුපස්සී පස්සසිස්සාමීති සික්ඛති. අයං වුච්චතා’නන්ද ආනාපානසති.

සචේ ඛෝ ත්වං ආනන්ද, ගිරිමානන්දස්ස භික්ඛුනෝ උපසංකමිත්වා ඉමා දස සඤ්ඤා භාසෙය්‍යාසි. ඨානං ඛෝ පනේතං විජ්ජති යං ගිරිමානන්දස්ස භික්ඛුනෝ ඉමා දස සඤ්ඤා සුත්වා සෝ ආබාධෝ ඨානසෝ පටිප්පස්සම්භෙය්‍යා’ති.

අථ ඛෝ ආයස්මා ආනන්දෝ භගවතෝ සන්තිකේ ඉමා දස සඤ්ඤා උග්ගහෙත්වා යේනා’යස්මා ගිරිමානන්දෝ තේනුපසංකමි.

උපසංකමිත්වා ආයස්මතෝ ගිරිමානන්දස්ස ඉමා දස සඤ්ඤා අභාසි. අථ ඛෝ ආයස්මතෝ ගිරිමානන්දස්ස ඉමා දස සඤ්ඤා සුත්වා සෝ ආබාධෝ ඨානසෝ පටිප්පස්සම්භි. වුට්ඨාහිචා’යස්මා ගිරිමානන්දෝ තම්හා ආබාධා. තථා පහීනෝ ච පනා’යස්මතෝ ගිරිමානන්දස්ස සෝ ආබාධෝ අහෝසී’ති.

ඒතේන සච්චේන සුවත්ථි හෝතු!

(දෙවෙනි බණවර නිමි)

දම්සක් දෙසුම

නමෝ තස්ස භගවතෝ අරහතෝ සම්මා සම්බුද්ධස්ස !

# ධම්මචක්කප්පවත්තන සුත්තං

ඒවං මේ සුතං. ඒකං සමයං භගවා බාරාණසියං විහරති ඉසිපතනේ මිගදායේ. තත්‍ර ඛෝ භගවා පඤ්චවග්ගියේ භික්ඛූ ආමන්තේසි.

ද්වේ මේ භික්ඛවේ, අන්තා පබ්බජිතේන න සේවිතබ්බා.

යෝචා’යං කාමේසු කාමසුඛල්ලිකානුයෝගෝ හීනෝ ගම්මෝ පෝථුජ්ජනිකෝ අනරියෝ අනත්ථසංහිතෝ.

යෝචා’යං අත්තකිලමථානුයෝගෝ දුක්ඛෝ අනරියෝ අනත්ථසංහිතෝ.

ඒතේ තේ භික්ඛවේ, උභෝ අන්තේ අනුපගම්ම මජ්ඣිමා පටිපදා තථාගතේන අභිසම්බුද්ධා චක්ඛුකරණී ඤාණකරණී උපසමාය අභිඤ්ඤාය සම්බෝධාය නිබ්බානාය සංවත්තති.

කතමා ච සා භික්ඛවේ, මජ්ඣිමා පටිපදා තථාගතේන අභිසම්බුද්ධා චක්ඛුකරණී ඤාණකරණී උපසමාය අභිඤ්ඤාය සම්බෝධාය නිබ්බානාය සංවත්තති?

අයමේව අරියෝ අට්ඨංගිකෝ මග්ගෝ. සෙය්‍යථීදං: සම්මාදිට්ඨි සම්මාසංකප්පෝ සම්මාවාචා සම්මාකම්මන්තෝ සම්මාආජීවෝ සම්මාවායාමෝ සම්මාසති සම්මාසමාධි.

අයං ඛෝ සා භික්ඛවේ, මජ්ඣිමා පටිපදා තථාගතේන අභිසම්බුද්ධා චක්ඛුකරණී ඤාණකරණී උපසමාය අභිඤ්ඤාය සම්බෝධාය නිබ්බානාය සංවත්තති.

ඉදං ඛෝ පන භික්ඛවේ, දුක්ඛං අරියසච්චං. ජාති’පි දුක්ඛා ජරා’පි දුක්ඛා ව්‍යාධි’පි දුක්ඛෝ මරණම්පි’දුක්ඛං අප්පියේහි සම්පයෝගෝ දුක්ඛෝ පියේහි විප්පයෝගෝ දුක්ඛෝ යම්පිච්ඡං න ලභති තම්පි දුක්ඛං සංඛිත්තේන පඤ්චුපාදානක්ඛන්ධා දුක්ඛා.

ඉදං ඛෝ පන භික්ඛවේ, දුක්ඛසමුදයං අරියසච්චං. යායං තණ්හා පෝනෝභවිකා නන්දිරාගසහගතා තත්‍රතත්‍රාභිනන්දිනී. සෙය්‍යථීදං: කාමතණ්හා භවතණ්හා විභවතණ්හා.

ඉදං ඛෝ පන භික්ඛවේ, දුක්ඛනිරෝධං අරියසච්චං. යෝ තස්සායේව තණ්හාය අසේසවිරාගනිරෝධෝ චාගෝ පටිනිස්සග්ගෝ මුත්ති අනාලයෝ.

ඉදං ඛෝ පන භික්ඛවේ, දුක්ඛනිරෝධගාමිනීපටිපදා අරියසච්චං. අයමේව අරියෝ අට්ඨංගිකෝ මග්ගෝ. සෙය්‍යථීදං: සම්මාදිට්ඨි සම්මාසංකප්පෝ සම්මාවාචා සම්මාකම්මන්තෝ සම්මාආජීවෝ සම්මාවායාමෝ සම්මාසති සම්මාසමාධි.

ඉදං දුක්ඛං අරියසච්චන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛං අරියසච්චං පරිඤ්ඤෙය්‍යන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛං අරියසච්චං පරිඤ්ඤාතන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

ඉදං දුක්ඛසමුදයං අරියසච්චන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛසමුදයං අරියසච්චං පහාතබ්බන්ති මේ භික්ඛවේ පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛසමුදයං අරියසච්චං පහීණන්ති මේ භික්ඛවේ පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

ඉදං දුක්ඛනිරෝධං අරියසච්චන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛනිරෝධං අරියසච්චං සච්ඡිකාතබ්බන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛනිරෝධං අරියසච්චං සච්ඡිකතන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

ඉදං දුක්ඛනිරෝධගාමිනීපටිපදා අරියසච්චන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛනිරෝධගාමිනීපටිපදා අරියසච්චං භාවේතබ්බන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

තං ඛෝ පනිදං දුක්ඛනිරෝධගාමිනීපටිපදා අරියසච්චං භාවිතන්ති මේ භික්ඛවේ, පුබ්බේ අනනුස්සුතේසු ධම්මේසු චක්ඛුං උදපාදි ඤාණං උදපාදි පඤ්ඤා උදපාදි විජ්ජා උදපාදි ආලෝකෝ උදපාදි.

යාවකීවඤ්ච මේ භික්ඛවේ, ඉමේසු චතුසු අරියසච්චේසු ඒවං තිපරිවට්ටං ද්වාදසාකාරං යථාභූතං ඤාණදස්සනං න සුවිසුද්ධං අහෝසි. නේවතාවා’හං භික්ඛවේ, සදේවකේ ලෝකේ සමාරකේ සබ්‍රහ්මකේ සස්සමණබ්‍රාහ්මණියා පජාය සදේව මනුස්සාය අනුත්තරං සම්මාසම්බෝධිං අභිසම්බුද්ධෝ පච්චඤ්ඤාසිං.

යතෝ ච ඛෝ මේ භික්ඛවේ, ඉමේසු චතුසු අරියසච්චේසු ඒවං තිපරිවට්ටං ද්වාදසාකාරං යථාභූතං ඤාණදස්සනං සුවිසුද්ධං අහෝසි. අථා’හං භික්ඛවේ, සදේවකේ ලෝකේ සමාරකේ සබ්‍රහ්මකේ සස්සමණබ්‍රාහ්මණියා පජාය සදේව මනුස්සාය අනුත්තරං සම්මාසම්බෝධිං අභිසම්බුද්ධෝ පච්චඤ්ඤාසිං.

ඤාණඤ්ච පන මේ දස්සනං උදපාදි, අකුප්පා මේ චේතෝ විමුත්ති අයමන්තිමා ජාති නත්ථිදානි පුනබ්භවෝ’ති.

ඉදමවෝච භගවා. අත්තමනා පඤ්චවග්ගියා භික්ඛූ භගවතෝ භාසිතං අභිනන්දුන්ති.

ඉමස්මිඤ්ච පන වෙය්‍යාකරණස්මිං භඤ්ඤමානේ ආයස්මතෝ කොණ්ඩඤ්ඤස්ස විරජං වීතමලං ධම්ම චක්ඛුං උදපාදි, යං කිඤ්චි සමුදය ධම්මං සබ්බං තං නිරෝධධම්මන්’ති.

පවත්තිතේ ච පන භගවතා ධම්මචක්කේ භුම්මා දේවා සද්දමනුස්සාවේසුං. ඒතං භගවතා බාරාණසියං ඉසිපතනේ මිගදායේ අනුත්තරං ධම්මචක්කං පවත්තිතං අප්පතිවත්තියං සමණේන වා බ්‍රාහ්මණේන වා දේවේන වා මාරේන වා බ්‍රහ්මුනා වා කේනචි වා ලෝකස්මින්’ති.

භුම්මානං දේවානං සද්දං සුත්වා චාතුම්මහාරාජිකා දේවා සද්දමනුස්සාවේසුං ......

චාතුම්මහාරාජිකානං දේවානං සද්දං සුත්වා තාවතිංසා දේවා සද්දමනුස්සාවේසුං ......

තාවතිංසානං දේවානං සද්දං සුත්වා යාමා දේවා සද්දමනුස්සාවේසුං ......

යාමානං දේවානං සද්දං සුත්වා තුසිතා දේවා සද්දමනුස්සාවේසුං .......

තුසිතානං දේවානං සද්දං සුත්වා නිම්මාණරතී දේවා සද්දමනුස්සාවේසුං ......

නිම්මාණරතීනං දේවානං සද්දං සුත්වා පරනිම්මිතවසවත්තිනෝ දේවා සද්දමනුස්සාවේසුං ......

පරනිම්මිතවසවත්තීනං දේවානං සද්දං සුත්වා බ්‍රහ්මපාරිසජ්ජා දේවා සද්දමනුස්සාවේසුං ......

බ්‍රහ්මපාරිසජ්ජානං දේවානං සද්දං සුත්වා බ්‍රහ්මපුරෝහිතා දේවා සද්දමනුස්සාවේසුං ......

බ්‍රහ්මපුරෝහිතානං දේවානං සද්දං සුත්වා මහාබ්‍රහ්මා දේවා සද්දමනුස්සාවේසුං ......

මහාබ්‍රහ්මානං දේවානං සද්දං සුත්වා පරිත්තාභා දේවා සද්දමනුස්සාවේසුං ......

පරිත්තාභානං දේවානං සද්දං සුත්වා අප්පමාණාභා දේවා සද්දමනුස්සාවේසුං ......

අප්පමාණාභානං දේවානං සද්දං සුත්වා ආභස්සරා දේවා සද්දමනුස්සාවේසුං ......

ආභස්සරානං දේවානං සද්දං සුත්වා පරිත්තසුභා දේවා සද්දමනුස්සාවේසුං .......

පරිත්තසුභානං දේවානං සද්දං සුත්වා අප්පමාණසුභා දේවා සද්දමනුස්සාවේසුං ......

අප්පමාණසුභානං දේවානං සද්දං සුත්වා සුභකිණ්හකා දේවා සද්දමනුස්සාවේසුං ......

සුභකිණ්හකානං දේවානං සද්දං සුත්වා වේහප්ඵලා දේවා සද්දමනුස්සාවේසුං ......

වේහප්ඵලානං දේවානං සද්දං සුත්වා අවිහා දේවා සද්දමනුස්සාවේසුං ......

අවිහානං දේවානං සද්දං සුත්වා අතප්පා දේවා සද්දමනුස්සාවේසුං ......

අතප්පානං දේවානං සද්දං සුත්වා සුදස්සා දේවා සද්දමනුස්සාවේසුං ......

සුදස්සානං දේවානං සද්දං සුත්වා සුදස්සී දේවා සද්දමනුස්සාවේසුං ......

සුදස්සීනං දේවානං සද්දං සුත්වා අකණිට්ඨකා දේවා සද්දමනුස්සාවේසුං. ඒතං භගවතා බාරාණසියං ඉසිපතනේ මිගදායේ අනුත්තරං ධම්මචක්කං පවත්තිතං අප්පතිවත්තියං සමණේන වා බ්‍රාහ්මණේන වා දේවේන වා මාරේන වා බ්‍රහ්මුනා වා කේනචි වා ලෝකස්මින්’ති.

ඉතිහ තේන ඛණේන තේන මුහුත්තේන යාව බ්‍රහ්මලෝකා සද්දෝ අබ්භුග්ගඤ්ඡි. අයඤ්ච දසසහස්සී ලෝකධාතු සංකම්පි සම්පකම්පි සම්පවේධි.

අප්පමාණෝ ච උළාරෝ ඕභාසෝ ලෝකේ පාතුරහෝසි අතික්කම්ම දේවානං දේවානුභාවන්’ති.

අථ ඛෝ භගවා උදානං උදානේසි:

අඤ්ඤාසි වත භෝ කොණ්ඩඤ්ඤෝ අඤ්ඤාසි වත භෝ කොණ්ඩඤ්ඤෝති.

ඉතිහිදං ආයස්මතෝ කොණ්ඩඤ්ඤස්ස අඤ්ඤාකොණ්ඩඤ්ඤොත්වේව නාමං අහෝසී’ති.

ඒතේන සච්චේන සුවත්ථි හෝතු!

# සච්ච විභංග සුත්තං

ඒවං මේ සුතං. ඒකං සමයං භගවා බාරණසියං විහරති ඉසිපතනේ මිගදායේ. තත්‍ර ඛෝ භගවා භික්ඛූ ආමන්තේසි භිකඛවෝ’ති. භදන්තේ’ති තේ භික්ඛූ භගවතෝ පච්චස්සෝසුං.

භගවා ඒතද’වෝච.

තථාගතේන භික්ඛවේ අරහතා සම්මා සම්බුද්ධේන බාරාණසියං ඉසිපතනේ මිගදායේ අනුත්තරං ධම්මචක්කං පවත්තිතං අප්පතිවත්තියං සමණේන වා බ්‍රාහ්මණේන වා දේවේන වා මාරේන වා බ්‍රහ්මුනා වා කේනචි වා ලෝකස්මිං.

යදිදං චතුන්නං අරියසච්චානං ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.කතමේසං චතුන්නං ?

දුක්ඛස්ස අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

දුක්ඛ සමුදයස්ස අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

දුක්ඛ නිරෝධස්ස අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

දුක්ඛනිරෝධගාමිනීපටිපදා අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

තථාගතේන භික්ඛවේ අරහතා සම්මා සම්බුද්ධේන බාරාණසියං ඉසිපතනේ මිගදායේ අනුත්තරං ධම්මචක්කං පවත්තිතං අප්පතිවත්තියං සමණේන වා බ්‍රාහ්මණේන වා දේවේන වා මාරේන වා බ්‍රහ්මුනා වා කේනචි වා ලෝකස්මිං.යදිදං ඉමේසං චතුන්නං අරිය සච්චානං ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

සේවේථ භික්ඛවේ, සාරිපුත්තමොග්ගල්ලානේ, භජථ භික්ඛවේ, සාරිපුත්තමොග්ගල්ලානේ. පණ්ඩිතා භික්ඛූ අනුග්ගාහකා සබ්‍රහ්මචාරීනං. සෙය්‍යථා’පි භික්ඛවේ, ජනෙත්ති ඒවං සාරිපුත්තෝ, සෙය්‍යථා’පි ජාතස්ස ආපාදේතා ඒවං මොග්ගල්ලානෝ. සාරිපුත්තෝ භික්ඛවේ සෝතාපත්ති ඵලේ විනේති මොග්ගල්ලානෝ උත්තමත්ථේ විනේති.

සාරිපුත්තෝ භික්ඛවේ, පහෝති චත්තාරි අරියසච්චානි විත්ථාරේන ආචික්ඛිතුං දේසේතුං පඤ්ඤපේතුං පට්ඨපේතුං විවරිතුං විභජිතුං උත්තානීකාතුන්’ති.

ඉදම’වෝච භගවා. ඉදං වත්වා සුගතෝ උට්ඨායාසනා විහාරං පාවිසි.

තත්‍ර ඛෝ ආයස්මා සාරිපුත්තෝ අචිරපක්කන්තස්ස භගවතෝ භික්ඛූ ආමන්තේසි. ආවුසෝ භික්ඛවෝ’ති. ආවුසෝ’ති ඛෝ තේ භික්ඛූ ආයස්මතෝ සාරිපුත්තස්ස පච්චස්සෝසුං.ආයස්මා සාරිපුත්තෝ ඒතද’වෝච.

තථාගතේන ආවුසෝ අරහතා සම්මා සම්බුද්ධේන බාරාණසියං ඉසිපතනේ මිගදායේ අනුත්තරං ධම්මචක්කං පවත්තිතං අප්පතිවත්තියං සමණේන වා බ්‍රාහ්මණේන වා දේවේන වා මාරේන වා බ්‍රහ්මුනා වා කේනචි වා ලෝකස්මිං.

යදිදං චතුන්නං අරියසච්චානං ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.කතමේසං චතුන්නං ?

දුක්ඛස්ස අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

දුක්ඛ සමුදයස්ස අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

දුක්ඛ නිරෝධස්ස අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

දුක්ඛනිරෝධගාමිනීපටිපදා අරියසච්චස්ස ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මං.

කතමඤ්චා’වුසෝ දුක්ඛං අරියසච්චං?

ජාති’පි දුක්ඛා ජරා’පි දුක්ඛා ව්‍යාධි’පි දුක්ඛෝ මරණම්’පි දුක්ඛං සෝකපරිදේවදුක්ඛදෝමනස්සුපායාසා’පි දුක්ඛා. යම්පිච්ඡං න ලභති තම්පි දුක්ඛං. සංඛිත්තේන පඤ්චුපාදානක්ඛන්ධා දුක්ඛා.

කතමාචා’වුසෝ ජාති?

යා තේසං තේසං සත්තානං තම්හි තම්හි සත්තනිකායේ ජාති සඤ්ජාති ඔක්කන්ති අභිනිබ්බත්ති ඛන්ධානං පාතුභාවෝ ආයතනානං පටිලාභෝ. අයං වුච්චතා’වුසෝ ජාති.

කතමාචා’වුසෝ ජරා?

යා තේසං තේසං සත්තානං තම්හි තම්හි සත්ත නිකායේ ජරා ජීරණතා ඛණ්ඩිච්චං පාලිච්චං වලිත්තචතා ආයුනෝ සංහානි ඉන්ද්‍රියානං පරිපාකෝ. අයං වුච්චතා’වුසෝ ජරා.

කතමඤ්චා’වුසෝ මරණං?

යං තේසං තේසං සත්තානං තම්හා තම්හා සත්ත නිකායා චුති චවනතා භේදෝ අන්තරධානං මච්චුමරණං කාලකිරියා ඛන්ධානං භේදෝ කළේබරස්ස නික්ඛේපෝ. ජීවිතින්ද්‍රියස්සුපච්ඡේදෝ. ඉදං වුච්චතා’වුසෝ මරණං.

කතමෝචා’වුසෝ සෝකෝ?

යෝ ඛෝ ආවුසෝ, අඤ්ඤතරඤ්ඤතරේන බ්‍යසනේන සමන්නාගතස්ස අඤ්ඤතරඤ්ඤතරේන දුක්ඛ ධම්මේන ඵුට්ඨස්ස සෝකෝ සෝචනා සෝචිතත්තං අන්තෝ සෝකෝ අන්තෝ පරිසෝකෝ. අයං වුච්චතා’ වුසෝ සෝකෝ.

කතමෝචා’වුසෝ පරිදේවෝ?

යෝ ඛෝ ආවුසෝ, අඤ්ඤතරඤ්ඤතරේන බ්‍යසනේන සමන්නාගතස්ස අඤ්ඤතරඤ්ඤතරේන දුක්ඛධම්මේන ඵුට්ඨස්ස ආදේවෝ පරිදේවෝ ආදේවනා පරිදේවනා ආදේවිතත්තං පරිදේවිතත්තං. අයං වුච්චතාවුසෝ පරිදේවෝ.

කතමඤ්චා’වුසෝ දුක්ඛං?

යං ඛෝ ආවුසෝ, කායිකං දුක්ඛං කායිකං අසාතං කායසම්ඵස්සජං දුක්ඛං අසාතං වේදයිතං. ඉදං වුච්චතා’වුසෝ දුක්ඛං.

කතමඤ්චා’වුසෝ දෝමනස්සං?

යං ඛෝ ආවුසෝ, චේතසිකං දුක්ඛං චේතසිකං අසාතං මනෝ සම්ඵස්සජං දුක්ඛං අසාතං වේදයිතං. ඉදං වුච්චතා’වුසෝ දෝමනස්සං.

කතමෝචා’වුසෝ උපායාසෝ?

යෝ ඛෝ ආවුසෝ, අඤ්ඤතරඤ්ඤතරේන බ්‍යසනේන සමන්නාගතස්ස අඤ්ඤතරඤ්ඤතරේන දුක්ඛ ධම්මේන ඵුට්ඨස්ස ආයාසෝ උපායාසෝ ආයාසිතත්තං උපායාසිතත්තං. අයං වුච්චතා’වුසෝ උපායාසෝ.

කතමඤ්චා’වුසෝ යම්පිච්ඡං න ලභති තම්පි දුක්ඛං?

ජාති ධම්මානං ආවුසෝ සත්තානං ඒවං ඉච්ඡා උප්පජ්ජති. අහෝ වත මයං න ජාතිධම්මා අස්සාම. න ච වත නෝ ජාති ආගච්ඡෙය්‍යාති. න ඛෝ පනේතං ඉච්ඡාය පත්තබ්බං. ඉදම්පි යම්පිච්ඡං න ලභති තම්පි දුක්ඛං.

ජරාධම්මානං ආවුසෝ සත්තානං ඒවං ඉච්ඡා උප්පජ්ජති. අහෝ වත මයං න ජරාධම්මා අස්සාම. න ච වත නෝ ජරා ආගච්ඡෙය්‍යාති. න ඛෝ පනේතං ඉච්ඡාය පත්තබ්බං. ඉදම්පි යම්පිච්ඡං න ලභති තම්පි දුක්ඛං.

ව්‍යාධිධම්මානං ආවුසෝ සත්තානං ඒවං ඉච්ඡා උප්පජ්ජති. අහෝ වත මයං න ව්‍යාධිධම්මා අස්සාම. න ච වත නෝ ව්‍යාධි ආගච්ඡෙය්‍යාති. න ඛෝ පනේතං ඉච්ඡාය පත්තබ්බං. ඉදම්පි යම්පිච්ඡං න ලභති තම්පි දුක්ඛං.

මරණධම්මානං ආවුසෝ සත්තානං ඒවං ඉච්ඡා උප්පජ්ජති. අහෝ වත මයං න මරණධම්මා අස්සාම. න ච වත නෝ මරණං ආගච්ඡෙය්‍යාති. න ඛෝ පනේතං ඉච්ඡාය පත්තබ්බං. ඉදම්පි යම්පිච්ඡං න ලභති තම්පි දුක්ඛං.

සෝකපරිදේවදුක්ඛදෝමනස්සුපායාසධම්මානං ආවුසෝ සත්තානං ඒවං ඉච්ඡා උප්පජ්ජති. අහෝ වත මයං න සෝකපරිදේවදුක්ඛදෝමනස්සුපායාසධම්මා අස්සාම. න ච වත නෝ සෝකපරිදේවදුක්ඛදෝමනස්සුපායාසා ආගච්ඡෙය්‍යුන්’ති. න ඛෝ පනේතං ඉච්ඡාය පත්තබ්බං. ඉදම්පි යම්පිච්ඡං න ලභති තම්පි දුක්ඛං.

කතමේචා’වුසෝ සංඛිත්තේන පඤ්චුපාදානක්ඛන්ධා දුක්ඛා?

සෙය්‍යථීදං: රූපූපාදානක්ඛන්ධෝ වේදනූපාදානක්ඛන්ධෝ සඤ්`ක්‍දූපාදානක්ඛන්ධෝ සංඛාරූපාදානක්ඛන්ධෝ විඤ්ඤාණූපාදානක්ඛන්ධෝ. ඉමේ වුච්චන්තා’වුසෝ සංඛිත්තේන පඤ්චුපාදානක්ඛන්ධා දුක්ඛා. ඉදං වුච්චතා’වුසෝ දුක්ඛං අරියසච්චං.

කතමඤ්චා’වුසෝ දුක්ඛසමුදයං අරියසච්චං?

යායං තණ්හා පෝනෝභවිකා නන්දිරාගසහගතා තත්‍රතත්‍රාභිනන්දිනී. සෙය්‍යථීදං: කාමතණ්හා භවතණ්හා විභවතණ්හා. ඉදං වුච්චතා’වුසෝ දුක්ඛසමුදයං අරියසච්චං.

කතමඤ්චා’වුසෝ දුක්ඛ නිරෝධං අරියසච්චං?

යෝ තස්සායේව තණ්හාය අසේස විරාග නිරෝධෝ චාගෝ පටිනිස්සග්ගෝ මුත්ති අනාලයෝ. ඉදං වුච්චතා’වුසෝ දුක්ඛනිරෝධං අරියසච්චං.

කතමඤ්චා’වුසෝ දුක්ඛනිරෝධ ගාමිනීපටිපදා අරියසච්චං?

අයමේව අරියෝ අට්ඨංගිකෝ මග්ගෝ. සෙය්‍යථීදං: සම්මාදිට්ඨි සම්මාසංකප්පෝ සම්මාවාචා සම්මාකම්මන්තෝ සම්මාආජීවෝ සම්මාවායාමෝ සම්මාසති සම්මාසමාධි.

කතමාචා’වුසෝ සම්මාදිට්ඨි?

යං ඛෝ ආවුසෝ දුක්ඛේ ඤාණං දුක්ඛ සමුදයේ ඤාණං දුක්ඛනිරෝධේ ඤාණං දුක්ඛනිරෝධගාමිනියාපටිපදාය ඤාණං. අයං වුච්චතා’වුසෝ සම්මාදිට්ඨි.

කතමෝචා’වුසෝ සම්මාසංකප්පෝ?

නෙක්ඛම්මසංකප්පෝ අව්‍යාපාදසංකප්පෝ අවිහිංසා සංකප්පෝ. අයං වුච්චතා’වුසෝ සම්මාසංකප්පෝ.

කතමාචා’වුසෝ සම්මාවාචා?

මුසාවාදා වේරමණී පිසුනාය වාචාය වේරමණී ඵරුසාය වාචාය වේරමණී සම්ඵප්පලාපා වේරමණී. අයං වුච්චතා’වුසෝ සම්මාවාචා.

කතමෝචා’වුසෝ සම්මාකම්මන්තෝ?

පාණාතිපාතා වේරමණී අදින්නාදානා වේරමණී කාමේසුමිච්ඡාචාරා වේරමණී. අයං වුච්චතා’වුසෝ සම්මාකම්මන්තෝ.

කතමෝචා’වුසෝ සම්මාආජීවෝ?

ඉධා’වුසෝ අරියසාවකෝ මිච්ඡාආජීවං පහාය සම්මාආජීවේන ජීවිකං කප්පේති. අයං වුච්චතා’වුසෝ සම්මාආජීවෝ.

කතමෝචා’වුසෝ සම්මාවායාමෝ?

ඉධා’වුසෝ භික්ඛු අනුප්පන්නානං පාපකානං අකුසලානං ධම්මානං අනුප්පාදාය ඡන්දං ජනේති වායමති විරියං ආරභති චිත්තං පග්ගණ්හාති පදහති. උප්පන්නානං පාපකානං අකුසලානං ධම්මානං පහානාය ඡන්දං ජනේති වායමති විරියං ආරභති චිත්තං පග්ගණ්හාති පදහති. අනුප්පන්නානං කුසලානං ධම්මානං උප්පාදාය ඡන්දං ජනේති වායමති විරියං ආරභති චිත්තං පග්ගණ්හාති පදහති. උප්පන්නානං කුසලානං ධම්මානං ඨිතියා අසම්මෝසාය භීය්‍යෝභාවාය වේපුල්ලාය භාවනාය පාරිපූරියා ඡන්දං ජනේති වායමති විරියං ආරභති චිත්තං පග්ගණ්හාති පදහති. අයං වුච්චතා’වුසෝ සම්මාවායාමෝ.

කතමාචා’වුසෝ සම්මාසති?

ඉධා’වුසෝ භික්ඛු කායේ කායානුපස්සී විහරති ආතාපී සම්පජානෝ සතිමා විනෙය්‍ය ලෝකේ අභිජ්ඣාදෝමනස්සං.

වේදනාසු වේදනානුපස්සී විහරති ආතාපී සම්පජානෝ සතිමා විනෙය්‍ය ලෝකේ අභිජ්ඣාදෝමනස්සං.

චිත්තේ චිත්තානුපස්සී විහරති ආතාපී සම්පජානෝ සතිමා විනෙය්‍ය ලෝකේ අභිජ්ඣාදෝමනස්සං.

ධම්මේසු ධම්මානුපස්සී විහරති ආතාපී සම්පජානෝ සතිමා විනෙය්‍ය ලෝකේ අභිජ්ඣාදෝමනස්සං. අයං චුච්චතා’වුසෝ සම්මා සති.

කතමෝචා’වුසෝ සම්මාසමාධි?

ඉධා’වුසෝ භික්ඛු විවිච්චේව කාමේහි විවිච්ච අකුසලේහි ධම්මේහි සවිතක්කං සවිචාරං විවේකජං පීතිසුඛං පඨමංඣානං උපසම්පජ්ජ විහරති.

විතක්ක විචාරානං වූපසමා අජ්ඣත්තං සම්පසාදනං චේතසෝ ඒකෝදිභාවං අවිතක්කං අවිචාරං සමාධිජං පීතිසුඛං දුතියංඣානං උපසම්පජ්ජ විහරති.

පීතියා ච විරාගා උපෙක්ඛකෝ ච විහරති සතෝ ච සම්පජානෝ සුඛං ච කායේන පටිසංවේදේති. යං තං අරියා ආචික්ඛන්ති උපෙක්ඛකෝ සතිමා සුඛවිහාරී’ති තං තතියංඣානං උපසම්පජ්ජ විහරති.

සුඛස්ස ච පහානා දුක්ඛස්ස ච පහානා පුබ්බේව සෝමනස්ස දෝමනස්සානං අත්ථංගමා අදුක්ඛං අසුඛං උපෙක්ඛාසතිපාරිසුද්ධිං චතුත්ථංඣානං උපසම්පජ්ජ විහරති. අයං වුච්චතා’වුසෝ සම්මාසමාධි.

ඉදං වුච්චතා’වුසෝ දුක්ඛනිරෝධගාමිනී පටිපදාඅරියසච්චං.

තථාගතේන ආවුසෝ අරහතා සම්මා සම්බුද්ධේන බාරාණසියං ඉසිපතනේ මිගදායේ අනුත්තරං ධම්මචක්කං පවත්තිතං අප්පතිවත්තියං සමණේන වා බ්‍රාහ්මණේන වා දේවේන වා මාරේන වා බ්‍රහ්මුනා වා කේනචි වා ලෝකස්මිං.

යදිදං ඉමේසං චතුන්නං අරියසච්චානං ආචික්ඛනා දේසනා පඤ්ඤපනා පට්ඨපනා විවරණා විභජනා උත්තානීකම්මන්ති.

ඉදමවෝචා’යස්මා සාරිපුත්තෝ. අත්තමනා තේ භික්ඛූ ආයස්මතෝ සාරිපුත්තස්ස භාසිතං අභිනන්දුන්ති.

ඒතේන සච්චේන සුවත්ථි හෝතු!

# මහා සමය සූත්‍රය

ඒවං මේ සුතං. ඒකං සමයං භගවා සක්කේසු විහරති කපිලවත්ථුස්මිං මහාවනේ මහතා භික්ඛුසංඝේන සද්ධිං පඤ්චමත්තේහි භික්ඛුසතේහි සබ්බේහේව අරහන්තේහි. දසහි ච ලෝකධාතූහි දේවතා යේභුය්‍යේන සන්නිපතිතා හොන්ති භගවන්තං දස්සනාය භික්ඛුසංඝඤ්ච. අථ ඛෝ චතුන්නං සුද්ධාවාසකායිකානං දේවානං ඒතදහෝසි.

අයං ඛෝ භගවා සක්කේසු විහරති කපිලවත්ථුස්මිං මහාවනේ මහතා භික්ඛුසංඝේන සද්ධිං පඤ්චමත්තේහි භික්ඛුසතේහි සබ්බේහේව අරහන්තේහි. දසහි ච ලෝකධාතූහි දේවතා යේභුය්‍යේන සන්නිපතිතා හොන්ති භගවන්තං දස්සනාය භික්ඛුසංඝඤ්ච. යන්නූන මයම්පි යේන භගවා තේනුපසංකමෙය්‍යාම, උපසංකමිත්වා භගවතෝ සන්තිකේ පච්චේකං ගාථං භාසෙය්‍යාමා’ති. අථ ඛෝ තා දේවතා සෙය්‍යථා’පි නාම බලවා පුරිසෝ සම්මිඤ්ජිතං වා බාහං පසාරෙය්‍ය, පසාරිතං වා බාහං සම්මිඤ්ජෙය්‍ය, ඒවමේව සුද්ධාවාසේසු දේවේසු අන්තරහිතා භගවතෝ පුරතෝ පාතුරහංසු, අථ ඛෝ තා දේවතා භගවන්තං අභිවාදෙත්වා ඒකමන්තං අට්ඨංසු. ඒකමන්තං ඨිතා ඛෝ ඒකා දේවතා භගවතෝ සන්තිකේ ඉමං ගාථං අභාසි.

1. “මහාසමයෝ පවනස්මිං - දේවකායා සමාගතා,

ආගතම්හ ඉමං ධම්මසමයං - දක්ඛිතායේ අපරාජිතසංඝන්’ති.”

අථ ඛෝ අපරා දේවතා භගවතෝ සන්තිකේ ඉමං ගාථං අභාසි.

2. තත්‍ර භික්ඛවෝ සමාදහංසු - චිත්තමත්තනෝ උජුකමකංසු,

සාරථී’ව නෙත්තානි ගහෙත්වා - ඉන්ද්‍රියානි රක්ඛන්ති පණ්ඩිතා’ති.

අථ ඛෝ අපරා දේවතා භගවතෝ සන්තිකේ ඉමං ගාථං අභාසි.

3. ඡෙත්වා ඛීලං ඡෙත්වා පලිඝං - ඉන්දඛීලං ඌහච්ච මනේජා,

තේ චරන්ති සුද්ධා විමලා - චක්ඛුමතා සුදන්තා සුසු නාගා’ති.

අථ ඛෝ අපරා දේවතා භගවතෝ සන්තිකේ ඉමං ගාථං අභාසි.

4. යේ කේචි බුද්ධං සරණං ගතාසේ - න තේ ගමිස්සන්ති අපායං

පහාය මානුසං දේහං - දේවකායං පරිපූරෙස්සන්තී’ති.

අථ ඛෝ භගවා භික්ඛූ ආමන්තේසි, යේභුය්‍යේන භික්ඛවේ දසසු ලෝකධාතූසු දේවතා සන්නිපතිතා හොන්ති, තථාගතං දස්සනාය භික්ඛුසංඝඤ්ච, යේපි තේ භික්ඛවේ අහේසුං අතීතමද්ධානං අරහන්තෝ සම්මාසම්බුද්ධා, තේසම්පි භගවන්තානං ඒතපරමා යේව දේවතා සන්නිපතිතා අහේසුං සෙය්‍යථා’පි මය්හං ඒතරහි.

යේපි තේ භික්ඛවේ භවිස්සන්ති අනාගතමද්ධානං අරහන්තෝ සම්මාසම්බුද්ධා, තේසම්පි භගවන්තානං ඒතපරමා යේව දේවතා සන්නිපතිතා භවිස්සන්ති සෙය්‍යථා’පි මය්හං ඒතරහි.

ආචික්ඛිස්සාමි භික්ඛවේ දේවකායානං නාමානි, කිත්තයිස්සාමි භික්ඛවේ දේවකායානං නාමානි, දේසිස්සාමි භික්ඛවේ දේවකායානං නාමානි, තං සුණාථ සාධුකං මනසිකරෝථ භාසිස්සාමී’ති. ඒවං භන්තේ’ති ඛෝ තේ භික්ඛූ භගවතෝ පච්චස්සෝසුං. භගවා ඒතද’වෝච;

1. සිලෝකමනුකස්සාමි - යත්ථ භුම්මා තදස්සිතා

යේ සිතා ගිරිගබ්භාරං - පහිතත්තා සමාහිතා

2. පුථුසීහා’ව සල්ලීනා - ලෝමහංසාභිසම්භුනෝ

ඕදාතමනසා සුද්ධා - විප්පසන්න මනාවිලා

3. භිය්‍යෝ පඤ්චසතේ ඤත්වා - වනේ කාපිලවත්ථවේ

තතෝ ආමන්තයී සත්ථා - සාවකේ සාසනේ රතේ

4. දේවකායා අභික්කන්තා - තේ විජානාථ භික්ඛවෝ

තේ ච ආතප්පමකරුං - සුත්වා බුද්ධස්ස සාසනං

5. තේසං පාතුරහු ඤාණං - අමනුස්සානදස්සනං

අප්පේකේ සතමද්දක්ඛුං - සහස්සං අථ සත්තරිං

6. සතං ඒකේ සහස්සානං - අමනුස්සානමද්දසුං අප්පේකේ’නන්තමද්දක්ඛුං - දිසා සබ්බා ඵුටා අහු

7. තඤ්ච සබ්බං අභිඤ්ඤාය - වවත්ථිත්වාන චක්ඛුමා

තතෝ ආමන්තයී සත්ථා - සාවකේ සාසනේ රතේ

8. දේවකායා අභික්කන්තා - තේ විජානාථ භික්ඛවෝ

යේ වෝ’හං කිත්තයිස්සාමි - ගිරාහි අනුපුබ්බසෝ

9. සත්තසහස්සා තේ යක්ඛා - භුම්මා කාපිලවත්ථවා

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

10. ඡ සහස්සා හේමවතා - යක්ඛා නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

11. සාතාගිරා තිසහස්සා - යක්ඛා නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

12. ඉච්චේතේ සෝළසසහස්සා - යක්ඛා නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

13. වෙස්සාමිත්තා පඤ්චසතා - යක්ඛා නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

14. කුම්භීරෝ රාජගහිකෝ - වේපුල්ලස්ස නිවේසනං

භිය්‍යෝ නං සතසහස්සං - යක්ඛානං පයිරුපාසති1

කුම්භීරෝ රාජගහිකෝ - සෝපාග සමිතිං වනං

15. පුරිමඤ්ච දිසං රාජා - ධතරට්ඨෝ තං පසාසති

ගන්ධබ්බානං ආධිපති - මහාරාජා යසස්සි සෝ

16. පුත්තා’පි තස්ස බහවෝ - ඉන්දනාමා මහබ්බලා

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

17. දක්ඛිණඤ්ච දිසං රාජා - විරූළ්හෝ තං පසාසති

කුම්භණ්ඩානං ආධිපති - මහාරාජා යසස්සි සෝ

18. පුත්තා’පි තස්ස බහවෝ - ඉන්දනාමා මහබ්බලා

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

19. පච්ඡිමඤ්ච දිසං රාජා - විරූපක්ඛෝ තං පසාසති

නාගානඤ්ච ආධිපති - මහාරාජා යසස්සි සෝ

20. පුත්තා’පි තස්ස බහවෝ - ඉන්දනාමා මහබ්බලා

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

21. උත්තරඤ්ච දිසං රාජා - කුවේරෝ තං පසාසති

යක්ඛානඤ්ච ආධිපති - මහාරාජා යසස්සි සෝ

22. පුත්තා’පි තස්ස බහවෝ - ඉන්දනාමා මහබ්බලා

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

23. පුරිමං දිසං ධතරට්ඨෝ - දක්ඛිණේන විරූළ්හකෝ

පච්ඡිමේන විරූපක්ඛෝ - කුවේරෝ උත්තරං දිසං

24. චත්තාරෝ තේ මහාරාජා - සමන්තා චතුරෝ දිසා

දද්දල්ලමානා අට්ඨංසු - වනේ කාපිලවත්ථවේ

25. තේසං මායාවිනෝ දාසා - ආගුං වඤ්චනිකා සඨා

මායා කුටෙණ්ඩු වේටෙණ්ඩු - විටුච්ච විටුඩෝ සහ

26. චන්දනෝ කාමසෙට්ඨෝ ච - කින්නුඝණ්ඩු නිඝණ්ඩු ච

පනාදෝ ඕපමඤ්ඤෝ ච - දේවසූතෝ ච මාතලී

චිත්තසේනෝ ච ගන්ධබ්බෝ - නළෝ රාජා ජනේසභෝ

27. ආගුං පඤ්චසිඛෝ චේව - තිම්බරූ සුරියවච්චසා

ඒතේ චඤ්ඤේ ච රාජානෝ - ගන්ධබ්බා සහ රාජුභි

මෝදමානා අභික්කාමුං - භික්ඛූනං සමිතිං වනං

28. අථාගුං නාභසා නාගා - වේසාලා සහ තච්ඡකා කම්බලස්සතරා ආගුං - පායාගා සහ ඤාතිභී

29. යමුනා ධතරට්ඨෝ ච - ආගුං නාගා යසස්සිනෝ

ඒරාවණෝ මහානාගෝ - සෝපාග සමිතිං වනං

30. යේ නාගරාජේ සහසා හරන්ති - දිබ්බා දිජා පක්ඛි විසුද්ධචක්ඛූ

වේහාසයා තේ වනමජ්ඣපත්තා - චිත්‍රා සුපණ්ණා ඉති තේසං නාමානි

31. අභයං තදා නාගරාජානමාසි - සුපණ්ණතෝ ඛේමමකාසි බුද්ධෝ

සණ්හාහි වාචාහි උපව්හයන්තා - නාගා සුපණ්ණා සරණමගංසු බුද්ධං

32. ජිතා වජිරහත්ථේන - සමුද්දං අසුරා සිතා

භාතරෝ වාසවස්සේතේ - ඉද්ධිමන්තෝ යසස්සිනෝ

33. කාලකඤ්ජා මහාභිස්මා - අසුරා දානවේඝසා

වේපචිත්ති සුචිත්තී ච - පහාරාදෝ නමුචී සහ

34. සතඤ්ච බලිපුත්තානං - සබ්බේ වේරෝචනාමකා සන්නය්හිත්වා බලිං සේනං - රාහුභද්දමුපාගමුං

සමයෝදානි භද්දන්තේ - භික්ඛූනං සමිතිං වනං

35. ආපෝ ච දේවා පඨවී ච - තේජෝ වායෝ තදාගමුං

වරුණා වාරුණා දේවා - සෝමෝ ච යසසා සහ

මෙත්තාකරුණාකායිකා - ආගුං දේවා යසස්සිනෝ

36. දසේතේ දසධා කායා - සබ්බේ නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

37. වෙණ්හූ ච දේවා සහලී ච - අසමා ච දුවේ යමා

චන්දස්සූපනිසා දේවා - චන්දමාගුං පුරක්ඛත්වා

38. සුරියස්සූපනිසා දේවා - සුරියමාගුං පුරක්ඛත්වා

නක්ඛත්තානි පුරක්ඛත්වා - ආගුං මන්දවලාහකා

වසූනං වාසවෝ සෙට්ඨෝ - සක්කෝපාග පුරින්දදෝ

39. දසේතේ දසධා කායා - සබ්බේ නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

40. අථාගුං සහභූ දේවා - ජලමග්ගි සිඛාරිව

අරිට්ඨකා ච රෝජෝ ච - උම්මාපුප්ඵනිභාසිනෝ

41. වරුණා සහ ධම්මා ච - අච්චුතා ච අනේජකා

සූලෙය්‍ය රුචිරා ආගුං - ආගුං වාසවනේසිනෝ

42. දසේතේ දසධා කායා - සබ්බේ නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

43. සමානා මහාසමානා - මානුසා මානුසුත්තමා ඛිඞ්ඩාපදූසිකා ආගුං - ආගුං මනෝපදූසිකා

44. අථාගුං හරයෝ දේවා - යේ ච ලෝහිතවාසිනෝ

පාරගා මහාපාරගා - ආගුං දේවා යසස්සිනෝ

45. දසේතේ දසධා කායා - සබ්බේ නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

46. සුක්කා කරුම්හා අරුණා - ආගුං වේඛනසා සහ

ඕදාතගය්හා පාමොක්ඛා - ආගුං දේවා විචක්ඛණා

47. සදාමත්තා හාරගජා - මිස්සකා ච යසස්සිනෝ

ථනයං ආග පජ්ජුන්නෝ - යෝ දිසා අභිවස්සති

48. දසේතේ දසධා කායා - සබ්බේ නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

49. ඛේමියා තුසිතා යාමා - කට්ඨකා ච යසස්සිනෝ

ලම්බීතකා ලාමසෙට්ඨා - ජෝතිනාමා ච ආසවා නිම්මාණරතිනෝ ආගුං - අථාගුං පරනිම්මිතා

50. දසේතේ දසධා කායා - සබ්බේ නානත්තවණ්ණිනෝ

ඉද්ධිමන්තෝ ජුතිමන්තෝ - වණ්ණවන්තෝ යසස්සිනෝ

මෝදමානා අභික්කාමුං - භික්ඛූනං සමිතිං වනං

51. සට්ඨේතේ දේවනිකායා - සබ්බේ නානත්තවණ්ණිනෝ

නාමන්වයේන ආගඤ්ඡුං - යේ චඤ්ඤේ සදිසා සහ

52. පවුත්ථජාතිමඛිලං - ඕඝතිණ්ණමනාසවං දක්ඛේමෝඝතරං නාගං - චන්දංව අසිතාතිගං

53. සුබ්‍රහ්මා පරමත්තෝ ච - පුත්තා ඉද්ධිමතෝ සහ

සනංකුමාරෝ තිස්සෝ ච - සෝපාග සමිතිං වනං

54. සහස්සං බ්‍රහ්මලෝකානං - මහා බ්‍රහ්මාභිතිට්ඨති

උප්පන්නෝ ජුතිමන්තෝ - භිස්මාකායෝ යසස්සිසෝ

55. දසෙත්ථ ඉස්සරා ආගුං - පච්චේකවසවත්තිනෝ

තේසඤ්ච මජ්ඣතෝ ආග - හාරිතෝ පරිවාරිතෝ

56. තේ ච සබ්බේ අභික්කන්තේ - සඉන්දේ දේවේ සබ්‍රහ්මකේ

මාරසේනා අභික්කාමුං - පස්ස කණ්හස්ස මන්දියං

57. ඒථ ගණ්හථ බන්ධථ - රාගේන බද්ධමත්ථු වෝ

සමන්තා පරිවාරේථ - මා වෝ මුඤ්චිත්ථ කෝචි නං

58. ඉති තත්ථ මහාසේනෝ - කණ්හසේනං අපේසයී

පාණිනා ථලමාහච්ච - සරං කත්වාන භේරවං

59. යථා පාවුස්සකෝ මේඝෝ - ථනයන්තෝ සවිජ්ජුකෝ

තදා සෝ පච්චුදාවත්ති - සංකුද්ධෝ අසයංවසී

60. තඤ්ච සබ්බං අභිඤ්ඤාය - වවත්ථිත්වාන චක්ඛුමා

තතෝ ආමන්තයී සත්ථා - සාවකේ සාසනේ රතේ

මාරසේනා අභික්කන්තා - තේ විජානාථ භික්ඛවෝ

61. තේ ච ආතප්පමකරුං - සුත්වා බුද්ධස්ස සාසනං

වීතරාගේහපක්කාමුං - නේසං ලෝමම්’පි ඉඤ්ජයුං

62. සබ්බේ විජිතසංගාමා - භයාතීතා යසස්සිනෝ

මෝදන්ති සහ භූතේහි - සාවකා තේ ජනේසුතා’ති.

ඒතේන සච්චේන සුවත්ථි හෝතු!

(දම්සක් දෙසුම නිමි)

අතිරේක දේශනා

# කසීභාරද්වාජ සුත්තං

ඒවං මේ සුතං. ඒකං සමයං භගවා මගධේසු විහරති දක්ඛිණාගිරිස්මිං ඒකනාළායං බ්‍රාහ්මණගාමේ.

තේන ඛෝ පන සමයේන කසීභාරද්වාජස්ස බ්‍රාහ්මණස්ස පඤ්ච මත්තානි නංගලසතානි පයුත්තානි හොන්ති වප්පකාලේ.

අථ ඛෝ භගවා පුබ්බන්හසමයං නිවාසෙත්වා පත්තචීවරමාදාය යේන කසීභාරද්වාජස්ස බ්‍රාහ්මණස්ස කම්මන්තෝ තේනුපසංකමි. තේන ඛෝ පන සමයේන කසීභාරද්වාජස්ස බ්‍රාහ්මණස්ස පරිවේසනා වත්තති. අථ ඛෝ භගවා යේන පරිවේසනා තේනුපසංකමි. උපසංකමිත්වා ඒකමන්තං අට්ඨාසි.

අද්දසා ඛෝ කසීභාරද්වාජෝ බ්‍රාහ්මණෝ භගවන්තං පිණ්ඩාය ඨිතං. දිස්වාන භගවන්තං ඒතදවෝච.

අහං ඛෝ සමණ කසාමි ච වපාමි ච කසිත්වා ච වපිත්වා ච භුඤ්ජාමි. ත්වම්පි සමණ කසස්සු ච වපස්සු ච කසිත්වා ච වපිත්වා ච භුඤ්ජස්සූ’ති.

අහම්පි ඛෝ බ්‍රාහ්මණ කසාමි ච වපාමි ච කසිත්වා ච වපිත්වා ච භුඤ්ජාමී’ති

න ඛෝ පන මයං පස්සාම ගෝතමස්ස යුගං වා නංගලං වා ඵාලං වා පාචනං වා බලිවද්දේ වා, අථ ච පන භවං ගෝතමෝ ඒවමාහ. අහම්පි ඛෝ බ්‍රාහ්මණ, කසාමි ච වපාමි ච කසිත්වා ච වපිත්වා ච භුඤ්ජාමී’ති. අථ ඛෝ කසීභාරද්වාජෝ බ්‍රාහ්මණෝ භගවන්තං ගාථාය අජ්ඣභාසි.

1. කස්සකෝ පටිජානාසි

න ච පස්සාම තේ කසිං

කසිං නෝ පුච්ඡිතෝ බ්‍රෑහි

යථා ජානේමු තේ කසිං

2. සද්ධා බීජං තපෝ වුට්ඨි

පඤ්ඤා මේ යුගනංගලං

හිරි ඊසා මනෝ යොත්තං

සති මේ ඵාලපාචනං

3. කායගුත්තෝ වචීගුත්තෝ

ආහාරේ උදරේ යතෝ

සච්චං කරෝමි නිද්දානං

සෝරච්චං මේ පමෝචනං

4. විරියං මේ ධුරධෝරය්හං

යෝගක්ඛේමාධිවාහනං

ගච්ඡති අනිවත්තන්තං

යත්ථ ගන්ත්වා න සෝචති

5. ඒවමේසා කසී කට්ඨා

සා හෝති අමතප්ඵලා

ඒතං කසිං කසිත්වාන

සබ්බදුක්ඛා පමුච්චතී’ති

අථ ඛෝ කසීභාරද්වාජෝ බ්‍රාහ්මණෝ මහතියා කංසපාතියා පායාසං වඞ්ඪෙත්වා භගවතෝ උපනාමේසි. භුඤ්ජතු භවං ගෝතමෝ පායාසං කස්සකෝ භවං යං හි භවං ගෝතමෝ අමතඵලං කසිං කසතීති.

6. ගාථාභිගීතං මේ අභෝජනෙය්‍යං

සම්පස්සතං බ්‍රාහ්මණ නේසධම්මෝ

ගාථාභිගීතං පනුදන්ති බුද්ධා

ධම්මේ සතී බ්‍රාහ්මණ වුත්තිරේසා

7. අඤ්ඤේන ච කේවලිනං මහේසිං

ඛීණාසවං කුක්කුච්ච වූපසන්තං

අන්නේන පානේන උපට්ඨහස්සු

ඛෙත්තං හි තං පුඤ්ඤපේඛස්ස හෝතී’ති

අථ කස්ස චාහං භෝ ගෝතම, ඉමං පායාසං දම්මී’ති.

නඛ්වාහන්තං බ්‍රාහ්මණ පස්සාමි සදේවකේ ලෝකේ සමාරකේ සබ්‍රහ්මකේ සස්සමණබ්‍රාහ්මණියා පජාය සදේව මනුස්සාය යස්ස සෝ පායාසෝ භුත්තෝ සම්මා පරිනාමං ගච්ඡෙය්‍ය අඤ්ඤත්‍ර තථාගතස්ස වා තථාගතසාවකස්ස වා. තේන හි ත්වං බ්‍රාහ්මණ, තං පායාසං අප්පහරිතේ වා ඡඞ්ඬේහි අප්පාණකේ වා උදකේ ඕපිලාපේහී’ති.

අථ ඛෝ කසීභාරද්වාජෝ බ්‍රාහ්මණෝ තං පායාසං අප්පාණකේ උදකේ ඕපිලාපේසි. අථ ඛෝ සෝ පායාසෝ උදකේ පක්ඛිත්තෝ චිච්චිටායති චිටිචිටායති සන්ධූපායති සම්පධූපායති. සෙය්‍යථා’පි නාම ඵාලෝ දිවසසන්තත්තෝ උදකේ පක්ඛිත්තෝ චිච්චිටායති චිටිචිටායති සන්ධූපායති සම්පධූපායති. ඒවමේව සෝ පායාසෝ උදකේ පක්ඛිත්තෝ චිච්චිටායති චිටිචිටායති සන්ධූපායති සම්පධූපායති.

අථ ඛෝ කසීභාරද්වාජෝ බ්‍රාහ්මණෝ සංවිග්ගෝ ලෝමහට්ඨජාතෝ යේන භගවා තේනුපසංකමි. උපසංකමිත්වා භගවතෝ පාදේසු සිරසා නිපතිත්වා භගවන්තං ඒතද’වෝච.

අභික්කන්තං භෝ ගෝතම, අභික්කන්තං භෝ ගෝතම, සෙය්‍යථාපි භෝ ගෝතම නික්කුජ්ජිතං වා උක්කුජ්ජෙය්‍ය, පටිච්ඡන්නං වා විවරරෙය්‍ය, මූළ්හස්ස වා මග්ගං ආචික්ඛෙය්‍ය, අන්ධකාරේ වා තේලපජ්ජෝතං ධාරෙය්‍ය චක්ඛුමන්තෝ රූපානි දක්ඛින්තී’ති. ඒවමේව භෝතා ගෝතමේන අනේකපරියායේන ධම්මෝ පකාසිතෝ. ඒසා’හං භවන්තං ගෝතමං සරණං ගච්ඡාමි. ධම්මඤ් ච භික්ඛුසංඝඤ් ච. ලභෙය්‍යා’හං භෝතෝ ගෝතමස්ස සන්තිකේ පබ්බජ්ජං ලභෙය්‍යං උපසම්පදන්’ති.

අලත්ථ ඛෝ කසීභාරද්වාජෝ බ්‍රාහ්මණෝ භගවතෝ සන්තිකේ පබ්බජ්ජං, අලත්ථ උපසම්පදං.

අචිරූපසම්පන්නෝ ඛෝ පනායස්මා භාරද්වාජෝ ඒකෝ වූපකට්ඨෝ අප්පමත්තෝ ආතාපී පහිතත්තෝ විහරන්තෝ නචිරස්සේව යස්සත්ථාය කුලපුත්තා සම්මදේව අගාරස්මා අනගාරියං පබ්බජන්ති තදනුත්තරං බ්‍රහ්මචරියපරියෝසානං දිට්ඨේවධම්මේ සයං අභිඤ්ඤා සච්ඡිකත්වා උපසම්පජ්ජ විහාසි. ඛීණා ජාති. වුසිතං බ්‍රහ්මචරියං. කතං කරණීයං. නා පරං ඉත්ථත්තායා’ති අබ්භඤ්ඤාසි. අඤ්ඤතරෝ ච ඛෝ පනා’යස්මා භාරද්වාජෝ අරහතං අහෝසී’ති.

ඒතේන සච්චේන සුවත්ථි හෝතු!

# ආළවක සුත්තං

ඒවං මේ සුතං. ඒකං සමයං භගවා ආළවියං විහරති ආළවකස්ස යක්ඛස්ස භවනේ.

අථ ඛෝ ආළවකෝ යක්ඛෝ යේන භගවා තේනුපසංකමි. උපසංකමිත්වා භගවන්තං ඒතද’වෝච.

නික්ඛම සමණා’ති. සාධා’වුසෝ’ති භගවා නික්ඛමි.

පවිස සමණා’ති. සාධා’වුසෝ’ති භගවා පාවිසි.

දුතියම්’පි ඛෝ ආළවකෝ යක්ඛෝ භගවන්තං ඒතද’වෝච. නික්ඛම සමණා’ති. සාධා’වුසෝ’ති භගවා නික්ඛමි.

පවිස සමණා’ති. සාධා’වුසෝ’ති භගවා පාවිසි.

තතියම්’පි ඛෝ ආළවකෝ යක්ඛෝ භගවන්තං ඒතද’වෝච. නික්ඛම සමණා’ති. සාධා’වුසෝ’ති භගවා නික්ඛමි.

පවිස සමණා’ති. සාධා’වුසෝ’ති භගවා පාවිසි.

චතුත්ථම්’පි ඛෝ ආළවකෝ යක්ඛෝ භගවන්තං ඒතද’වෝච. නික්ඛම සමණා’ති. නඛ්වා’හං තං ආවුසෝ නික්ඛමිස්සාමි. යං තේ කරණීයං තං කරෝහී’ති.

පඤ්හං තං සමණ පුච්ඡිස්සාමි. සචේ මේ න ව්‍යාකරිස්සසි, චිත්තං වා තේ ඛිපිස්සාමි, හදයං වා තේ ඵාලෙස්සාමි, පාදේසු වා ගහෙත්වා පාරගංගායං ඛිපිස්සාමී’ති.

නඛ්වාහන්තං ආවුසෝ පස්සාමි සදේවකේ ලෝකේ සමාරකේ සබ්‍රහ්මකේ සස්සමණබ්‍රාහ්මණියා පජාය සදේව මනුස්සාය යෝ මේ චිත්තං වා ඛිපෙය්‍ය, හදයං වා ඵාලෙය්‍ය, පාදේසු වා ගහෙත්වා පාරගංගාය ඛිපෙය්‍ය, අපිච ත්වං ආවුසෝ පුච්ඡ යදාකංඛසී’ති.

අථ ඛෝ ආළවකෝ යක්ඛෝ භගවන්තං ගාථාය අජ්ඣභාසි.

1. කිංසූ’ධ විත්තං පුරිසස්ස සෙට්ඨං

කිංසු සුචිණ්ණෝ සුඛමා’වහාති

කිංසු හවේ සාධුතරං රසානං

කථං ජීවිං ජීවිතමාහු සෙට්ඨං’ති

2. සද්ධී’ධ විත්තං පුරිසස්ස සෙට්ඨං

ධම්මෝ සුචිණ්ණෝ සුඛමා’වහාති

සච්චං හවේ සාධුතරං රසානං

පඤ්ඤාජීවිං ජීවිතමාහු සෙට්ඨන්’ති

3. කථංසු තරති ඕඝං

කථංසු තරති අණ්ණවං

කථංසු දුක්ඛං අච්චේති

කථංසු පරිසුජ්ඣති

4. සද්ධාය තරතී ඕඝං

අප්පමාදේන අණ්ණවං

විරියේන දුක්ඛං අච්චේති

පඤ්ඤාය පරිසුජ්ඣති

5. කථංසු ලභතේ පඤ්ඤං

කථංසු වින්දතේ ධනං

කථංසු කිත්තිං පප්පෝති

කථං මිත්තානි ගන්ථති

අස්මා ලෝකා පරං ලෝකං

කථං පෙච්ච න සෝචති

6. සද්දහානෝ අරහතං

ධම්මං නිබ්බානපත්තියා

සුස්සූසා ලභතේ පඤ්ඤං

අප්පමත්තෝ විචක්ඛණෝ

7. පතිරූපකාරී ධුරවා

උට්ඨාතා වින්දතේ ධනං

සච්චේන කිත්තිං පප්පෝති

දදං මිත්තානි ගන්ථති

8. යස්සේ’තේ චතුරෝධම්මා

සද්ධස්ස ඝරමේසිනෝ

සච්චං ධම්මෝ ධිතී චාගෝ

ස වේ පෙච්ච න සෝචති

9. ඉංඝ අඤ්ඤේ’පි පුච්ඡස්සු

පුථුසමණබ්‍රාහ්මණේ

යදි සච්චා දමා චාගා

ඛන්ත්‍යා භිය්‍යෝ න විජ්ජති

10. කථන්නු’දානි පුච්ඡෙය්‍යං

පුථු සමණබ්‍රාහ්මණේ

සෝ’හං අජ්ජ පජානාමි

යෝ අත්ථෝ සම්පරායිකෝ

11. අත්ථාය වත මේ බුද්ධෝ

වාසායා’ළවිමාගමා

සෝ’හං අජ්ජ පජානාමි

යත්ථ දින්නං මහප්ඵලං

12. සෝ’හං විචරිස්සාමි

ගාමා ගාමං පුරා පුරං

නමස්සමානෝ සම්බුද්ධං

ධම්මස්ස ච සුධම්මතන්’ති

ඒවං වත්වා ආළවකෝ යක්ඛෝ භගවන්තං ඒතද’වෝච.

අභික්කන්තං භෝ ගෝතම, අභික්කන්තං භෝ ගෝතම, සෙය්‍යථාපි භෝ ගෝතම නික්කුජ්ජිතං වා උක්කුජ්ජෙය්‍ය, පටිච්ඡන්නං වා විවරෙය්‍ය, මූළ්හස්ස වා මග්ගං ආචික්ඛෙය්‍ය, අන්ධකාරේ වා තේලපජ්ජෝතං ධාරෙය්‍ය චක්ඛුමන්තෝ රූපානි දක්ඛින්තී’ති. ඒවමේවං භෝතා ගෝතමේන අනේකපරියායේන ධම්මෝ පකාසිතෝ. ඒසා’හං භගවන්තං ගෝතමං සරණං ගච්ඡාමි. ධම්මඤ් ච භික්ඛුසංඝඤ්ච. උපාසකං මං භවං ගෝතමෝ ධාරේතු අජ්ජතග්ගේ පාණුපේතං සරණං ගතන්ති.

ඒතේන සච්චේන සුවත්ථි හෝතු!

# පරාභව සුත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. අථ ඛෝ අඤ්ඤතරා දේවතා අභික්කන්තාය රත්තියා අභික්කන්තවණ්ණා කේවලකප්පං ජේතවනං ඕභාසෙත්වා යේන භගවා තේනුපසංකමි. උපසංකමිත්වා භගවන්තං අභිවාදෙත්වා ඒකමන්තං අට්ඨාසි. ඒකමන්තං ඨිතා ඛෝ සා දේවතා භගවන්තං ගාථාය අජ්ඣභාසි.

1. පරාභවන්තං පුරිසං

මයං පුච්ඡාම ගෝතමං

භගවන්තං පුට්ඨුමා’ගම්ම

කිං පරාභවතෝ මුඛං

2. සුවිජානෝ භවං හෝති

සුවිජානෝ පරාභවෝ

ධම්මකාමෝ භවං හෝති

ධම්මදෙස්සී පරාභවෝ

3. ඉති හේතං විජානාම

පඨමෝ සෝ පරාභවෝ

දුතියං භගවා බ්‍රෑහි

කිං පරාභවතෝ මුඛං

4. අසන්තස්ස පියා හොන්ති

සන්තේ න කුරුතේ පියං

අසතං ධම්මං රෝචේති

තං පරාභවතෝ මුඛං

5. ඉති හේතං විජානාම

දුතියෝ සෝ පරාභවෝ

තතියං භගවා බ්‍රෑහි

කිං පරාභවතෝ මුඛං

6. නිද්දාසීලී සභාසීලී

අනුට්ඨාතා ච යෝ නරෝ

අලසෝ කෝධපඤ්ඤාණෝ

තං පරාභවතෝ මුඛං

7. ඉති හේතං විජානාම

තතියෝ සෝ පාරාභවෝ

චතුත්ථං භගවා බ්‍රෑහි

කිං පරාභවතෝ මුඛං

8. යෝ මාතරං වා පිතරං වා

ජිණ්ණකං ගතයොබ්බනං

පහූසන්තෝ න භරති

තං පරාභවතෝ මුඛං

9. ඉති හේතං විජානාම

චතුත්ථෝ සෝ පරාභවෝ

පඤ්චමං භගවා බ්‍රෑහි

කිං පරාභවතෝ මුඛං

10. යෝ බ්‍රාහ්මණං වා සමණං වා

අඤ්ඤං වාපි වණිබ්බකං

මුසාවාදේන වඤ්චේති

තං පරාභවතෝ මුඛං

11. ඉති හේතං විජානාම

පඤ්චමෝ සෝ පරාභවෝ

ඡට්ඨමං භගවා බ්‍රෑහි

කිං පරාභවතෝ මුඛං

12. පහූතවිත්තෝ පුරිසෝ

සහිරඤ්ඤෝ සභෝජනෝ

ඒකෝ භුඤ්ජති සාදූනි

තං පරාභවතෝ මුඛං

13. ඉති හේතං විජානාම

ඡට්ඨමෝ සෝ පරාභවෝ

සත්තමං භගවා බ්‍රෑහි

කිං පරාභවතෝ මුඛං

14. ජාතිත්ථද්ධෝ ධනත්ථද්ධෝ

ගොත්තත්ථද්ධෝ ච යෝ නරෝ

සඤ්ඤාතිං අතිමඤ්ඤේති

තං පරාභවතෝ මුඛං

15. ඉති හේතං විජානාම

සත්තමෝ සෝ පරාභවෝ

අට්ඨමං භගවා බ්‍රෑහි

කිං පරාභවතෝ මුඛං

16. ඉත්ථිධුත්තෝ සුරාධුත්තෝ

අක්ඛධුත්තෝ ච යෝ නරෝ

ලද්ධං ලද්ධං විනාසේති

තං පරාභවතෝ මුඛං

17. ඉති හේතං විජානාම

අට්ඨමෝ සෝ පරාභවෝ

නවමං භගවා බ්‍රෑහි

කිං පරාභවතෝ මුඛං

18. සේහි දාරේහි’සන්තුට්ඨෝ

වේසියාසු පදිස්සති

දිස්සති පරදාරේසු

තං පරාභවතෝ මුඛං

19. ඉති හේතං විජානාම

නවමෝ සෝ පරාභවෝ

දසමං භගවා බ්‍රෑහි

කිං පරාභවතෝ මුඛං

20. අතීතයොබ්බනෝ පෝසෝ

ආනේති තිම්බරුත්ථනිං

තස්සා ඉස්සා න සුපති

තං පරාභවතෝ මුඛං

21. ඉති හේතං විජානාම

දසමෝ සෝ පරාභවෝ

ඒකාදසමං භගවා බ්‍රෑහි

කිං පරාභවතෝ මුඛං

22. ඉත්ථිසොණ්ඩිං විකිරණිං

පුරිසංවා’පි තාදිසං

ඉස්සරියස්මිං ඨාපේති

තං පරාභවතෝ මුඛං

23. ඉති හේතං විජානාම

ඒකාදසමෝ සෝ පරාභවෝ

ද්වාදසමං භගවා බ්‍රෑහි

කිං පරාභවතෝ මුඛං

24. අප්පභෝගෝ මහාතණ්හෝ

ඛත්තියේ ජායතේ කුලේ

සෝ’ච රජ්ජං පත්ථයති

තං පරාභවතෝ මුඛං

25. ඒතේ පරාභවේ ලෝකේ

පණ්ඩිතෝ සමවෙක්ඛිය

අරියෝ දස්සනසම්පන්නෝ

ස ලෝකං භජතේ සිවන් තී

ඒතේන සච්චේන සුවත්ථි හෝතු!

# වසල සුත්තං

ඒවං මේ සුතං. ඒකං සමයං භගවා සාවත්ථියං විහරති ජේතවනේ අනාථපිණ්ඩිකස්ස ආරාමේ. අථ ඛෝ භගවා පුබ්බන්හසමයං නිවාසෙත්වා පත්තචීවරමාදාය සාවත්ථියං පිණ්ඩාය පාවිසි.

තේන ඛෝ පන සමයේන අග්ගිකභාරද්වාජස්ස බ්‍රාහ්මණස්ස නිවේසනේ අග්ගිපජ්ජලිතෝ හෝති ආහුති පග්ගහිතා. අථ ඛෝ භගවා සාවත්ථියං සපදානං පිණ්ඩාය චරමානෝ යේන අග්ගිකභාරද්වාජස්ස බ්‍රාහ්මණස්ස නිවේසනං තේනුපසංකමි.

අද්දසා ඛෝ අග්ගිකභාරද්වාජෝ බ්‍රාහ්මණෝ භගවන්තං දූරතෝ’ව ආගච්ඡන්තං දිස්වාන භගවන්තං ඒතද’වෝච. තත්‍රේ’ව මුණ්ඩක තත්‍රේ’ව සමණක තත්‍රේ’ව වසලක තිට්ඨාහී’ති. ඒවං වුත්තේ භගවා අග්ගිකභාරද්වාජං බ්‍රාහ්මණං ඒතද’වෝච.

ජානාසි පන ත්වං බ්‍රාහ්මණ, වසලං වා වසලකරණේ වා ධම්මේ’තී.

නඛ්වා’හං භෝ ගෝතම, ජානාමි වසලං වා වසලකරණේ වා ධම්මේ. සාධු මේ භවං ගෝතමෝ තථා ධම්මං දේසේතු, යථා’හං ජානෙය්‍යං වසලං වා වසලකරණේ වා ධම්මේ’ති.

තේන හි බ්‍රාහ්මණ සුණාහි. සාධුකං මනසිකරෝහි. භාසිස්සාමී’ති. ඒවං භෝ’ති ඛෝ අග්ගිකභාරද්වාජෝ බ්‍රාහ්මණෝ භගවතෝ පච්චස්සෝසි. භගවා ඒතද’වෝච.

1. කෝධනෝ උපනාහී ච

පාපමක්ඛී ච යෝ නරෝ

විපන්නදිට්ඨි මායාවී

තං ජඤ්ඤා වසලෝ ඉති

2. ඒකජං වා ද්විජං වා’පි

යෝ’ධ පාණානි හිංසති

යස්ස පාණේ දයා නත්ථි

තං ජඤ්ඤා වසලෝ ඉති

3. යෝ හන්ති පරිරුන්ධති

ගාමානි නිගමානි ච

නිග්ගාහකෝ සමඤ්ඤාතෝ

තං ජඤ්ඤා වසලෝ ඉති

4. ගාමේ වා යදිවා’රඤ්ඤේ

යං පරේසං මමායිතං

ථෙය්‍යා අදින්නං ආදියති

තං ජඤ්ඤා වසලෝ ඉති

5. යෝ හවේ ඉණමාදාය

චුජ්ජමානෝ පලායති

නහි තේ ඉණමත්ථී’ති

තං ජඤ්ඤා වසලෝ ඉති

6. යෝ වේ කිඤ්චික්ඛකම්‍යතා

පන්ථස්මිං වජතං ජනං

හන්ත්වා කිඤ්චික්ඛමාදේති

තං ජඤ්ඤා වසලෝ ඉති

7. යෝ අත්තහේතු පරහේතු

ධනහේතු ච යෝ නරෝ

සක්ඛිපුට්ඨෝ මුසා බ්‍රෑති

තං ජඤ්ඤා වසලෝ ඉති

8. යෝ ඤාතීනං සඛානං වා

දාරේසු පතිදිස්සතී

සහසා සම්පියේන වා

තං ජඤ්ඤා වසලෝ ඉති

9. යෝ මාතරං වා පිතරං වා

ජිණ්ණකං ගතයොබ්බනං

පහූසන්තෝ න භරති

තං ජඤ්ඤා වසලෝ ඉති

10. යෝ මාතරං වා පිතරං වා

භාතරං භගිනිං සසුං

හන්ති රෝසේති වාචාය

තං ජඤ්ඤා වසලෝ ඉති

11. යෝ අත්ථං පුච්ඡිතෝසන්තෝ

අනත්ථමනුසාසති

පටිච්ඡන්නේන මන්තේති

තං ජඤ්ඤා වසලෝ ඉති

12. යෝ කත්වා පාපකං කම්මං

මා මං ජඤ්ඤාති ඉච්ඡති

යෝ පටිච්ඡන්නකම්මන්තෝ

තං ජඤ්ඤා වසලෝ ඉති

13. යෝ වේ පරකුලං ගන්ත්වා

භුත්වාන සුචිභෝජනං

ආගතං න පටිපූජේති

තං ජඤ්ඤා වසලෝ ඉති

14. යෝ බ්‍රාහ්මණං වා සමණං වා

අඤ්ඤං වා’පි වණිබ්බකං

මුසාවාදේන වඤ්චේති

තං ජඤ්ඤා වසලෝ ඉති

15. යෝ බ්‍රාහ්මණං වා සමණං වා

භත්තකාලෙ උපට්ඨිතේ

රෝසේති වාචා න ච දේති

තං ජඤ්ඤා වසලෝ ඉති

16. අසතං යෝ’ධ පබ්‍රෑති

මෝහේන පළිගුණ්ඨිතෝ

කිඤ්චික්ඛං නිජිගිංසානෝ

තං ජඤ්ඤා වසලෝ ඉති

17. යෝ චත්තානං සමුක්කංසේ

පරං ච මවජානති

නිහීනෝ සේන මානේන

තං ජඤ්ඤා වසලෝ ඉති

18. රෝසකෝ කදරියෝ ච

පාපිච්ඡෝ මච්ඡරී සඨෝ

අහිරිකෝ අනොත්තාපී

තං ජඤ්ඤා වසලෝ ඉති

19. යෝ බුද්ධං පරිභාසති

අථ වා තස්ස සාවකං

පරිබ්බාජං ගහට්ඨං වා

තං ජඤ්ඤා වසලෝ ඉති

20. යෝ වේ අනරහා සන්තෝ

අරහං පටිජානති

චෝරෝ සබ්‍රහ්මකේ ලෝකේ

ඒස ඛෝ වසලා’ධමෝ

ඒතේ ඛෝ වසලා වුත්තා

මයා වෝ යේ පකාසිතා

21. න ජච්චා වසලෝ හෝති

න ජච්චා හෝති බ්‍රාහ්මණෝ

කම්මනා වසලෝ හෝති

කම්මනා හෝති බ්‍රාහ්මණෝ

22. තදමිනා’පි විජානාථ

යථා මේදං නිදස්සනං

චණ්ඩාලපුත්තෝ සෝපාකෝ

මාතංගෝ ඉති විස්සුතෝ

23. සෝ යසං පරමං පත්තෝ

මාතංගෝ’යං සුදුල්ලභං

ආගඤ්ඡුං තස්සුපට්ඨානං

ඛත්තියා බ්‍රාහ්මණා බහූ

24. සෝ දේවයානමාරුය්හ

විරජං සෝ මහාපථං

කාමරාගං විරාජෙත්වා

බ්‍රහ්මලෝකූපගෝ අහූ

25. න නං ජාති නිවාරේසි

බ්‍රහ්මලෝකූපපත්තියා

අජ්ඣායක කුලේ ජාතා

බ්‍රාහ්මණා මන්තබන්ධුනෝ

26. තේ ච පාපේසු කම්මේසු

අභිණ්හමුපදිස්සරේ

දිට්ඨේ’ව ධම්මේ ගාරය්හා

සම්පරායේ ච දුග්ගතිං

න තේ ජාති නිවාරේති

දුග්ගච්චා ගරහාය වා

27. න ජච්චා වසලෝ හෝති

න ජච්චා හෝති බ්‍රාහ්මණෝ

කම්මනා වසලෝ හෝති

කම්මනා හෝති බ්‍රාහ්මණෝ’ති

ඒවං වුත්තේ අග්ගිකභාරද්වාජෝ බ්‍රාහ්මණෝ භගවන්තං ඒතදවෝච.

අභික්කන්තං භෝ ගෝතම, අභික්කන්තං භෝ ගෝතම, සෙය්‍යථාපි භෝ ගෝතම, නික්කුජ්ජිතං වා උක්කුජ්ජෙය්‍ය, පටිච්ඡන්නං වා විවරරෙය්‍ය, මූළ්හස්ස වා මග්ගං ආචික්ඛෙය්‍ය, අන්ධකාරේ වා තේලපජ්ජෝතං ධාරෙය්‍ය චක්ඛුමන්තෝ රූපානි දක්ඛින්තී’ති. ඒවමේවං, භෝතා ගෝතමේන අනේකපරියායේන ධම්මෝ පකාසිතෝ. ඒසා’හං භවන්තං ගෝතමං සරණං ගච්ඡාමි. ධම්මඤ් ච භික්ඛුසංඝඤ්ච. උපාසකං මං භවං ගෝතමෝ ධාරේතු අජ්ජතග්ගේ පාණුපේතං සරණං ගතන්ති.

ඒතේන සච්චේන සුවත්ථි හෝතු!

# ඉසිගිලි සුත්තං

ඒවං මේ සුතං. ඒකං සමයං භගවා රාජගහේ විහරති ඉසිගිලිස්මිං පබ්බතේ. තත්‍ර ඛෝ භගවා භික්ඛූ ආමන්තේසි භික්ඛවෝ’ති. භදන්තේ’ති තේ භික්ඛූ භගවතෝ පච්චස්සෝසුං. භගවා ඒතදවෝච.

පස්සථ නෝ තුම්හේ භික්ඛවේ, ඒතං වේභාරං පබ්බතන්’ති? ඒවං භන්තේ. ඒතස්ස’පි ඛෝ භික්ඛවේ, වේභාරස්ස පබ්බතස්ස අඤ්ඤාව සමඤ්ඤා අහෝසි අඤ්ඤාපඤ්ඤත්ති.

පස්සථ නෝ තුම්හේ භික්ඛවේ, ඒතං පණ්ඩවං පබ්බතන්’ති? ඒවං භන්තේ. ඒතස්ස’පි ඛෝ භික්ඛවේ, පණ්ඩවස්ස පබ්බතස්ස අඤ්ඤාව සමඤ්ඤා අහෝසි අඤ්ඤාපඤ්ඤත්ති.

පස්සථ නෝ තුම්හේ භික්ඛවේ, ඒතං වේපුල්ලං පබ්බතන්’ති? ඒවං භන්තේ. ඒතස්ස’පි ඛෝ භික්ඛවේ, වේපුල්ලස්ස පබ්බතස්ස අඤ්ඤාව සමඤ්ඤා අහෝසි අඤ්ඤාපඤ්ඤත්ති.

පස්සථ නෝ තුම්හේ භික්ඛවේ, ඒතං ගිජ්ඣකූටං පබ්බතන්’ති? ඒවං භන්තේ. ඒතස්ස’පි ඛෝ භික්ඛවේ, ගිජ්ඣකූටස්ස පබ්බතස්ස අඤ්ඤාව සමඤ්ඤා අහෝසි අඤ්ඤාපඤ්ඤත්ති.

පස්සථ නෝ තුම්හේ භික්ඛවේ, ඉමං ඉසිගිලිං පබ්බතන්’ති? ඒවං භන්තේ. ඉමස්ස හි ඛෝ භික්ඛවේ, ඉසිගිලිස්ස පබ්බතස්ස ඒසාව සමඤ්ඤා අහෝසි ඒසා පඤ්ඤත්ති.

භූතපුබ්බං භික්ඛවේ පඤ්චපච්චේකබුද්ධසතානි ඉමස්මිං ඉසිගිලිස්මිං පබ්බතේ චිරනිවාසිනෝ අහේසුං. තේ ඉමං පබ්බතං පවිසන්තා දිස්සන්ති. පවිට්ඨා න දිස්සන්ති.

තමේනං මනුස්සා දිස්වා ඒවමාහංසු. අයං පබ්බතෝ ඉමේ ඉසී ගිලතී’ති ඉසිගිලි ඉසිගිලීත්වේව සමඤ්ඤා උදපාදි.

ආචික්ඛිස්සාමි භික්ඛවේ, පච්චේකබුද්ධානං නාමානි. කිත්තයිස්සාමි භික්ඛවේ, පච්චේකබුද්ධානං නාමානි. දේසිස්සාමි භික්ඛවේ පච්චේකබුද්ධානං නාමානි. තං සුණාථ. සාධුකං මනසිකරෝථ භාසිස්සාමී’ති.

ඒවං භන්තේ’ති ඛෝ තේ භික්ඛූ භගවතෝ පච්චස්සෝසුං.භගවා ඒතදවෝච.

අරිට්ඨෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

උපරිට්ඨෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

තගරසිඛී නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

යසස්සී නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

සුදස්සනෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

පියදස්සී නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

ගන්ධාරෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

පිණ්ඩෝලෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

උපාසභෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

නීතෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

තථෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

සුතවා නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

භාවිතත්තෝ නාම භික්ඛවේ, පච්චේකසම්බුද්ධෝ ඉමස්මිං ඉසිගිලිස්මිං පබ්බතේ චිරනිවාසී අහෝසි.

1. යේ සත්තසාරා අනීඝා නිරාසා

පච්චේක මේවජ්ඣගමුං සුබෝධිං

තේසං විසල්ලානං නරුත්තමානං

නාමානි මේ කිත්තයතෝ සුණාථ

2. අරිට්ඨෝ උපරිට්ඨෝ තගරසිඛී යසස්සී

සුදස්සනෝ පියදස්සී ච බුද්ධෝ

ගන්ධාරෝ පිණ්ඩෝලෝ උපාසභෝ ච

නීතෝ තථෝ සුතවා භාවිතත්තෝ

3. සුම්භෝ සුභෝ මේථුලෝ අට්ඨමෝ ච

අථස්සුමේඝෝ අනීඝෝ සුදාඨෝ

පච්චේකබුද්ධා භවනෙත්තිඛීණා

හිංගු ච හිංගෝ ච මහානුභාවා

4. ද්වේජාලිනෝ මුනිනෝ අට්ඨකෝ ච

අථ කෝසලෝ බුද්ධෝ අථෝ සුබාහු

උපනේමිසෝ නේමිසෝ සන්තචිත්තෝ

සච්චෝ තථෝ විරජෝ පණ්ඩිතෝ ච

5. කාලූපකාලා විජිතෝ ජිතෝ ච

අංගෝ ච පංගෝ ච ගුතිජ්ජිතෝ ච

පස්සී ජහී උපධිං දුක්ඛමූලං

අපරාජිතෝ මාරබලං අජේසි

6. සත්ථා පවත්තා සරභංගෝ ලෝමහංසෝ

උච්චංගමායෝ අසිතෝ අනාසවෝ

මනෝමයෝ මානච්ඡිදෝ ච බන්ධුමා

තදාධිමුත්තෝ විමලෝ ච කේතුමා

7. කේතුම්බරාගෝ ච මාතංගෝ අරියෝ

අථ’ච්චුතෝ අච්චුතගාමබ්‍යාමකෝ

සුමංගලෝ දබ්බිලෝ සුප්පතිට්ඨිතෝ

අසය්හෝ ඛේමාභිරතෝ ච සෝරතෝ

8. දුරන්නයෝ සංඝෝ අථෝ’පි උච්චයෝ

අපරෝ මුනී සය්හෝ අනෝමනික්කමෝ

ආනන්ද නන්දෝ උපනන්දෝ ද්වාදස

භාරද්වාජෝ අන්තිමදේහධාරී

9. බෝධී මහානාමෝ අථෝපි උත්තරෝ

කේසී සිඛී සුන්දරෝ භාරද්වාජෝ

තිස්සූපතිස්සා භවබන්ධනච්ඡිදා

උපසීදරී තණ්හච්ඡිදෝ ච සීදරී

10. බුද්ධෝ අහූ මංගලෝ වීතරාගෝ

උසභච්ඡිදා ජාලිනිං දුක්ඛමූලං

සන්තං පදං අජ්ඣගමූපනීතෝ

උපෝසථෝ සුන්දරෝ සච්චනාමෝ

11. ජේතෝ ජයන්තෝ පදුමෝ උප්පලෝ ච

පදුමුත්තරෝ රක්ඛිතෝ පබ්බතෝ ච

මානත්ථද්ධෝ සෝභිතෝ වීතරාගෝ

කණ්හෝ ච බුද්ධෝ සුවිමුත්තචිත්තෝ

12. ඒතේ ච අඤ්ඤේ ච මහානුභාවා

පච්චේකබුද්ධා භවනෙත්තිඛීණා

තේ සබ්බසංගාතිගතේ මහේසි

පරිනිබ්බුතේ වන්දථ අප්පමෙය්‍යෙ’ති

ඒතේන සච්චේන සුවත්ථි හෝතු!

(අතිරේක දේශනා නිමි)

හමාර දේශනා

# ආටානාටිය සූත්‍රය

ඒවං මේ සුතං: ඒකං සමයං භගවා රාජගහේ විහරති ගිජ්ඣකූටේ පබ්බතේ. අථ ඛෝ චත්තාරෝ මහාරාජා මහතියා ච යක්ඛසේනාය මහතියා ච ගන්ධබ්බසේනාය මහතියා ච කුම්භණ්ඩසේනාය මහතියා ච නාගසේනාය, චතුද්දිසං රක්ඛං ඨපෙත්වා, චතුද්දිසං ගුම්බං ඨපෙත්වා, චතුද්දිසං ඕවරණං ඨපෙත්වා අභික්කන්තාය රත්තියා අභික්කන්තවණ්ණා කේවලකප්පං ගිජ්ඣකූටං ඕභාසෙත්වා, යේන භගවා තේනුපසංකමිංසු. උපසංකමිත්වා භගවන්තං අභිවාදෙත්වා ඒකමන්තං නිසීදිංසු. තේ පි ඛෝ යක්ඛා අප්පේකච්චේ භගවන්තං අභිවාදෙත්වා ඒකමන්තං නිසීදිංසු, අප්පේකච්චේ භගවතා සද්ධිං සම්මෝදිංසු සම්මෝදනීයං කථං සාරාණීයං වීතිසාරෙත්වා ඒකමන්තං නිසීදිංසු. අප්පේකච්චේ යේන භගවා තේනඤ්ජලිං පනාමෙත්වා ඒකමන්තං නිසීදිංසු. අප්පේකච්චේ නාමගොත්තං සාවෙත්වා ඒකමන්තං නිසීදිංසු. අප්පේකච්චේ තුණ්හීභූතා ඒකමන්තං නිසීදිංසු.

ඒකමන්තං නිසින්නෝ ඛෝ වෙස්සවණෝ මහාරාජා භගවන්තං ඒතදවෝච:

“සන්ති හි භන්තේ උළාරා යක්ඛා භගවතෝ අප්පසන්නා. සන්ති හි භන්තේ උළාරා යක්ඛා භගවතෝ පසන්නා. සන්ති හි භන්තේ මජ්ඣිමා යක්ඛා භගවතෝ අප්පසන්නා. සන්ති හි භන්තේ මජ්ඣිමා යක්ඛා භගවතෝ පසන්නා. සන්ති හි භන්තේ නීචා යක්ඛා භගවතෝ අප්පසන්නා. සන්ති හි භන්තේ නීචා යක්ඛා භගවතෝ පසන්නා. යේභුය්‍යේන ඛෝ පන භන්තේ යක්ඛා අප්පසන්නා යේව භගවතෝ. තං කිස්ස හේතු?

භගවා හි භන්තේ පාණාතිපාතා වේරමණියා ධම්මං දේසේති, අදින්නාදානා වේරමණියා ධම්මං දේසේති, කාමේසු මිච්ඡාචාරා වේරමණියා ධම්මං දේසේති, මුසාවාදා වේරමණියා ධම්මං දේසේති, සුරාමේරයමජ්ජපමාදට්ඨානා වේරමණියා ධම්මං දේසේති, යේභුය්‍යේන ඛෝ පන භන්තේ යක්ඛා අප්පටිවිරතා යේව පාණාතිපාතා, අප්පටිවිරතා අදින්නාදානා, අප්පටිවිරතා කාමේසු මිච්ඡාචාරා, අප්පටිවිරතා මුසාවාදා, අප්පටිවිරතා සුරාමේරයමජ්ජපමාදට්ඨානා. තේසන්තං හෝති අප්පියං අමනාපං.

සන්ති හි භන්තේ භගවතෝ සාවකා, අරඤ්ඤේ වනපත්ථානි පන්තානි සේනාසනානි පටිසේවන්ති අප්පසද්දානි අප්පනිග්ඝෝසානි විජනවාතානි මනුස්සරාහසෙය්‍යකානි පටිසල්ලානසාරුප්පානි. තත්ථ සන්ති උළාරා යක්ඛා නිවාසිනෝ යේ ඉමස්මිං භගවතෝ පාවචනේ අප්පසන්නා. තේසං පසාදාය උග්ගණ්හාතු භන්තේ භගවා ආටානාටියං රක්ඛං භික්ඛූනං භික්ඛුනීනං උපාසකානං උපාසිකානං ගුත්තියා රක්ඛාය අවිහිංසාය ඵාසුවිහාරායා”ති.

අධිවාසේසි භගවා තුණ්හීභාවේන. අථ ඛෝ වෙස්සවණෝ මහාරාජා භගවතෝ අධිවාසනං විදිත්වා තායං වේලායං ඉමං ආටානාටියං රක්ඛං අභාසි:

1. විපස්සිස්ස නමත්ථු - චක්ඛුමන්තස්ස සිරීමතෝ

සිඛිස්ස’පි නමත්ථු - සබ්බභූතානුකම්පිනෝ

2. වෙස්සභුස්ස නමත්ථු - නහාතකස්ස තපස්සිනෝ

නමත්ථු කකුසන්ධස්ස - මාරසේනාපමද්දිනෝ

3. කෝණාගමනස්ස නමත්ථු - බ්‍රාහ්මණස්ස වුසීමතෝ

කස්සපස්ස නමත්ථු - විප්පමුත්තස්ස සබ්බධි

4. අංගීරසස්ස නමත්ථු - සක්‍යපුත්තස්ස සිරීමතෝ

යෝ ඉමං ධම්මමදේසේසී - සබ්බදුක්ඛාපනූදනං

5. යේ චාපි නිබ්බුතා ලෝකේ - යථාභූතං විපස්සිසුං

තේ ජනා අපිසුණා - මහන්තා වීතසාරදා

6. හිතං දේවමනුස්සානං - යං නමස්සන්ති ගෝතමං

විජ්ජාචරණසම්පන්නං - මහන්තං වීතසාරදං

7. යතෝ උග්ගච්ඡති සුරියෝ - ආදිච්චෝ මණ්ඩලී මහා

යස්ස චුග්ගච්ඡමානස්ස - සංවරී පි නිරුජ්ඣති

8. යස්ස චුග්ගතේ සුරියේ - දිවසෝ’ති පවුච්චති

රහදෝ පි තත්ථ ගම්භීරෝ - සමුද්දෝ සරිතෝදකෝ

9. ඒවං නං තත්ථ ජානන්ති - සමුද්දෝ සරිතෝදකෝ,

ඉතෝ සා පුරිමා දිසා - ඉති නං ආචික්ඛතී ජනෝ

10. යං දිසං අභිපාලේති - මහාරාජා යසස්සි සෝ

ගන්ධබ්බානං ආධිපති - ධතරට්ඨෝ’ති නාම සෝ

11. රමතී නච්චගීතේහි - ගන්ධබ්බේහි පුරක්ඛතෝ

පුත්තා පි තස්ස බහවෝ - ඒකනාමා’ති මේ සුතං,

12. අසීතිං දස ඒකෝ ච - ඉන්දනාමා මහබ්බලා

තේ චාපි බුද්ධං දිස්වාන - බුද්ධං ආදිච්චබන්ධුනං

13. දූරතෝ’ව නමස්සන්ති - මහන්තං වීතසාරදං

නමෝ තේ පුරිසාජඤ්ඤ - නමෝ තේ පුරිසුත්තම

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”

14. යේන පේතා පවුච්චන්ති - පිසුණා පිට්ඨිමංසිකා,

පාණාතිපාතිනෝ ලුද්දා - චෝරා නේකතිකා ජනා.

15. ඉතෝ සා දක්ඛිණා දිසා - ඉති නං ආචික්ඛතී ජනෝ

යං දිසං අභිපාලේති - මහාරාජා යසස්සිසෝ

16. කුම්භණ්ඩානං ආධිපති - විරූළ්හෝ ඉති නාමසෝ

රමතී නච්චගීතේහි - කුම්භණ්ඬේහි පුරක්ඛතෝ

17. පුත්තාපි තස්ස බහවෝ - ඒකනාමාති මේ සුතං,

අසීතිං දස ඒකෝ ච - ඉන්දනාමා මහබ්බලා

18. තේ චාපි බුද්ධං දිස්වාන - බුද්ධං ආදිච්චබන්ධුනං,

දූරතෝව නමස්සන්ති - මහන්තං වීතසාරදං,

නමෝ තේ පුරිසාජඤ්ඤ - නමෝ තේ පුරිසුත්තම.

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”

19. යත්ථ චොග්ගච්ඡති සුරියෝ - ආදිච්චෝ මණ්ඩලී මහා

යස්ස චොග්ගච්ඡමානස්ස - දිවසෝපි නිරුජ්ඣති

20. යස්ස චොග්ගතේ සුරියේ - සංවරීති පවුච්චති

රහදෝපි තත්ථ ගම්භීරෝ - සමුද්දෝ සරිතෝදකෝ

21. ඒවං නං තත්ථ ජානන්ති - සමුද්දෝ සරිතෝදකෝ,

ඉතෝ සා පච්ඡිමා දිසා - ඉති නං ආචික්ඛතී ජනෝ.

යං දිසං අභිපාලේති - මහාරාජා යසස්සිසෝ.

22. නාගානඤ්ච ආධිපති - විරූපක්ඛෝ ඉති නාමසෝ

රමතී නච්චගීතේහී - නාගේහේව පුරක්ඛතෝ

23. පුත්තාපි තස්ස බහවෝ - ඒකනාමාති මේ සුතං,

අසීතිං දස ඒකෝ ච - ඉන්දනාමා මහබ්බලා.

24. තේ චාපි බුද්ධං දිස්වාන - බුද්ධං ආදිච්චබන්ධුනං,

දූරතෝව නමස්සන්ති - මහන්තං වීතසාරදං,

නමෝ තේ පුරිසාජඤ්ඤ - නමෝ තේ පුරිසුත්තම.

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං.”

25. යේන උත්තරකුරූ රම්මා - මහානේරු සුදස්සනෝ,

මනුස්සා තත්ථ ජායන්ති - අමමා අපරිග්ගහා.

26. න තේ බීජං පවපන්ති - නපි නීයන්ති නංගලා,

අකට්ඨපාකිමං සාලිං - පරිභුඤ්ජන්ති මානුසා.

27. අකණං අථුසං සුද්ධං - සුගන්ධං තණ්ඩුලප්ඵලං,

තුණ්ඩිකීරේ පචිත්වාන - තතෝ භුඤ්ජන්ති භෝජනං.

28. ගාවිං ඒකඛුරං කත්වා - අනුයන්ති දිසෝදිසං.

පසුං ඒකඛුරං කත්වා - අනුයන්ති දිසෝදිසං.

29. ඉත්ථිවාහනං කත්වා - අනුයන්ති දිසෝදිසං,

පුරිසවාහනං කත්වා - අනුයන්ති දිසෝදිසං.

30. කුමාරිවාහනං කත්වා - අනුයන්ති දිසෝදිසං,

කුමාරවාහනං කත්වා - අනුයන්ති දිසෝදිසං.

තේ යානේ අභිරූහිත්වා සබ්බාදිසා අනුපරියන්ති පචාරා තස්ස රාජිනෝ.

31. හත්ථියානං අස්සයානං - දිබ්බං යානං උපට්ඨිතං,

පාසාදා සිවිකා චේව - මහාරාජස්ස යසස්සිනෝ.

තස්ස ච නගරා අහූ - අන්තලික්ඛේ සුමාපිතා.

ආටානාටා කුසිනාටා පරකුසිනාටා නාටපුරියා පරකුසිතනාටා, උත්තරේන කපීවන්තෝ ජනෝඝමපරේන ච, නවනවතියෝ අම්බර අම්බරවතියෝ ආළකමන්දා නාම රාජධානි. කුවේරස්ස හි ඛෝ පන මාරිස මහාරාජස්ස විසාණා නාම රාජධානි තස්මා කුවේරෝ මහාරාජා වෙස්සවණෝති පවුච්චති, පච්චේ සන්තෝ පකාසෙන්ති තතෝලා තත්තලා තතෝතලා, ඕජසි තේජසි තතෝජසි සූරෝ රාජා අරිට්ඨෝ නේමි, රහදෝපි තත්ථ ධරණී නාම, යතෝ මේඝා පවස්සන්ති වස්සා යතෝ පතායන්ති, සභාපි තත්ථ භගලවතී නාම යත්ථ යක්ඛා පයිරුපාසන්ති.

32. තත්ථ නිච්චඵලා රුක්ඛා - නානාදිජගණායුතා,

මයුරකොඤ්චාභිරුදා - කෝකිලාදිහි වග්ගුභි.

33. ජීවංජීවක සද්දෙත්ථ - අථෝ ඔට්ඨවචිත්තකා,

කුකුත්ථකා කුළීරකා - වනේ පොක්ඛරසාතකා.

34. සුකසාලිකසද්දෙත්ථ - දණ්ඩමානවකානි ච,

සෝභති සබ්බකාලං සා - කුවේරනලිනී සදා.

35. ඉතෝ සා උත්තරා දිසා - ඉති නං ආචික්ඛතී ජනෝ,

යං දිසං අභිපාලේති - මහාරාජා යසස්සිසෝ.

36. යක්ඛානං ආධිපති - කුවේරෝ ඉති නාමසෝ.

රමතී නච්චගීතේහි - යක්ඛේහි පුරක්ඛතෝ

37. පුත්තාපි තස්ස බහවෝ - ඒකනාමාති මේ සුතං,

අසීතිං දස ඒකෝ ච - ඉන්දනාමා මහබ්බලා.

38. තේ චාපි බුද්ධං දිස්වාන - බුද්ධං ආදිච්චබන්ධුනං,

දූරතෝව නමස්සන්ති - මහන්තං වීතසාරදං,

නමෝ තේ පුරිසාජඤ්ඤ - නමෝ තේ පුරිසුත්තම.

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”ති.

අයං ඛෝ සා මාරිස ආටානාටියා රක්ඛා, භික්ඛූනං භික්ඛුණීනං උපාසකානං උපාසිකානං. ගුත්තියා රක්ඛාය අවිහිංසාය ඵාසුවිහාරායාති. යස්ස කස්සචි මාරිස භික්ඛුස්ස වා භික්ඛුණියා වා උපාසකස්ස වා උපාසිකාය වා, අයං ආටානාටියා රක්ඛා. සුග්ගහිතා භවිස්සති සමත්තා පරියාපුතා. තඤ්චේ අමනුස්සෝ; යක්ඛෝ වා යක්ඛිනී වා, යක්ඛපෝතකෝ වා යක්ඛපෝතිකා වා, යක්ඛමහාමත්තෝ වා යක්ඛපාරිසජ්ජෝ වා යක්ඛපචාරෝ වා, ගන්ධබ්බෝ වා ගන්ධබ්බී වා, ගන්ධබ්බපෝතකෝ වා ගන්ධබ්බපෝතිකා වා, ගන්ධබ්බමහාමත්තෝ වා ගන්ධබ්බ පාරිසජ්ජෝ වා ගන්ධබ්බපචාරෝ වා, කුම්භණ්ඩෝ වා කුම්භණ්ඩී වා, කුම්භණ්ඩපෝතකෝ වා කුම්භණ්ඩපෝතිකා වා, කුම්භණ්ඩමහාමත්තෝ වා කුම්භණ්ඩපාරිසජ්ජෝවා, කුම්භණ්ඩපචාරෝ වා, නාගෝ වා නාගිනී වා, නාගපෝතකෝ වා නාගපෝතිකා වා, නාගමහාමත්තෝ වා, නාගපාරිසජ්ජෝ වා නාගපචාරෝ වා, පදුට්ඨචිත්තෝ; භික්ඛුං වා භික්ඛුනිං වා උපාසකං වා උපාසිකං වා ගච්ඡන්තං වා අනුගච්ඡෙය්‍ය, ඨිතං වා උපතිට්ඨෙය්‍ය, නිසින්නං වා උපනිසීදෙය්‍ය, නිපන්නං වා උපනිපජ්ජෙය්‍ය. න මේ සෝ මාරිස අමනුස්සෝ ලභෙය්‍ය ගාමේසු වා නිගමේසු වා සක්කාරං වා ගරුකාරං වා. න මේ සෝ මාරිස අමනුස්සෝ ලභෙය්‍ය ආළකමන්දාය රාජධානියා වත්ථුං වා වාසං වා. න මේ සෝ මාරිස අමනුස්සෝ ලභෙය්‍ය යක්ඛානං සමිතිං ගන්තුං, අපිස්සු නං මාරිස අමනුස්සා අනවය්හම්පි නං කරෙය්‍යුං අවිවයිහං. අපිස්සු නං මාරිස අමනුස්සා, අත්තාහි’පි පරිපුණ්ණාහි පරිභාසාහි පරිභාසෙය්‍යුං, අපිස්සු නං මාරිස අමනුස්සා, රිත්තම්පිස්ස පත්තං සීසේ නික්කුජ්ජෙය්‍යුං. අපිස්සු නං මාරිස අමනුස්සා සත්තධාපි’ස්ස මුද්ධං ඵාලෙය්‍යුං.

සන්ති හි මාරිස අමනුස්සා චණ්ඩා රුද්දා රභසා. තේ නේව මහාරාජානං ආදියන්ති. න මහාරාජානං පුරිසකානං ආදියන්ති. න මහාරාජානං පුරිසකානං පුරිසකානං ආදියන්ති, තේ ඛෝ තේ මාරිස අමනුස්සා මහාරාජානං අවරුද්ධා නාම වුච්චන්ති.

සෙය්‍යථාපි මාරිස රඤ්ඤෝ මාගධස්ස විජිතේ මහා චෝරා. තේ නේව රඤ්ඤෝ මාගධස්ස ආදියන්ති. න රඤ්ඤෝ මාගධස්ස පුරිසකානං ආදියන්ති. න රඤ්ඤෝ මාගධස්ස පුරිසකානං පුරිසකානං ආදියන්ති. තේ ඛෝ තේ මාරිස, මහාචෝරා රඤ්ඤෝ මාගධස්ස අවරුද්ධා නාම වුච්චන්ති.

ඒවමේව ඛෝ මාරිස, සන්ති හි අමනුස්සා චණ්ඩා රුද්දා රභසා. තේ නේව මහාරාජානං ආදියන්ති. න මහාරාජානං පුරිසකානං ආදියන්ති. න මහාරාජානං පුරිසකානං පුරිසකානං ආදියන්ති, තේ ඛෝ තේ මාරිස අමනුස්සා මහාරාජානං අවරුද්ධා නාම වුච්චන්ති.

යෝ හි කෝචි මාරිස අමනුස්සෝ; යක්ඛෝ වා යක්ඛිනී වා, යක්ඛපොතකෝ වා යක්ඛපෝතිකා වා, යක්ඛමහාමත්තෝ වා යක්ඛපාරිසජ්ජෝ වා යක්ඛපචාරෝ වා, ගන්ධබ්බෝ වා ගන්ධබ්බී වා, ගන්ධබ්බපෝතකෝ වා ගන්ධබ්බපෝතිකා වා, ගන්ධබ්බමහාමත්තෝ වා ගන්ධබ්බ පාරිසජ්ජෝ වා ගන්ධබ්බපචාරෝ වා, කුම්භණ්ඩෝ වා කුම්භණ්ඩී වා, කුම්භණ්ඩපෝතකෝ වා කුම්භණ්ඩපෝතිකා වා, කුම්භණ්ඩමහාමත්තෝ වා කුම්භණ්ඩපාරිසජ්ජෝවා, කුම්භණ්ඩපචාරෝ වා, නාගෝ වා නාගිනී වා, නාගපෝතකෝ වා නාගපෝතිකා වා, නාගමහාමත්තෝ වා, නාගපාරිසජ්ජෝ වා නාගපචාරෝ වා, පදුට්ඨචිත්තෝ; භික්ඛුං වා භික්ඛුනිං වා, උපාසකං වා උපාසිකං වා, ගච්ඡන්තං වා අනුගච්ඡෙය්‍ය. ඨිතං වා උපතිට්ඨෙය්‍ය, නිසින්නං වා උපනිසීදෙය්‍ය, නිපන්නං වා උපනිපජ්ජෙය්‍ය, ඉමේසං යක්ඛානං මහායක්ඛානං, සේනාපතීනං මහාසේනාපතීනං, උජ්ඣාපේතබ්බං වික්කන්දිතබ්බං විරවිතබ්බං; අයං යක්ඛෝ ගණ්හාති, අයං යක්ඛෝ ආවිසති, අයං යක්ඛෝ හේඨේති, අයං යක්ඛෝ විහේඨේති, අයං යක්ඛෝ හිංසති, අයං යක්ඛෝ විහිංසති, අයං යක්ඛෝ න මුඤ්චතීති.

කතමේසං යක්ඛානං මහායක්ඛානං සේනාපතීනං මහාසේනාපතීනං?

39. ඉන්දෝ සෝමෝ වරුණෝ ච - භාරද්වාජෝ පජාපතී,

චන්දනෝ කාමසෙට්ඨෝ ච - කින්නිඝණ්ඩු නිඝණ්ඩු ච.

40. පනාදෝ ඕපමඤ්ඤෝ ච - දේවසූතෝ ච මාතලී,

චිත්තසේනෝ ච ගන්ධබ්බෝ - නලෝ රාජා ජනේසභෝ.

41. සාතාගිරෝ හේමවතෝ - පුණ්ණකෝ කරතියෝ ගුළෝ,

සීවකෝ මුචලින්දෝ ච - වෙස්සාමිත්තෝ යුගන්ධරෝ.

42. ගෝපාලෝ සුප්පගේධෝ ච - හිරිනෙත්තී ච මන්දියෝ,

පඤ්චාලචණ්ඩෝ ආළවකෝ - පජ්ජුන්නෝ සුමනෝ සුමුඛෝ දධීමුඛෝ,

මණි මාණි චරෝ දීඝෝ - අථෝ සේරිස්සකෝ සහ.

ඉමේසං යක්ඛානං මහායක්ඛානං, සේනාපතීනං මහාසේනාපතීනං, උජ්ඣාපේතබ්බං වික්කන්දිතබ්බං විරවිතබ්බං; අයං යක්ඛෝ ගණ්හාති, අයං යක්ඛෝ ආවිසති, අයං යක්ඛෝ හේඨේති. අයං යක්ඛෝ විහේඨේති, අයං යක්ඛෝ හිංසති අයං යක්ඛෝ විහිංසති අයං යක්ඛෝ න මුඤ්චතීති.

අයං ඛෝ සා මාරිස, ආටානාටියා රක්ඛා, භික්ඛූනං භික්ඛුනීනං, උපාසකානං උපාසිකානං, ගුත්තියා රක්ඛාය අවිහිංසාය ඵාසුවිහාරායාති. හන්ද ච දානි මයං මාරිස ගච්ඡාම. බහුකිච්චා මයං බහුකරණීයාති.

යස්සදානි තුම්හේ මහා රාජානෝ කාලං මඤ්ඤථාති. අථ ඛෝ චත්තාරෝ මහාරාජානෝ උට්ඨායාසනා භගවන්තං අභිවාදෙත්වා පදක්ඛිණං කත්වා තත්ථේවන්තරධායිංසු. තේපි ඛෝ යක්ඛා උට්ඨායාසනා අප්පේකච්චේ භගවන්තං අභිවාදෙත්වා පදක්ඛිණං කත්වා තත්ථේවන්තරධායිංසු. අප්පේකච්චේ භගවතා සද්ධිං සම්මෝදිංසු සම්මෝදනීයං කථං සාරාණීයං වීතිසාරෙත්වා තත්ථේවන්තරධායිංසු. අප්පේකච්චේ යේන භගවා තේනඤ්ජලිං පනාමෙත්වා තත්ථේවන්තරධායිංසු. අප්පේකච්චේ නාමගොත්තං සාවෙත්වා. තත්ථේවන්තරධායිංසු. අප්පේකච්චේ තුණ්හීභූතා තත්ථේවන්තරධායිංසූති.

අථ ඛෝ භගවා තස්සා රත්තියා අච්චයේන භික්ඛූ ආමන්තේසි; ඉමං භික්ඛවේ රත්තිං චත්තාරෝ මහාරාජානෝ, මහතියා ච යක්ඛසේනාය, මහතියා ච ගන්ධබ්බසේනාය, මහතියා ච කුම්භණ්ඩසේනාය, මහතියා ච නාගසේනාය, චතුද්දිසං රක්ඛං ඨපෙත්වා චතුද්දිසං ගුම්බං ඨපෙත්වා චතුද්දිසං ඕවරණං ඨපෙත්වා අභික්කන්තාය රත්තියා අභික්කන්තවණ්ණා කේවලකප්පං ගිජ්ඣකූටං පබ්බතං ඕභාසෙත්වා යේනාහං තේනුපසංකමිංසු. උපසංකමිත්වා මං අභිවාදෙත්වා ඒකමන්තං නිසීදිංසු.

තේපි ඛෝ භික්ඛවේ යක්ඛා, අප්පේකච්චේ මං අභිවාදෙත්වා ඒකමන්තං නිසීදිංසු, අප්පේකච්චේ මම සද්ධිං සම්මෝදිංසු සම්මෝදනීයං කථං සාරාණීයං වීතිසාරෙත්වා ඒකමන්තං නිසීදිංසු. අප්පේකච්චේයේනාහං තේනඤ්ජලිං පණාමෙත්වා ඒකමන්තං නිසීදිංසු. අප්පේකච්චේ නාමගොත්තං සාවෙත්වා ඒකමන්තං නිසීදිංසු, අප්පේකච්චේ තුණ්හීභූතා ඒකමන්තං නිසීදිංසු. ඒකමන්තං නිසින්නෝ ඛෝ භික්ඛවේ වෙස්සවණෝ මහාරාජා මං ඒතදවෝච;

“සන්ති හි භන්තේ උළාරා යක්ඛා භගවතෝ අප්පසන්නා. සන්ති හි භන්තේ උළාරා යක්ඛා භගවතෝ පසන්නා. සන්ති හි භන්තේ මජ්ඣිමා යක්ඛා භගවතෝ අප්පසන්නා. සන්ති හි භන්තේ මජ්ඣිමා යක්ඛා භගවතෝ පසන්නා. සන්ති හි භන්තේ නීචා යක්ඛා භගවතෝ අප්පසන්නා. සන්ති හි භන්තේ නීචා යක්ඛා භගවතෝ පසන්නා. යේභුය්‍යේන ඛෝ පන භන්තේ යක්ඛා අප්පසන්නා යේව භගවතෝ. තං කිස්ස හේතු?

භගවා හි භන්තේ පාණාතිපාතා වේරමණියා ධම්මං දේසේති, අදින්නාදානා වේරමණියා ධම්මං දේසේති, කාමේසු මිච්ඡාචාරා වේරමණියා ධම්මං දේසේති, මුසාවාදා වේරමණියා ධම්මං දේසේති, සුරාමේරයමජ්ජපමාදට්ඨානා වේරමණියා ධම්මං දේසේති, යේභුය්‍යේන ඛෝ පන භන්තේ යක්ඛා අප්පටිවිරතා යේව පාණාතිපාතා, අප්පටිවිරතා අදින්නාදානා, අප්පටිවිරතා කාමේසු මිච්ඡාචාරා, අප්පටිවිරතා මුසාවාදා, අප්පටිවිරතා සුරාමේරයමජ්ජපමාදට්ඨානා. තේසන්තං හෝති අප්පියං අමනාපං.

සන්ති හි භන්තේ භගවතෝ සාවකා, අරඤ්ඤේ වනපත්ථානි පන්තානි සේනාසනානි පටිසේවන්ති අප්පසද්දානි අප්පනිග්ඝෝසානි විජනවාතානි මනුස්සරාහසෙය්‍යකානි පටිසල්ලානසාරුප්පානි. තත්ථ සන්ති උළාරා යක්ඛා නිවාසිනෝ යේ ඉමස්මිං භගවතෝ පාවචනේ අප්පසන්නා. තේසං පසාදාය උග්ගණ්හාතු භන්තේ භගවා ආටානාටියං රක්ඛං භික්ඛූනං භික්ඛුනීනං උපාසකානං උපාසිකානං ගුත්තියා රක්ඛාය අවිහිංසාය ඵාසුවිහාරායා”ති.

අධිවාසේසිං ඛෝ අහං භික්ඛවේ, තුණ්හීභාවේන. අථ ඛෝ භික්ඛවේ වෙස්සවණෝ මහාරාජා මං අධිවාසනං විදිත්වා තායං වේලායං ඉමං ආටානාටියං රක්ඛං අභාසි:

1. විපස්සිස්ස නමත්ථු - චක්ඛුමන්තස්ස සිරීමතෝ

සිඛිස්ස’පි නමත්ථු - සබ්බභූතානුකම්පිනෝ

2. වෙස්සභුස්ස නමත්ථු - නහාතකස්ස තපස්සිනෝ

නමත්ථු කකුසන්ධස්ස - මාරසේනාපමද්දිනෝ

3. කෝණාගමනස්ස නමත්ථු - බ්‍රාහ්මණස්ස වුසීමතෝ

කස්සපස්ස නමත්ථු - විප්පමුත්තස්ස සබ්බධි

4. අංගීරසස්ස නමත්ථු - සක්‍යපුත්තස්ස සිරීමතෝ

යෝ ඉමං ධම්මමදේසේසී - සබ්බදුක්ඛාපනූදනං

5. යේ චාපි නිබ්බුතා ලෝකේ - යථාභූතං විපස්සිසුං

තේ ජනා අපිසුණා - මහන්තා වීතසාරදා

6. හිතං දේවමනුස්සානං - යං නමස්සන්ති ගෝතමං

විජ්ජාචරණසම්පන්නං - මහන්තං වීතසාරදං

7. යතෝ උග්ගච්ඡති සුරියෝ - ආදිච්චෝ මණ්ඩලී මහා

යස්ස චුග්ගච්ඡමානස්ස - සංවරී පි නිරුජ්ඣති

8. යස්ස චුග්ගතේ සුරියේ - දිවසෝ’ති පවුච්චති

රහදෝ පි තත්ථ ගම්භීරෝ - සමුද්දෝ සරිතෝදකෝ

9. ඒවං නං තත්ථ ජානන්ති - සමුද්දෝ සරිතෝදකෝ,

ඉතෝ සා පුරිමා දිසා - ඉති නං ආචික්ඛතී ජනෝ

10. යං දිසං අභිපාලේති - මහාරාජා යසස්සි සෝ

ගන්ධබ්බානං ආධිපති - ධතරට්ඨෝ’ති නාම සෝ

11. රමතී නච්චගීතේහි - ගන්ධබ්බේහි පුරක්ඛතෝ

පුත්තා පි තස්ස බහවෝ - ඒකනාමා’ති මේ සුතං,

12. අසීතිං දස ඒකෝ ච - ඉන්දනාමා මහබ්බලා

තේ චාපි බුද්ධං දිස්වාන - බුද්ධං ආදිච්චබන්ධුනං

13. දූරතෝ’ව නමස්සන්ති - මහන්තං වීතසාරදං

නමෝ තේ පුරිසාජඤ්ඤ - නමෝ තේ පුරිසුත්තම

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”

14. යේන පේතා පවුච්චන්ති - පිසුණා පිට්ඨිමංසිකා,

පාණාතිපාතිනෝ ලුද්දා - චෝරා නේකතිකා ජනා.

15. ඉතෝ සා දක්ඛිණා දිසා - ඉති නං ආචික්ඛතී ජනෝ

යං දිසං අභිපාලේති - මහාරාජා යසස්සිසෝ

16. කුම්භණ්ඩානං ආධිපති - විරූළ්හෝ ඉති නාමසෝ

රමතී නච්චගීතේහි - කුම්භණ්ඬේහි පුරක්ඛතෝ

17. පුත්තාපි තස්ස බහවෝ - ඒකනාමාති මේ සුතං,

අසීතිං දස ඒකෝ ච - ඉන්දනාමා මහබ්බලා

18. තේ චාපි බුද්ධං දිස්වාන - බුද්ධං ආදිච්චබන්ධුනං,

දූරතෝව නමස්සන්ති - මහන්තං වීතසාරදං,

නමෝ තේ පුරිසාජඤ්ඤ - නමෝ තේ පුරිසුත්තම.

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”

19. යත්ථ චොග්ගච්ඡති සුරියෝ - ආදිච්චෝ මණ්ඩලී මහා

යස්ස චොග්ගච්ඡමානස්ස - දිවසෝපි නිරුජ්ඣති

20. යස්ස චොග්ගතේ සුරියේ - සංවරීති පවුච්චති

රහදෝපි තත්ථ ගම්භීරෝ - සමුද්දෝ සරිතෝදකෝ

21. ඒවං නං තත්ථ ජානන්ති - සමුද්දෝ සරිතෝදකෝ,

ඉතෝ සා පච්ඡිමා දිසා - ඉති නං ආචික්ඛතී ජනෝ.

යං දිසං අභිපාලේති - මහාරාජා යසස්සිසෝ.

22. නාගානඤ්ච ආධිපති - විරූපක්ඛෝ ඉති නාමසෝ

රමතී නච්චගීතේහී - නාගේහේව පුරක්ඛතෝ

23. පුත්තාපි තස්ස බහවෝ - ඒකනාමාති මේ සුතං,

අසීතිං දස ඒකෝ ච - ඉන්දනාමා මහබ්බලා.

24. තේ චාපි බුද්ධං දිස්වාන - බුද්ධං ආදිච්චබන්ධුනං,

දූරතෝව නමස්සන්ති - මහන්තං වීතසාරදං,

නමෝ තේ පුරිසාජඤ්ඤ - නමෝ තේ පුරිසුත්තම.

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”.

25. යේන උත්තරකුරූ රම්මා - මහානේරු සුදස්සනෝ,

මනුස්සා තත්ථ ජායන්ති - අමමා අපරිග්ගහා.

26. න තේ බීජං පවපන්ති - නපි නීයන්ති නංගලා,

අකට්ඨපාකිමං සාලිං - පරිභුඤ්ජන්ති මානුසා.

27. අකණං අථුසං සුද්ධං - සුගන්ධං තණ්ඩුලප්ඵලං,

තුණ්ඩිකීරේ පචිත්වාන - තතෝ භුඤ්ජන්ති භෝජනං.

28. ගාවිං ඒකඛුරං කත්වා - අනුයන්ති දිසෝදිසං.

පසුං ඒකඛුරං කත්වා - අනුයන්ති දිසෝදිසං.

29. ඉත්ථිවාහනං කත්වා - අනුයන්ති දිසෝදිසං,

පුරිසවාහනං කත්වා - අනුයන්ති දිසෝදිසං.

30. කුමාරිවාහනං කත්වා - අනුයන්ති දිසෝදිසං,

කුමාරවාහනං කත්වා - අනුයන්ති දිසෝදිසං.

තේ යානේ අභිරූහිත්වා සබ්බාදිසා අනුපරියන්ති පචාරා තස්ස රාජිනෝ.

31. හත්ථියානං අස්සයානං - දිබ්බං යානං උපට්ඨිතං,

පාසාදා සිවිකා චේව - මහාරාජස්ස යසස්සිනෝ.

තස්ස ච නගරා අහූ - අන්තලික්ඛේ සුමාපිතා.

ආටානාටා කුසිනාටා පරකුසිනාටා නාටපුරියා පරකුසිතනාටා, උත්තරේන කපීවන්තෝ ජනෝඝමපරේන ච, නවනවතියෝ අම්බර අම්බරවතියෝ ආළකමන්දා නාම රාජධානි. කුවේරස්ස හි ඛෝ පන මාරිස මහාරාජස්ස විසාණා නාම රාජධානි තස්මා කුවේරෝ මහාරාජා වෙස්සවණෝති පවුච්චති, පච්චේ සන්තෝ පකාසෙන්ති තතෝලා තත්තලා තතෝතලා, ඕජසි තේජසි තතෝජසි සූරෝ රාජා අරිට්ඨෝ නේමි, රහදෝපි තත්ථ ධරණී නාම, යතෝ මේඝා පවස්සන්ති වස්සා යතෝ පතායන්ති, සභාපි තත්ථ භගලවතී නාම යත්ථ යක්ඛා පයිරුපාසන්ති.

32. තත්ථ නිච්චඵලා රුක්ඛා - නානාදිජගණායුතා,

මයුරකොඤ්චාභිරුදා - කෝකිලාදිහි වග්ගුභි.

33. ජීවංජීවක සද්දෙත්ථ - අථෝ ඔට්ඨවචිත්තකා,

කුකුත්ථකා කුළීරකා - වනේ පොක්ඛරසාතකා.

34. සුකසාලිකසද්දෙත්ථ - දණ්ඩමානවකානි ච,

සෝභති සබ්බකාලං සා - කුවේරනලිනී සදා.

35. ඉතෝ සා උත්තරා දිසා - ඉති නං ආචික්ඛතී ජනෝ,

යං දිසං අභිපාලේති - මහාරාජා යසස්සිසෝ.

36. යක්ඛානං ආධිපති - කුවේරෝ ඉති නාමසෝ.

රමතී නච්චගීතේහි - යක්ඛේහි පුරක්ඛතෝ

37. පුත්තාපි තස්ස බහවෝ - ඒකනාමාති මේ සුතං,

අසීතිං දස ඒකෝ ච - ඉන්දනාමා මහබ්බලා.

38. තේ චාපි බුද්ධං දිස්වාන - බුද්ධං ආදිච්චබන්ධුනං,

දූරතෝව නමස්සන්ති - මහන්තං වීතසාරදං,

නමෝ තේ පුරිසාජඤ්ඤ - නමෝ තේ පුරිසුත්තම.

කුසලේන සමෙක්ඛසි, අමනුස්සා පි තං වන්දන්ති, සුතං නේතං අභිණ්හසෝ තස්මා ඒවං වදේමසේ; “ජිනං වන්දථ ගෝතමං’ජිනං වන්දාම ගෝතමං. විජ්ජාචරණසම්පන්නං බුද්ධං වන්දාම ගෝතමං”ති.

අයං ඛෝ සා මාරිස ආටානාටියා රක්ඛා, භික්ඛූනං භික්ඛුණීනං උපාසකානං උපාසිකානං. ගුත්තියා රක්ඛාය අවිහිංසාය ඵාසුවිහාරායාති. යස්ස කස්සචි මාරිස භික්ඛුස්ස වා භික්ඛුණියා වා උපාසකස්ස වා උපාසිකාය වා, අයං ආටානාටියා රක්ඛා. සුග්ගහිතා භවිස්සති සමත්තා පරියාපුතා. තඤ්චේ අමනුස්සෝ; යක්ඛෝ වා යක්ඛිනීවා, යක්ඛපෝතකෝ වා යක්ඛපෝතිකා වා, යක්ඛමහාමත්තෝ වා යක්ඛපාරිසජ්ජෝ වා යක්ඛපචාරෝ වා, ගන්ධබ්බෝ වා ගන්ධබ්බී වා, ගන්ධබ්බපෝතකෝ වා ගන්ධබ්බපෝතිකා වා, ගන්ධබ්බමහාමත්තෝ වා ගන්ධබ්බ පාරිසජ්ජෝ වා ගන්ධබ්බපචාරෝ වා, කුම්භණ්ඩෝ වා කුම්භණ්ඩී වා, කුම්භණ්ඩපෝතකෝ වා කුම්භණ්ඩපෝතිකා වා, කුම්භණ්ඩමහාමත්තෝ වා කුම්භණ්ඩපාරිසජ්ජෝවා, කුම්භණ්ඩපචාරෝ වා, නාගෝ වා නාගිනී වා, නාගපෝතකෝ වා නාගපෝතිකා වා, නාගමහාමත්තෝ වා, නාගපාරිසජ්ජෝ වා නාගපචාරෝ වා, පදුට්ඨචිත්තෝ; භික්ඛුං වා භික්ඛුනිං වා උපාසකං වා උපාසිකං වා ගච්ඡන්තං වා අනුගච්ඡෙය්‍ය, ඨිතං වා උපතිට්ඨෙය්‍ය, නිසින්නං වා උපනිසීදෙය්‍ය, නිපන්නං වා උපනිපජ්ජෙය්‍ය. න මේ සෝ මාරිස අමනුස්සෝ ලභෙය්‍ය ගාමේසු වා නිගමේසු වා සක්කාරං වා ගරුකාරං වා. න මේ සෝ මාරිස අමනුස්සෝ ලභෙය්‍ය ආළකමන්දාය රාජධානියා වත්ථුං වා වාසං වා. න මේ සෝ මාරිස අමනුස්සෝ ලභෙය්‍ය යක්ඛානං සමිතිං ගන්තුං, අපිස්සු නං මාරිස අමනුස්සා අනවය්හම්පි නං කරෙය්‍යුං අවිවයිහං. අපිස්සු නං මාරිස අමනුස්සා, අත්තාහිපි පරිපුණ්ණාහි පරිභාසාහි පරිභාසෙය්‍යුං, අපිස්සු නං මාරිස අමනුස්සා, රිත්තම්පිස්ස පත්තං සීසේ නික්කුජ්ජෙය්‍යුං. අපිස්සු නං මාරිස අමනුස්සා සත්තධාපිස්ස මුද්ධං ඵාලෙය්‍යුං.

සන්ති හි මාරිස අමනුස්සා චණ්ඩා රුද්දා රභසා. තේ නේව මහාරාජානං ආදියන්ති. න මහාරාජානං පුරිසකානං ආදියන්ති. න මහාරාජානං පුරිසකානං පුරිසකානං ආදියන්ති, තේ ඛෝ තේ මාරිස අමනුස්සා මහාරාජානං අවරුද්ධා නාම වුච්චන්ති.

සෙය්‍යථාපි මාරිස රඤ්ඤෝ මාගධස්ස විජිතේ මහා චෝරා. තේ නේව රඤ්ඤෝ මාගධස්ස ආදියන්ති. න රඤ්ඤෝ මාගධස්ස පුරිසකානං ආදියන්ති. න රඤ්ඤෝ මාගධස්ස පුරිසකානං පුරිසකානං ආදියන්ති. තේ ඛෝ තේ මාරිස, මහාචෝරා රඤ්ඤෝ මාගධස්ස අවරුද්ධා නාම වුච්චන්ති.

ඒවමේව ඛෝ මාරිස, සන්ති හි අමනුස්සා චණ්ඩා රුද්දා රභසා. තේ නේව මහාරාජානං ආදියන්ති. න මහා රාජානං පුරිසකානං ආදියන්ති. න මහාරාජානං පුරිසකානං පුරිසකානං ආදියන්ති, තේ ඛෝ තේ මාරිස අමනුස්සා මහාරාජානං අවරුද්ධා නාම වුච්චන්ති.

යෝ හි කෝචි මාරිස අමනුස්සෝ; යක්ඛෝ වා යක්ඛිනී වා, යක්ඛපොතකෝ වා යක්ඛපෝතිකා වා, යක්ඛමහාමත්තෝ වා යක්ඛපාරිසජ්ජෝ වා යක්ඛපචාරෝ වා, ගන්ධබ්බෝ වා ගන්ධබ්බී වා, ගන්ධබ්බපෝතකෝ වා ගන්ධබ්බපෝතිකා වා, ගන්ධබ්බමහාමත්තෝ වා ගන්ධබ්බ පාරිසජ්ජෝ වා ගන්ධබ්බපචාරෝ වා, කුම්භණ්ඩෝ වා කුම්භණ්ඩී වා, කුම්භණ්ඩපෝතකෝ වා කුම්භණ්ඩපෝතිකා වා, කුම්භණ්ඩමහාමත්තෝ වා කුම්භණ්ඩපාරිසජ්ජෝවා, කුම්භණ්ඩපචාරෝ වා, නාගෝ වා නාගිනී වා, නාගපෝතකෝ වා නාගපෝතිකා වා, නාගමහාමත්තෝ වා, නාගපාරිසජ්ජෝ වා නාගපචාරෝ වා, පදුට්ඨචිත්තෝ; භික්ඛුං වා භික්ඛුනිං වා, උපාසකං වා උපාසිකං වා, ගච්ඡන්තං වා අනුගච්ඡෙය්‍ය. ඨිතං වා උපතිට්ඨෙය්‍ය, නිසින්නං වා උපනිසීදෙය්‍ය, නිපන්නං වා උපනිපජ්ජෙය්‍ය, ඉමේසං යක්ඛානං මහායක්ඛානං, සේනාපතීනං මහාසේනාපතීනං, උජ්ඣාපේතබ්බං වික්කන්දිතබ්බං විරවිතබ්බං; අයං යක්ඛෝ ගණ්හාති, අයං යක්ඛෝ ආවිසති, අයං යක්ඛෝ හේඨේති, අයං යක්ඛෝ විහේඨේති, අයං යක්ඛෝ හිංසති, අයං යක්ඛෝ විහිංසති, අයං යක්ඛෝ න මුඤ්චතීති.

කතමේසං යක්ඛානං මහායක්ඛානං සේනාපතීනං මහාසේනාපතීනං?

39. ඉන්දෝ සෝමෝ වරුණෝ ච - භාරද්වාජෝ පජාපතී,

චන්දනෝ කාමසෙට්ඨෝ ච - කින්නුඝණ්ඩු නිඝණ්ඩු ච.

40. පනාදෝ ඕපමඤ්ඤෝ ච - දේවසූතෝ ච මාතලී,

චිත්තසේනෝ ච ගන්ධබ්බෝ - නලෝ රාජා ජනේසභෝ.

41. සාතාගිරෝ හේමවතෝ - පුණ්ණකෝ කරතියෝ ගුළෝ,

සීවකෝ මුචලින්දෝ ච - වෙස්සාමිත්තෝ යුගන්ධරෝ.

42. ගෝපාලෝ සුප්පගේධෝ ච - හිරිනෙත්තී ච මන්දියෝ,

පඤ්චාලචණ්ඩෝ ආළවකෝ - පජ්ජුන්නෝ සුමනෝ සුමුඛෝ දධීමුඛෝ,

මණි මාණි චරෝ දීඝෝ - අථෝ සේරිස්සකෝ සහ.

ඉමේසං යක්ඛානං මහායක්ඛානං, සේනාපතීනං මහාසේනාපතීනං, උජ්ඣාපේතබ්බං වික්කන්දිතබ්බං විරවිතබ්බං; අයං යක්ඛෝ ගණ්හාති, අයං යක්ඛෝ ආවිසති, අයං යක්ඛෝ හේඨේති. අයං යක්ඛෝ විහේඨේති, අයං යක්ඛෝ හිංසති අයං යක්ඛෝ විහිංසති අයං යක්ඛෝ න මුඤ්චතීති.

අයං ඛෝ සා මාරිස, ආටානාටියා රක්ඛා, භික්ඛූනං භික්ඛුනීනං, උපාසකානං උපාසිකානං, ගුත්තියා රක්ඛාය අවිහිංසාය ඵාසුවිහාරායාති. හන්ද ච දානි මයං මාරිස ගච්ඡාම. බහුකිච්චා මයං බහුකරණීයාති.

යස්ස දානි තුම්හේ මහා රාජානෝ කාලං මඤ්ඤථාති. අථ ඛෝ භික්ඛවේ චත්තාරෝ මහාරාජානෝ උට්ඨායාසනා මං අභිවාදෙත්වා පදක්ඛිණං කත්වා තත්ථේවන්තරධායිංසු. තේපි ඛෝ භික්ඛවේ, යක්ඛා උට්ඨායාසනා, අප්පේකච්චේ මං අභිවාදෙත්වා පදක්ඛිණං කත්වා තත්ථේවන්තරධායිංසු. අප්පේකච්චේ මයා සද්ධිං සම්මෝදිංසු සම්මෝදනීයං කථං සාරාණීයං වීතිසාරෙත්වා තත්ථේවන්තරධායිංසු. අප්පේකච්චේ යේනා’හං තේනඤ්ජලිං පනාමෙත්වා තත්ථේවන්තරධායිංසු. අප්පේකච්චේ නාමගොත්තං සාවෙත්වා තත්ථේවන්තරධායිංසු. අප්පේකච්චේ තුණ්හීභූතා තත්ථේවන්තරධායිංසූති.

උග්ගණ්හාථ භික්ඛවේ ආටානාටියං රක්ඛං, පරියාපුණාථ භික්ඛවේ ආටානාටියං රක්ඛං, ධාරේථ භික්ඛවේ ආටානාටියං රක්ඛං අත්ථසංහිතා භික්ඛවේ ආටානාටියා රක්ඛා, භික්ඛූනං භික්ඛුනීනං උපාසකානං උපාසිකානං, ගුත්තියා රක්ඛාය අවිහිංසාය ඵාසුවිහාරායාති. ඉදමවෝච භගවා. අත්තමනා තේ භික්ඛූ භගවතෝ භාසිතං අභිනන්දුන්ති.

ඒතේන සච්චේන සුවත්ථි හෝතු!

# ධම්මචේතිය සුත්තං

ඒවං මේ සුතං./ ඒකං සමයං භගවා/ සක්කේසු විහරති/ මේදතළුම්පං නාම සක්‍යානං නිගමෝ./

තේන ඛෝ පන සමයේන/ රාජා පසේනදී කෝසලෝ/ නගරකං අනුප්පත්තෝ හෝති/ කේනචිදේව කරණීයේන./

අථ ඛෝ රාජා පසේනදී කෝසලෝ/ දීඝංකාරායනං ආමන්තේසි./ යෝජේහි සම්ම කාරායන,/ භද්‍රානි භද්‍රානි යානානි,/ උය්‍යානභූමිං ගච්ඡාම/ සුභූමිං දස්සනායා’ති./

ඒවං දේවාති ඛෝ දීඝෝකාරායනෝ/ රඤ්ඤෝ පසේනදිස්ස කෝසලස්ස පටිස්සුත්වා/ භද්‍රානි භද්‍රානි යානානි යෝජාපෙත්වා/ රඤ්ඤෝ පසේනදිස්ස කෝසලස්ස පටිවේදේසි./ යුත්තානි ඛෝ දේව භද්‍රානි, භද්‍රානි යානානි,/ යස්සදානි කාලං මඤ්ඤසීති./

අථ ඛෝ රාජා පසේනදී කෝසලෝ/ භද්‍රං යානං අභිරුහිත්වා/ භද්‍රේහි භද්‍රේහි යානේහි නගරම්හා නිය්‍යාසි/ මහච්ච රාජානුභාවේන/ යේන ආරාමෝ තේන පායාසී./ යාවතිකා යානස්ස භූමි යානේන ගන්ත්වා/ යානා පච්චෝරෝහිත්වා පත්තිකෝව ආරාමං පාවිසි./

අදස්සා ඛෝ රාජා පසේනදී කෝසලෝ/ ආරාමේ ජංඝාවිහාරං අනුචංකමමානෝ අනුවිචරමානෝ/ රුක්ඛමූලානි පාසාදිකානි පාසාදනීයානි /අප්පසද්දානි අප්පනිග්ඝෝසානි/ විජනවාතාති මනුස්සරාහසෙය්‍යකානි /පටිසල්ලානසාරුප්පානි./ දිස්වාන භගවන්තං යේව ආරබ්භ සති උදපාදි./

ඉමානි ඛෝ තානි රුක්ඛමූලානි/ පාසාදිකානි පාසාදනීයානි/ අප්පසද්දානි අප්පනිග්ඝෝසානි/ විජනවාතාති මනුස්සරාහසෙය්‍යකානි/ පටිසල්ලානසාරුප්පානි./ යත්ථ සුදං මයං තං භගවන්තං පයිරුපාසාම/ අරහන්තං සම්මාසම්බුද්ධන්’ති./

අථ ඛෝ රාජා පසේනදී කෝසලෝ/ දීඝං කාරායනං ආමන්තේසි./

ඉමානි ඛෝ සම්ම කාරායන,/ තානි රුක්ඛමූලානි/ පාසාදිකානි පාසාදනීයානි/ අප්පසද්දානි අප්පනිග්ඝෝසානි/ විජනවාතානි මනුස්සරාහසෙය්‍යකානි/ පටිසල්ලානසාරුප්පානි./ යත්ථ සුදං මයං තං භගවන්තං පයිරුපාසාම/ අරහන්තං සම්මාසම්බුද්ධං./ කහං නු ඛෝ සම්ම කාරායන,/ ඒතරහි සෝ භගවා විහරති/ අරහං සම්මාසම්බුද්ධෝති?/

අත්ථි මහාරාජ,/ මේදතළුම්පං නාම සක්‍යානං නිගමෝ./ තත්ථ සෝ භගවා ඒතරහි/ අරහං සම්මාසම්බුද්ධෝ විහරතී’ති./

කීව දූරෝ පන සම්ම කාරායන,/ නගරකම්හා මේදතළුම්පං නාම සක්‍යානං නිගමෝ හෝතීති?/

න දූරේ මහාරාජ,/ තීණි යෝජනානි./ සක්කා දිවසාවසේසේන ගන්තුන්ති. /

තේන හි සම්ම කාරායන,/ යෝජේහි භද්‍රානි භද්‍රානි යානානි/ ගමිස්සාම මයං තං භගවන්තං දස්සනාය/ අරහන්තං සම්මාසම්බුද්ධන්’ති./

ඒවං දේවාති ඛෝ දීඝෝ කාරායනෝ/ රඤ්ඤෝ පසේනදිස්ස කෝසලස්ස පටිස්සුත්වා/ භද්‍රානි භද්‍රානි යානානි යෝජාපෙත්වා/ රඤ්ඤෝ පසේනදිස්ස කෝසලස්ස පටිවේදේසි./ යුත්තානි ඛෝ තේ දේව භද්‍රානි භද්‍රානි යානානි,/ යස්සදානි කාලං මඤ්ඤසීති./

අථ ඛෝ රාජා පසේනදි කෝසලෝ/ භද්‍රං යානං අභිරුහිත්වා/ භද්‍රේහි භද්‍රේහි යානේහි/ නගරකම්හා නික්ඛමිත්වා/ යේන මේදතළුම්පං නාම සක්‍යානං නිගමෝ/ තේන පායාසි./ තේනේව දිවසාවසේසෙන/ මේදතළුම්පං නාම සක්‍යානං නිගමං සම්පාපුණි/ යේන ආරාමෝ තේන පායාසි./ යාවතිකා යානස්ස භූමි යානේන ගන්ත්වා/ යානා පච්චෝරෝහිත්වා/ පත්තිකෝව ආරාමං පාවිසි./

තේන ඛෝ පන සමයේන සම්බහුලා භික්ඛූ/ අබ්භෝකාසේ චංකමන්ති./ අථ ඛෝ රාජා පසේනදී කෝසලෝ/ යේන තේ භික්ඛූ තේනුපසංකමි./ උපසංකමිත්වා තේ භික්ඛූ ඒතදවෝච./

කහං නු ඛෝ භන්තේ, ඒතරහි සෝ භගවා විහරති/ අරහං සම්මා සම්බුද්ධෝ,/ දස්සනකාමා හි මයං තං භගවන්තං අරහන්තං සම්මාසම්බුද්ධන්’ති./

ඒසෝ මහාරාජ විහාරෝ සංවුතද්වාරෝ/ තේන අප්පසද්දෝ උපසංකමිත්වා/ අතරමානෝ ආලින්දං පවිසිත්වා/ උක්කාසිත්වා අග්ගලං ආකෝටේහි,/ විවරිස්සති තේ භගවා ද්වාරන්ති./

අථ ඛෝ රාජා පසේනදි කෝසලෝ/ තත්ථේව ඛග්ගඤ්ච උණ්හීසඤ්ච/ දීඝස්ස කාරායනස්ස පාදාසි./ අථ ඛෝ දීඝස්ස කාරායනස්ස ඒතදහෝසි./ රහායති ඛෝ ඉදානි මහාරාජා./ තේන ඉධේවදානි මයා ඨාතබ්බන්ති./

අථ ඛෝ රාජා පසේනදි කෝසලෝ/ යේන සෝ විහාරෝ සංවුතද්වාරෝ/ තේන අප්පසද්දෝ උපසංකමිත්වා/ අතරමානෝ ආලින්දං පවිසිත්වා/ උක්කාසිත්වා අග්ගලං ආකෝටේසි,/ විවරි භගවා ද්වාරං./

අථ ඛෝ රාජා පසේනදි කෝසලෝ/ විහාරං පවිසිත්වා/ භගවතෝ පාදේ සිරසා නිපතිත්වා/ භගවතෝ පාදානි මුඛේන ච පරිචුම්බති./ පාණීහි ච පරිසම්බාහති,/ නාමඤ්ච සාවේති./ රාජාහං භන්තේ, පසේනදි කෝසලෝ,/ රාජාහං භන්තේ, පසේනදි කෝසලෝ ති./

කිං පන ත්වං මහාරාජ, අත්ථවසං සම්පස්සමානෝ/ ඉමස්මිං සරීරේ/ ඒවරූපං පරමනිපච්චාකාරං කරෝසි/ චිත්තූපහාරං උපදංසේසීති?/

අත්ථි ඛෝ මේ භන්තේ, භගවති ධම්මන්වයෝ,/ හෝති සම්මා සම්බුද්ධෝ භගවා,/ ස්වාක්ඛාතෝ භගවතා ධම්මෝ,/ සුපටිපන්නෝ භගවතෝ සාවකසංඝෝති./

ඉධාහං භන්තේ, පස්සාමි/ ඒකේ සමණබ්‍රාහ්මණේ/ පරියන්තකතං බ්‍රහ්මචරියං චරන්ති./ දසපි වස්සානි, වීසතිම්පි වස්සානි,/ තිංසම්පි වස්සානි, චත්තාරීසම්පි වස්සානි.

තේ අපරේන සමයේන/ සුනහාතා සුවිලිත්තා කප්පිතකේසමස්සු/ පඤ්චහි කාමගුණේහි සමප්පිතා සමංගීභූතා පරිචාරෙන්ති./

ඉධ පනාහං භන්තේ, භික්ඛූ පස්සාමි/ යාවජීවං අපාණකෝටිකං පරිපුණ්ණං පරිසුද්ධං බ්‍රහ්මචරියං චරන්තේ,/ න ඛෝ පනාහං භන්තේ, ඉතෝ බහිද්ධා/ අඤ්ඤං ඒවං පරිපුණ්ණං පරිසුද්ධං/ බ්‍රහ්මචරියං සමනුපස්සාමි./ අයම්පි ඛෝ මේ භන්තේ, භගවති ධම්මන්වයෝ,/ හෝති සම්මා සම්බුද්ධෝ භගවා,/ ස්වාක්ඛාතෝ භගවතා ධම්මෝ,/ සුපටිපන්නෝ භගවතෝ සාවක සංඝෝති./

පුන ච පරං භන්තේ,/ රාජානෝපි රාජූහි විවදන්ති./ ඛත්තියාපි ඛත්තියේහි විවදන්ති./ බ්‍රාහ්මණාපි බ්‍රාහ්මණේහි විවදන්ති./ ගහපතීපි ගහපතීහි විවදන්ති./ මාතාපි පුත්තේන විවදති./ පුත්තෝපි මාතරා විවදති./ පිතාපි පුත්තේන විවදති./ පුත්තෝපි පිතරා විවදති./ භාතාපි භාතරා විවදති./ භාතාපි භගිනියා විවදති./ භගිනියාපි භාතරා විවදති./ සහයෝපි සහයේන විවදති./

ඉධ පනාහං භන්තේ භික්ඛූ පස්සාමි/ සමග්ගා සම්මෝදමානා අවිවදමානා/ ඛීරෝදකීභූතා අඤ්ඤමඤ්ඤං පියචක්ඛූහි සම්පස්සන්තා විහරන්ති./ න ඛෝ පනාහං භන්තේ ඉතෝ බහිද්ධා/ අඤ්ඤං ඒවං සමග්ගං පරිසං සමනුපස්සාමි./ අයම්පි ඛෝ මේ භන්තේ, භගවති ධම්මන්වයෝ,/ හෝති සම්මා සම්බුද්ධෝ භගවා,/ ස්වාක්ඛාතෝ භගවතා ධම්මෝ,/ සුපටිපන්නෝ භගවතෝ සාවක සංඝෝති./

පුන ච පරා’හං භන්නේ,/ ආරාමේන ආරාමං/ උය්‍යානේන උය්‍යානං/ අනුචංකමාමි අනුවිචරාමි./ සෝහං තත්ථ පස්සාමි ඒකේ සමණබ්‍රාහ්මණේ/ කිසේ ලූඛේ දුබ්බණ්ණේ/ උප්පණ්ඩුප්පණ්ඩුකජාතේ ධමනිසන්ථතගත්තේ/ න විය මඤ්ඤේ චක්ඛුං බන්ධන්තේ ජනස්ස දස්සනාය./ තස්ස මය්හං භන්තේ ඒවං හෝති./ අද්ධා ඉමේ ආයස්මන්තෝ/ අනභිරතා වා බ්‍රහ්මචරියං චරන්ති./ අත්ථි වා නේසං කිඤ්චි පාපංකම්මං කතං පටිච්ඡන්නං/ තථා ඉමේ ආයස්මන්තෝ/ කිසා ලූඛා දුබ්බණ්ණා/ උප්පණ්ඩුප්පණ්ඩුකජාතා ධමනිසන්ථතගත්තා,/ න විය මඤ්ඤේ චක්ඛුං බන්ධන්ති ජනස්ස දස්සනායාති./ ත්‍යාහං උපසංකමිත්වා ඒවං වදාමි./ කින්නු තුම්හේ ආයස්මන්තෝ/ කිසා ලූඛා දුබ්බණ්ණා/ උප්පණ්ඩුප්පණ්ඩුකජාතා ධමනිසන්ථතගත්තා,/ න විය මඤ්ඤේ චක්ඛුං බන්ධථ ජනස්ස දස්සනායාති./ තේ ඒවමාහංසු./ බන්ධුකරෝගෝ නෝ මහාරාජාති./

ඉධ පනාහං භන්තේ භික්ඛූ පස්සාමි/ හට්ඨපහට්ඨා උදග්ගුදග්ගා/ අභිරතරූපා පීණීතින්ද්‍රියා/ අප්පොස්සුක්කා පන්නලෝමා පරදවුත්තා/ මිගභූතේන චේතසා විහරන්ති/ තස්ස මය්හං භන්තේ ඒවං හෝති./ අද්ධා ඉමේ ආයස්මන්තෝ/ තස්ස භගවතෝ සාසනේ/ උළාරං පුබ්බේනාපරං විසේසං සඤ්ජානන්ති,/ තථා ඉමේ ආයස්මන්තෝ/ හට්ඨපහට්ඨා උදග්ගුදග්ගා/ අභිරතරූපා පීණිතින්ද්‍රියා/ අප්පොස්සුක්කා පන්නලෝමා පරදවුත්තා/ මිගභූතේත චේතසා විහරන්තිී’ති./ අයම්පි ඛෝ මේ භන්තේ, භගවති ධම්මන්වයෝ,/ හෝති සම්මා සම්බුද්ධෝ භගවා,/ ස්වාක්ඛාතෝ භගවතා ධම්මෝ,/ සුපටිපන්නෝ භගවතෝ සාවක සංඝෝති./

පුන ච පරා’හං භන්තේ,/ රාජා ඛත්තියෝ මුද්ධාවසිත්තෝ/ පහෝමි ඝාතේතායං වා ඝාතේතුං/ ජාපේතායං වා ජාපේතුං./ පබ්බාජේතායං වා පබ්බාජේතුං./ තස්ස මය්හං භන්තේ අට්ටකරණේ නිසින්නස්ස/ අන්තරන්තරා කථං ඕපාතෙන්ති./ සෝහං න ලභාමි,/ මාමේ භොන්තෝ අට්ටකරණේ නිසින්නස්ස/ මේ අන්තරන්තරා කථං ඕපාතේථ./ කථාපරියෝසනං මේ භවන්තෝ ආගමෙන්තූති./ තස්ස මය්හං භන්තේ./ අන්තරන්තරාව කථං ඕපාතෙන්ති./

ඉධ පනාහං භන්තේ, භික්ඛූ පස්සාමි/ යස්මිං සමයේ භගවා/ අනේකසතාය පරිසාය ධම්මං දේසේති./ නේව තස්මිං සමයේ භගවතෝ සාවකානං/ ඛිපිතසද්දෝ වා හෝති උක්කාසිතසද්දෝ වා./ භූතපුබ්බං භන්තේ,/ භගවා අනේකසතාය පරිසාය ධම්මං දේසේසි./ තත්‍රඤ්ඤතරෝ භගවතෝ සාවකෝ උක්කාසි./ තමේනඤ්ඤතරෝ සබ්‍රහ්මචාරී ජණ්ණුකේන ඝට්ටේසි./ අප්පසද්දෝ ආයස්මා හෝතු, / මායස්මා සද්දමකාසි./ සත්ථා නෝ භගවා ධම්මං දේසේතීති./ තස්ස මය්හං භන්තේ ඒතදහෝසි./ අච්ඡරියං වත භෝ, අබ්භූතං වත භෝ./ අදණ්ඬේන වත කිර භෝ අසත්ථේන/ ඒවං සුවිනීතා පරිසා භවිස්සතීති./ න ඛෝ පනාහං භන්තේ ඉතෝ බහිද්ධා/ අඤ්ඤං ඒවං සුවිනීතං පරිසං සමනුපස්සාමි./ අයම්පි ඛෝ මේ භන්තේ, භගවති ධම්මන්වයෝ,/ හෝති සම්මා සම්බුද්ධෝ භගවා,/ ස්වාික්ඛාතෝ භගවතා ධම්මෝ,/ සුපටිපන්නෝ භගවතෝ සාවක සංඝෝති./

පුන ච පරා’හං භන්තේ,/ පස්සාමි ඉධේකච්චේ ඛත්තියපණ්ඩිතේ නිපුණේ කතපරප්පවාදේ වාළවේධිරූපේ වෝභින්දන්තා මඤ්ඤේ චරන්ති පඤ්ඤාගතේන දිට්ඨිගතානි. තේ සුණන්ති සමණෝ ඛලු භෝ ගෝතමෝ අමුකං නාම ගාමං වා නිගමං වා ඕසරිස්සතීති.

තේ පඤ්හං අභිසංඛරොන්ති. ඉමං මයං පඤ්හං සමණං ගෝතමං උපසංකමිත්වා පුච්ඡිස්සාම. ඒවං චේ නෝ පුට්ඨෝ ඒවං බ්‍යාකරිස්සති, ඒවමස්ස මයං වාදං ආරෝපෙස්සාම. ඒවං චේපි නෝ පුට්ඨෝ ඒවං බ්‍යාකරිස්සති, ඒවම්පිස්ස මයං වාදං ආරා්පෙස්සාමාති.

තේ සුණන්ති සමණෝ ඛලු භෝ ගෝතමෝ අමුකං නාම ගාමං වා නිගමං වා ඕසටෝති. තේ යේන භගවා තේනුපසංකමන්ති. තේ භගවා ධම්මියා කථාය සන්දස්සේති සමාදපේති සමුත්තේජේති, සම්පහංසේති තේ භගවතා ධම්මියා කථාය සන්දස්සිතා සමාදපිතා සමුත්තේජිතා සම්පහංසිතා න චේච භගවන්තං පඤ්හං පුච්ඡන්ති. කුතෝ වාදං අරෝපෙස්සන්ති. අඤ්ඤදත්ථු භගවතෝ සාවකා සම්පජ්ජන්ති. අයම්පි ඛෝ මේ භන්තේ, භගවති ධම්මන්වයෝ, හෝති සම්මා සම්බුද්ධෝ භගවා, ස්වාක්ඛාතෝ භගවතා ධම්මෝ, සුපටිපන්නෝ භගවතෝ සාවක සංඝෝති.

පුන ච පරා’හං භන්තේ , පස්සාමි ඉධේකච්චේ බ්‍රාහ්මණපණ්ඩිතේ -පෙ- ගහපතිපණ්ඩිතේ -පෙ- සමණපණ්ඩිතේ

නිපුණේ කතපරප්පවාදේ වාළවේධිරූපේ වෝභින්දන්තා මඤ්ඤේ චරන්ති පඤ්ඤාගතේන දිට්ඨිගතානි. තේ සුණන්ති සමණෝ ඛලු භෝ ගෝතමෝ අමුකං නාම ගාමං වා නිගමං වා ඕසරිස්සතීති. තේ පඤ්හං අභිසංඛරොන්ති. ඉමං මයං පඤ්හං සමණං ගෝතමං උපසංකමිත්වා පුච්ඡිස්සාම. ඒවං චේ නෝ පුට්ඨෝ ඒවං බ්‍යාකරිස්සති, ඒවමස්ස මයං වාදං ආරෝපෙස්සාම. ඒවං චේපි නෝ පුට්ඨෝ ඒවං බ්‍යාකරිස්සති, ඒවම්පිස්ස මයං වාදං ආරා්පෙස්සාමාති.

තේ සුණන්ති සමණෝ ඛලු භෝ ගෝතමෝ අමුකං නාම ගාමං වා නිගමං වා ඕසටෝති. තේ යේන භගවා තේනුපසංකමන්ති. තේ භගවා ධම්මියා කථාය සන්දස්සේති සමාදපේති සමුත්තේජේති, සම්පහංසේති තේ භගවතා ධම්මියා කථාය සන්දස්සිතා සමාදපිතා සමුත්තේජිතා සම්පහංසිතා න චේච භගවන්තං පඤ්හං පුච්ඡන්ති. කුතෝ වාදං ආරෝපෙස්සන්ති. අඤ්ඤදත්ථු භගවන්තඤ්ඤේව ඕකාසං යාචන්ති අගාරස්මා අනගාරියං පබ්බජ්ජාය.

තේ භගවා පබ්බාජේති. තේ තථා පබ්බජිතා සමානා ඒකා වූපකට්ඨා අප්පමත්තා ආතාපිනෝ පහිතත්තා විහරන්තා න චිරස්සේව යස්සත්ථාය කුලපුත්තා සම්මදේව අගාරස්මා අනගාරියං පබ්බජන්ති. තදනුත්තරං බ්‍රහ්මචරියපරියෝසානං දිට්ඨේව ධම්මේ සයං අභිඤ්ඤා සච්ඡිකත්වා උපසම්පජ්ජ විහරන්ති.

තේ ඒවමාහංසු. මයං වත භෝ අනස්සාම, මයං වත භෝ පනස්සාම, මයං හි පුබ්බේ අස්සමණාව සමානා සමණම්හාති පටිජානිම්හා, අබ්‍රාහ්මණාව සමානා බ්‍රාහ්මණම්හාති පටිජානිම්හා, අනරහන්තෝව සමානා අරහන්තෝම්හාති පටිජානිම්හා. ඉදානි ඛෝම්හා සමණා, ඉදානි ඛෝම්හා බ්‍රාහ්මණා, ඉදානි ඛෝම්හා අරහන්තෝති. අයම්පි ඛෝ මේ භන්තේ, භගවති ධම්මන්වයෝ, හෝති සම්මා සම්බුද්ධෝ භගවා, ස්වාක්ඛාතෝ භගවතා ධම්මෝ, සුපටිපන්නෝ භගවතෝ සාවක සංඝෝති.

පුන ච පරං භන්තේ, ඉමේ ඉසිදත්තපුරාණා ථපතයෝ මමභත්තා මමයානා අහං නේසං ජීවිතස්ස පදාතා යසස්ස ආහත්තා අථ ච පන නෝ තථා මයි නිපච්චාකාරං කරොන්ති යථා භගවති.

භූතපුබ්බා’හං භන්තේ සේනං අබ්භූය්‍යානෝ සමානෝ ඉමේව ඉසිදත්තපුරාණා ථපතයෝ වීමංසමානෝ අඤ්ඤතරස්මිං සම්බාධේ ආවසථේ වාසං උපගඤ්ඡිං. අථ ඛෝ භන්තේ, ඉමේ ඉසිදත්ත පුරාණා ථපතයෝ බහුදේව රත්තිං ධම්මියා කථාය වීතිනාමෙත්වා යතෝ අහෝසි භගවා තතෝ සීසං කත්වා මං පාදතෝ කරිත්වා නිපජ්ජිංසු. තස්ස මය්හං භන්තේ, ඒතදහෝසි. අච්ඡරියං වත භෝ, අබ්භූතං වත භෝ, ඉමේ ඉසිදත්තපුරාණා ථපතයෝ මමභත්තා මමයානා අහං නේසං ජීවිතස්ස පදාතා යසස්ස ආහත්තා අථ ච පන නෝ තථා මයි නිපච්චාකාරං කරොන්ති යථා භගවති. අද්ධා ඉමේ ආයස්මන්තෝ තස්ස භගවතෝ සාසනේ උළාරං පුබ්බේනාපරං විසේසං සඤ්ජානන්තීති. අයම්පි ඛෝ මේ භන්තේ, භගවති ධම්මන්වයෝ, හෝති සම්මා සම්බුද්ධෝ භගවා, ස්වාක්ඛාතෝ භගවතා ධම්මෝ, සුපටිපන්නෝ භගවතෝ සාවක සංඝෝති.

පුන ච පරං භන්තේ, භගවාපි ඛත්තියෝ, අහම්පි ඛත්තියෝ, භගවාපි කෝසලකෝ, අහම්පි කෝසලකෝ, භගවාපි ආසීතිකෝ, අහම්පි ආසීතිකෝ, යම්පි භන්තේ භගවාපි ඛත්තියෝ, අහම්පි ඛත්තියෝ, භගවාපි කෝසලකෝ, අහම්පි කෝසලකෝ, භගවාපි ආසීතිකෝ අහම්පි ආසීතිකෝ ඉමිනාවාරහාමේවාහං භන්තේ, භගවති පරමනිපච්චාකාරං කත්තුං චිත්තූපහාරං උපදංසේතුං. හන්ද ච දානි මයං භන්තේ, ගච්ඡාම. බහුකිච්චා මයං බහුකරණීයාති. යස්සදානි ත්වං මහාරාජ, කාලං මඤ්ඤසීති. අථ ඛෝ රාජා පසේනදි කෝසලෝ උට්ඨාසනා භගවන්තං අභිවාදෙත්වා පදක්ඛිණං කත්වා පක්කාමි.

අථ ඛෝ භගවා අචිරපක්කන්තස්ස රඤ්ඤෝ පසේනදිස්ස කෝසලස්ස භික්ඛූ ආමන්තේසි. ඒසෝ භික්ඛවේ, රාජා පසේනදී කෝසලෝ ධම්මචේතියානි භාසිත්වා උට්ඨායාසනා පක්කන්තෝ. උග්ගණහාථ භික්ඛවේ, ධම්මචේතියානි. පරියාපුණාථ භික්ඛවේ, ධම්මචේතියානි. ධාරෙථ භික්ඛවේ, ධම්මචේතියානි, අත්ථසංහිතානි භික්ඛවේ, ධම්මචේතියානි ආදිබ්‍රහ්මචරියකානීති.

ඉදමවෝච භගවා. අත්තමනා තේ භික්ඛූ භගවතෝ භාසිතං අභිනන්දුන්ති.

ඒතේන සච්චේන සුවත්ථි හෝතු!

(සියලු දෙනාම)

අටවිසි පිරිත හා ආශිර්වාද ගාථා

1. තණ්හංකරෝ මහාවීරෝ - මේධංකරෝ මහායසෝ

සරණංකරෝ ලෝකහිතෝ - දීපංකරෝ ජුතින්ධරෝ

2. කොණ්ඩඤ්ඤෝ ජනපාමොක්ඛෝ - මංගලෝ පුරිසාසභෝ

සුමනෝ සුමනෝ ධීරෝ - රේවතෝ රතිවද්ධනෝ

3. සෝභිතෝ ගුණසම්පන්නෝ - අනෝමදස්සී ජනුත්තමෝ

පදුමෝ ලෝකපජ්ජෝතෝ - නාරදෝ වරසාරථී

4. පදුමුත්තරෝ සත්තසාරෝ - සුමේධෝ අග්ගපුග්ගලෝ

සුජාතෝ සබ්බලෝකග්ගෝ - පියදස්සී නරාසභෝ

5. අත්ථදස්සී කාරුණිකෝ - ධම්මදස්සී තමෝනුදෝ

සිද්ධත්ථෝ අසමෝ ලෝකේ - තිස්සෝ වරදසංවරෝ

6. ඵුස්සෝ වරදසම්බුද්ධෝ - විපස්සී ච අනූපමෝ

සිඛී සබ්බහිතෝ සත්ථා - වෙස්සභූ සුඛදායකෝ

7. කකුසන්ධෝ සත්ථවාහෝ - කෝණාගමනෝ රණඤ්ජහෝ

කස්සපෝ සිරිසම්පන්නෝ - ගෝතමෝ සක්‍යපුංගවෝ

8. තේසං සච්චේන සීලේන - ඛන්තිමෙත්ත බලේන ච

තේපි ත්වං අනුරක්ඛන්තු - ආරෝග්‍යේන සුඛේන චාති

9. සබ්බීතියෝ විවජ්ජන්තු සබ්බරෝගෝ විනස්සතු

මා තේ භවත්වන්තරායෝ සුඛී දීඝායුකෝ භව

10. භවතු සබ්බමංගලං රක්ඛන්තු සබ්බදේවතා

සබ්බබුද්ධානුභාවේන සදා සොත්ථි භවන්තු තේ

11. භවතු සබ්බමංගලං රක්ඛන්තු සබ්බදේවතා

සබ්බධම්මානුභාවේන සදා සොත්ථි භවන්තු තේ

12. භවතු සබ්බමංගලං රක්ඛන්තු සබ්බදේවතා

සබ්බසංඝානුභාවේන සදා සොත්ථි භවන්තු තේ

සාදු ! සාදු !! සාදු !!!

(පිරිත් නිමාව)